**BUDAPEST FŐVÁROS XVI. KERÜLETI ÖNKORMÁNYZAT**

**J E G Y Z Ő K Ö N Y V**

Készült a 2016. október 26-án (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 18. számú ülésén.

**A Képviselők közül jelen vannak:**

|  |  |
| --- | --- |
|  | KOVÁCS PÉTER  SZATMÁRY LÁSZLÓ  HORVÁTH JÁNOS  GÁSPÁR JÓZSEF  DOBRE DÁNIEL  VINCZE ÁGNES  DR. KÖRNYEINÉ RÁTZ KATALIN  ANTALÓCZY CSABA BÉLA  DR. CSOMOR ERVIN  ÁCS ANIKÓ  KOVÁCS RAYMUND  SZÁSZ JÓZSEF  ABONYI JÁNOS  MIZSEI LÁSZLÓ  DR. SEBŐK LÁSZLÓ  VAJDA ZOLTÁN TAMÁS  VARGA ILONA |

**Tanácskozási joggal meghívott**

ANCSIN LÁSZLÓ

DR. ERDŐKÖZI GYÖRGY

**Polgármesteri Hivatal részéről**

DR. SULCZ ANDREA

PAPP ANDREA

SZABÓ TAMÁS

**Egyéb Meghívottak**

DR. PRINTZ JÁNOS

HORVÁTHNÉ DR. KOVÁCS ANGELIKA

KOMPOLTI JÁNOS ÁDÁM

FÜLEP MÁRK

IZSÁK-SZÉKELY LÓRÁNT

SÁNDOR GELLÉRT

BAUMHOLCZER TAMÁS

KOCH JÁNOS

KOVÁCS PÉTER

Tisztelt Képviselőtársaim! Arra kérek mindenkit, hogy aki már itt van, az legyen kedves, egyrészt kapjak hangot, így most már jobb, másrészt kapcsolja be a gépét, mert nem vagyunk még kellő számban a gép szerint. Nos, most már tényleg úgy látszik a gép szerint is, hogy kellő számban vagyunk ahhoz, hogy tudjuk a mai képviselő-testületi ülést kezdeni. Javaslom, kezdjük most is azzal, amivel mindig szoktuk, hogy kellő alázattal tudjuk képviselni a XVI. kerületieket, hogy közösen fönnállva elénekeljük nemzeti imádságunkat, a Himnuszt! Köszönöm szépen. Kérdezem az Ügyrendi Bizottság elnökét, Abonyi Jánost, hogy vannak-e javaslataik esetleg? Úgy látom, van, mert szót kér. Parancsoljon, képviselő úr!

ABONYI JÁNOS

Köszönöm a szót, Polgármester úr. Ügyrendi Bizottság áttekintette a mai ülés tárgysorozatát, és azt javasolja a testületnek, hogy a meghívóban kiküldött napirendek sorrendjében tárgyaljuk meg a mai ügyeinket. Köszönöm szépen.

KOVÁCS PÉTER

Köszönöm szépen. Vajda Zoltánnak ügyrendi javaslata van. Parancsoljon, képviselő úr!

VAJDA ZOLTÁN

Köszönöm szépen a szót, Polgármester úr. Én azt gondolom, hogy az Ügyrendi Bizottság akkor nem jól végezte a munkáját, hogyha azt javasolja, hogy így el lehet fogadni a napirendet. Ugye nem olyan régen módosítottuk az Ön javaslatára az SZMSZ-t olyan módon, hogyha olyan anyag jön, ami a XVI. kerületet nem érinti, akkor azt csak munkaértekezleten tárgyalhatjuk. Szó szerint úgy szólt, hogy az Ügyrendi Bizottság ülésén azt állapítja meg, hogy egy adott testület meghívójában szereplő valamelyik előterjesztés az önkormányzati törvényre, ágazati jogszabály szerint nem tartozik a Kt. feladat és hatáskörébe, akkor javaslatot tesz arra, hogy a Kt. ezt munkaértekezleten tárgyalja meg. Tehát az olimpiára vonatkozó anyag egyértelműen nem a XVI. kerület hatásköre. Ezzel megint ugyanolyan politikai dolgot, amit már kaptunk öntől korábban, kerületünket biztosan nem érinti, hacsak nem lesz itt olyan létesítmény. Az anyagban nem szerepel, tehát ez szerintem csak munkaértekezlet keretében lehet tárgyalni. Köszönöm szépen.

KOVÁCS PÉTER

Köszönöm szépen. Ügyrendi javaslat nem hangzott el képviselő úr részéről. Mit mondott képviselő úr? Mert én nem hallottam javaslatot. Véleményt mondott, de parancsoljon!

VAJDA ZOLTÁN

Úgy hangzott a mondatom vége, hogy ezek alapján csak munkaértekezlet keretében tárgyalhatjuk ezt meg. Tehát javaslatom akkor, bocsánat, taxatíve, hogy ez lekerüljön a mai napirendről, és hogy az Ön által javasolt SZMSZ módosításban szerepel, amit a közelmúltban módosítottunk, az ülést követően munkaértekezlet keretében tárgyaljuk az olimpiáról szóló pályázatot. Ez volt az ügyrendi javaslatom. Remélem, hogy most jól artikuláltam. Köszönöm szépen.

KOVÁCS PÉTER

Értem, köszönöm szépen a javaslatát, de erre nem mi vagyunk hivatottak, hanem az Ügyrendi Bizottság! Az Ügyrendi Bizottság, mint ahogy az Ön előtt szóló is elmondta, nem volt ilyen javaslata, ettől függetlenül az Ön javaslatáról szavaztatok, mely arról szól, hogy ne tárgyalja a Képviselő-testület ezt az előterjesztést a mai napon. Aki ezzel egyetért, kérem, igennel ezt jelezze! Szavazzunk! A Képviselő-testület 4 igen, 12 nem, és 1 tartózkodás mellett elvetette ezt a javaslatot.

H A T Á R O Z A T:

303/2016. (X. 26.) Kt. A Képviselő-testület szavazási eredménye (4 igen, 12 nem, 1 tartózkodás) alapján az alábbi javaslat elfogadását **elvetette**:

„A Képviselő-testület a meghívóban 5. sorszám alatt jegyzett „Támogató nyilatkozat elfogadása a "Budapest 2024" olimpiai pályázathoz kapcsolódóan” tárgyú előterjesztést mai ülésén nem tárgyalja.

Határidő: 2016. október 26.

Felelős: Kovács Péter polgármester”

KOVÁCS PÉTER

Így nem maradt más hátra, minthogy a napirendről, az eredetileg kiküldött sorrendben, aki egyetért a napirenddel, az kérem, most ezt jelezze! Szavazzunk! A Képviselő-testület 13 igen, 1 nem, és 3 tartózkodás mellett elfogadta a napirendeket.

H A T Á R O Z A T:

304/2016. (X. 26.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Jelentés az Önkormányzat Képviselő-testülete határozatainak végrehajtásáról, illetve a még végre nem hajtott határozatok helyzetéről

Előterjesztő: Kovács Péter polgármester

2. Beszámoló a Kertvárosi Ifjúsági Önkormányzat 2015. évi tevékenységéről

Előterjesztő: Kovács Péter polgármester

3. Tájékoztató a 2017. évre tervezett belső ellenőrzési feladatokról

Előterjesztő: Kovács Péter polgármester

4. Javaslat testvér-települési kapcsolat kialakítására Csíkszentmihály településsel

Előterjesztő: Szász József alpolgármester

5. Támogató nyilatkozat elfogadása a "Budapest 2024" olimpiai pályázathoz kapcsolódóan

Előterjesztő: Szász József alpolgármester

6. A polgármester, az alpolgármesterek, a tanácsnokok, a bizottsági elnökök beszámolója az előző Képviselő-testületi ülés óta történt, fontosabb eseményekről

7. Képviselői kérdések, közérdekű bejelentések

KOVÁCS PÉTER

Így soron következik 1-sel jelzett:

NAPIREND: 1. Jelentés az Önkormányzat Képviselő-testülete határozatainak végrehajtásáról, illetve a még végre nem hajtott határozatok helyzetéről

***145/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Csomor Ervin alpolgármester úrnak van kérdése. Parancsoljon, alpolgármester úr!

DR. CSOMOR ERVIN

Igazándiból nem is kérdés, hanem hozzáfűznivaló.

KOVÁCS PÉTER

Hát másnak sem volt kérdése, akkor hozzászólás. Parancsoljon!

DR. CSOMOR ERVIN

Köszönöm szépen. Minden képviselőtársam tudomásom szerint megkapta, megkapott egy ilyen módosító indítványt, amely ugye a KESZ igazgatójának a megbízásával kapcsolatos, amely szerint én azt gondolom, hogy elég érthetően fogalmaztunk, vagy írtunk, hogy az ő határozatából, a megbízási szó kerüljön ki gyakorlatilag, ez volna az egy javaslatom. Én kérném Polgármester urat, hogy ezt támogassa. Köszönöm szépen.

KOVÁCS PÉTER

Mindjárt, nézem a módosító javaslatot, kis türelmet kérek! Ez a 220/2016-os határozatról szóló határozatnak egy módosítása. Köszönöm szépen, a javaslatát befogadom. Ezzel együtt fogok szavaztatni. Mizsei László képviselő úrnak van hozzáfűznivalója. Parancsoljon, képviselő úr!

MIZSEI LÁSZLÓ

Köszönöm szépen. Én is ezzel a ponttal szeretnék, ehhez a ponthoz szeretnék hozzászólni. Készült arról bármiféle összehasonlítás, hogy akkor most mennyi kiesés lesz majd az illető vezető asszonynak a kiesése ezzel kapcsolatban? Mert az, hogy most itt gyakorlatilag a törvényi változás miatt nem lehet neki ezt a tevékenységet folytatnia, márpedig úgy vállalta el ezt a feladatot, hogy ezt gyakorlatilag, mert én úgy tudom, hogy ez benne volt, magában az egészben, ehhez képest neki kiesése lesz. És nem tudok, tehát nem készült ilyen felmérés, hogy mi lesz a különbség? Mert az, hogy most lesz majd béremelés majd az egészségügyi szakmában, én ezt nem tudom, hogy mennyiben fogja őt majd pótolni. Köszönöm.

KOVÁCS PÉTER

Csomor alpolgármester úr szeretne erre reagálni, bár én is tudnék, de hát mégis csak az ő területe. Parancsoljon, alpolgármester úr!

DR. CSOMOR ERVIN

Igen. Akkor úgy gondolom, hogy szükség van egy picit részletesebben kifejteni. Gyakorlatilag arról van szó, hogy amikor a Kiss, bár ugye, talán a határozat az nyilvános, nyilván minden határozat, úgyhogy tudunk róla beszélni, illetőleg Ő is hozzájárult a nyílt ülésen történő tárgyaláshoz. Úgyhogy nem hiszem, hogy ezzel különösebben probléma lehet, hogy amikor ugye az ő megbízásáról döntött a Képviselő-testület, azt követően történt egy olyan jogszabályváltozás, amely alapján a kerületi, illetőleg az egész országban, a szakellátásban történt egy béremelés kettő ütemben. Az egyik ez év szeptemberétől, másik pedig jövő év nyarától. Tehát minden szakellátásban dolgozó béremelést kapott. Mind orvos, mind pedig például ápolónő, béremelésben részesült. Ezt az állam teljes mértékben finanszírozza a Kertvárosi Egészségügyi Szolgálatnak. És gyakorlatilag ez a határozat arról szólt, amelyet én első körben javasoltam, hogy mivel a Kiss Marianna igazgató asszony határozatában erről döntés nem született, és az ágazati jogszabály a képviselő-testületi határozatot követően jelent meg, hogy ez a béremelés rá is vonatkozzon. Tekintettel arra, hogy ő, mint igazgatóként, illetőleg, mint kardiológus szakorvosként is rendel. És erre 100%-osan az állam megfelelő finanszírozást biztosít. Tehát ez az önkormányzatunknak egy fillérjébe sem kerül, mert ennek a finanszírozását az OEP részéről le tudja hívni. Gyakorlatilag a kérdés az, az, hogy most ez a határozat az, hogy neki ebből ne legyen semmilyen vesztesége, hanem ezt az összeget megkaphassa. Köszönöm szépen.

KOVÁCS PÉTER

Nagyon köszönöm. Sebők László, dr. Sebők László képviselő úr szeretne még hozzászólni. Parancsoljon, képviselő úr!

DR. SEBŐK LÁSZLÓ

Köszönöm Polgármester úr. Én az utolsó határozattal kapcsolatban ez a Pozsonyi utcai ingatlannal kapcsolatban, nem egészen értem, hogy az eredeti határidő szeptember 30. lett volna, hát valószínűleg nem olyan sokkal előtte kaphatták meg ők az értesítést, ugye augusztus 26-án érkezett meg ide a hivatalba, megkapták szeptember elején, szeptember 30-ig nem jelentkeztek. Először van egy kérdésem, hogy azóta se jelentkeztek?

KOVÁCS PÉTER

Az előterjesztés készítésének időpontjáig, október 17-éig nem.

DR. SEBŐK LÁSZLÓ

Ühüm! Nem nagyon értem, hogy miért kell decemberig várni velük, hogyha ennyire nem érdekli őket ez az ügy? Tulajdonképpen ezt nem egészen értem. Inkább egy ilyen kérdés ez, mint hozzászólás. Köszönöm.

KOVÁCS PÉTER

Mert nagyon toleránsak vagyunk, és adunk még egy esélyt. További hozzászólás nincsen, így határozathozatal következik. Az előterjesztés 6. oldalán kezdődő I. számú határozati javaslatról döntünk most. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

305/2016. (X. 26.) Kt. Budapest Főváros XVI. kerületi Önkormányzat Képviselő-testülete a

218/2016. (VI. 22.)

219/2016. (VI. 22.)

230/2016. (VI. 22.)

277/2016. (IX. 14.)

278/2016. (IX. 14.)

280/2016. (IX. 14.)

281/2016. (IX. 14.)

292/2016. (IX. 14.)

293/2016. (IX. 14.)

Kt. határozatainak végrehajtásáról szóló jelentést elfogadja.

Határidő: 2016. október 26.

Felelős: Kovács Péter polgármester

KOVÁCS PÉTER

A II. számú határozati javaslat a 7. oldalon kezdődik, és emlékeztetem a tisztelt képviselőtársaimat, hogy Csomor Ervin által benyújtott módosítással együtt szavazunk most erről. Aki ezzel egyetért, kérem, igennel ezt jelezze. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

306/2016. (X. 26.) Kt. Budapest Főváros XVI. kerületi Önkormányzat Képviselő-testülete a 220/2016. (VI. 22.) Kt. határozatának végrehajtásáról szóló jelentést elfogadja. A képviselő-testület felhatalmazza a polgármestert, hogy a dr. Kiss Mariannával kötött munkaszerződést módosítsa, ha az ágazati jogszabályok – 2016. szeptember 1. napjától – előírják a szakorvosok bérének emelését, annak érdekében, hogy az előírt béremelés mértékét az igazgató bére is arányosan kövesse.

A képviselő-testület továbbá úgy dönt, hogy a 220/2016. (VI. 22.) Kt. határozatban a „*Továbbá a heti 40 óra vezetői állás betöltése felett engedélyezi dr. Kiss Marianna részére kardiológiai szakrendelés tartását 6000,- Ft/óra megbízási díjért a ténylegesen rendeléssel töltött órák szerint."* szövegrész helyébe a „*Továbbá a heti 40 óra vezetői állás betöltése felett engedélyezi dr. Kiss Marianna részére kardiológiai szakrendelés tartását 6000,- Ft/óra összegért a ténylegesen rendeléssel töltött órák szerint. "* szöveg lép.

Határidő: 2016. október 26.

Felelős: Kovács Péter polgármester

KOVÁCS PÉTER

8. oldalon található III. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta a javaslatot.

H A T Á R O Z A T:

307/2016. (X. 26.) Kt. Budapest Főváros XVI. kerületi Önkormányzat Képviselő-testülete a **Zenével a Holnapért Alapítvány** " A Zene Öröm" Fesztivál sorozat a Rácz Aladár Zeneiskolában” című pályázatának megvalósítására 2016. évben nyújtott **100.000**,- Ft önkormányzati támogatás felhasználásáról szóló elszámolást elfogadja.

Felkéri a polgármestert, hogy a határozatról az érintettet értesítse.

Határidő: 2016. október 26.

Felelős: Kovács Péter polgármester

KOVÁCS PÉTER

9. oldalon található, IV. számú határozati javaslatról döntünk. Szavazzunk! Köszönöm szépen. A Képviselő-testület 15 igen, 1 nem, és 1 tartózkodás mellett elfogadta ezt a határozati javaslatot is, így ezt a napirendi pontot le tudtam zárni.

H A T Á R O Z A T:

308/2016. (X. 26.) Kt. Budapest Főváros XVI. kerületi Önkormányzat Képviselő-testülete a 12/2014. (I. 22.) Kt. határozatának végrehajtási határidejét 2016. december 31-re módosítja.

Határidő: 2016. október 26.

Felelős: Kovács Péter polgármester

KOVÁCS PÉTER

Soron következik 2-sel jelzett:

NAPIREND: 2. Beszámoló a Kertvárosi Ifjúsági Önkormányzat 2015. évi tevékenységéről

***147/2016. sz. előterjesztés***

Előterjesztő: Kovács Péter polgármester

KOVÁCS PÉTER

Az előterjesztőként annyit mondanék, hogy üdvözlöm a teremben Kompolti János Ádám ifjúsági polgármestert, és Fülep Márk ifjúsági alpolgármestert. Ha esetleg van kérdés hozzájuk, akkor majd arra kérem őket, hogy válaszoljanak. Kérdezem is tisztelt képviselőtársaimat, van-e kérdés? Mizsei László az első kérdező. Parancsoljon, képviselő úr!

MIZSEI LÁSZLÓ

Köszönöm a szót. Elnézést az alultájékozottságom miatt, de a helyzet a következő és sajnos valószínűleg nem vagyok teljesen tisztába azzal, hogy a Kertvárosi Ifjúsági Önkormányzat milyen tevékenységre hivatott, mint olyan. Mert, ahogy nézem a beszámolóból, azon kívül, hogy partnerekkel való együttműködés, mindenféle közgyűlésekre mennek el, stb. Segítségét, emellett például olyan dolgokat csinálnak, hogy segítséget nyújtanak a Polgármesteri Kabinet köztisztviselőinek a főzésben, az önkormányzati rész felállításában, például amikor az izénél, a Kertvárosi Vigasságoknál. Egyébként, egyéb más rendezvények lebonyolításában is részt vesznek. Részt vesznek továbbképzéseken, és ehhez hasonló. De ami a legjobban tetszett, az a Halloween Party.

KOVÁCS PÉTER

Ne szóljunk közbe, képviselő úrnál van a szó!

MIZSEI LÁSZLÓ

Köszönöm szépen. Meg egy rajz pályázatot írt ki gyakorlatilag. Tehát ezek, ezek a szemmel látható tevékenységei. Nem tudom, hogy egy ifjúsági önkormányzat Halloween Partyra mennyire hivatott? Vagy nem hivatott szervezni, de ezt majd szeretném, hogyha az illetékes el tudná mondani.

KOVÁCS PÉTER

Majd mindjárt megkérdezzük őket. Csak még van kérdés.

MIZSEI LÁSZLÓ

Azt is szeretném kérdezni, hogy mi is a helyzet ezzel a 2016. június hónapjától új ifjúsági referenst kapott a HÖK, 1 év alatt másodjára, mely nehézségeket okozott a külső szervezésben. Miért volt ez, hogy másodszorra kaptak már új referenst? Egyelőre ennyi, köszönöm szépen.

KOVÁCS PÉTER

Mindjárt válaszolok arra a kérdésre, ami hozzám érkezett, de Abonyi Jánosnak is van kérdése. Parancsoljon, képviselő úr! Közben arra kérem a Kompolti János Ádám urat, hogy jöjjön, legyen kedves idefáradni, Vajda képviselő úr mellé, és a vendégmikrofonban majd válaszolni. De először várjuk meg Abonyi János kérdését is. Parancsoljon, képviselő úr!

ABONYI JÁNOS

Jó, köszönöm a szót, Polgármester úr. Én a következőről szeretném, ha néhány szót szólna János, egyébként. Korábban volt egy együttműködési megállapodás a drogmegelőzéssel kapcsolatosan, a KEF, illetve az Ifjúsági Önkormányzat között. Hajdanában, amikor első körben megalakult a, megalakult az Ifjúsági Önkormányzat, akkor volt még egy drogellenes kérdésekkel foglalkozó képviselő is köztetek. Úgyhogy kérdésem, hogy ezzel kapcsolatosan, tehát a kortárssegítéssel kapcsolatosan van-e valamilyen elképzelésetek, be tudtok-e mondjuk kapcsolódni a kertvárosi, illetve a drogmegelőzési munkába a Kábítószerügyi Egyeztető Fórummal? Köszönöm.

KOVÁCS PÉTER

Köszönöm szépen. Varga Ilona is jelezte, hogy hozzá szeretne szólni. Kérdést kíván-e képviselő asszony intézni, vagy hozzászólni? Akkor megvárjuk. Akkor a kérdéseket lezárjuk, és akkor a Mizsei úrnak volt kérdése kettő, ugye, az egyik a, hogy mire hivatott az Ifjúsági Önkormányzat, tehát mi mindent tudna csinálni, ha akarna, vagy hogy egyszerűen lefordítva ezt a dolgot, hogy az Ifjúsági Önkormányzatot már nagyon régóta, vagy régen hozta létre a kerületi önkormányzat azzal a céllal, hogy az általános iskola felső tagozat, középiskolás korosztálynak a javaslatai bekerüljenek ide a Képviselő-testület elé. Tehát tudjuk azt, hogy ők mit szeretnének elérni itt a XVI. kerületben. Mondok konkrét példát, például javasolták, hogy itt a Havashalom parkban legyen ez a gördeszka pálya. Tehát ez a süllyesztett valami. Ezt például annak idején az Ifjúsági Önkormányzat kezdeményezte nálam. És hát az ifjúsági önkormányzati választás az nem olyan, mint az önkormányzati vagy a parlamenti, az kétévente van, tehát ez egy viszonylag sűrűn levő választás, és így cserélődnek a szereplők. Vagy persze ugyanaz kap bizalmat. Ugye ebből ki lehet öregedni ebből a dologból. Bár a legutóbbi választás után már egy kicsit magasabbra emeltük az öregségi nyugdíjkorhatárt, hogyha lehet ilyen csúnyán fogalmazni az Ifjúsági Önkormányzatnál. Ugye az Ifjúsági Önkormányzat korábban különböző bizottságokat is működtetett, akik részt vettek képviselő-testületi, bizottságoknál is jártak bizottsági ülésre, és javaslatokat tettek. Én személy szerint azt várom el az Ifjúsági Önkormányzattól, hogy legyen aktív abban a korosztályban, akik őket választják, tehát a felső tagozat, illetve a gimnáziumi osztályok. Az ott fölmerülő problémákat hozzák ide, illetve működjenek együtt a különböző szervekkel, amit Abonyi úr is ugye hiányolt most a Kábítószer Egyeztető Fórummal való együttműködés. A másik kérdés, hogy ugye évente, vagy egy év alatt kétszer is volt váltás, ugye az egyik kolleganő elment szülni, hát így nyilvánvalóan nem tudtuk már biztosítani szülési szabadsága alatt, hogy az Ifjúsági Önkormányzattal tudjon foglalkozni. A másik kolleganő meg más munkahelyre került, tehát ugye ezért volt váltás. De mi mindent megtettünk, hisz képezzük az ifjúsági képviselőket, minden megválasztás után van egy, ha jól emlékszem, két napos képzés a balatonszárszói önkormányzati üdülőben, ha jól emlékszem. Ahol különböző felkészítéseken, tanfolyamokon, tréningeken esnek át, és utána talán ott választják ki maguk közül, hogy ki legyen a polgármester, alpolgármester, jegyző. További kérdésekre akkor Kompolti úr tud válaszolni. Parancsoljon, képviselő úr! Polgármester úr, elnézést!

KOMPOLTI JÁNOS ÁDÁM

Köszönöm a szót. Azzal kezdeném, hogy én úgy gondolom, hogy az ifjúsági jog és érdekképviselet különböző fórumain a XVI. kerületnek van helye. Tehát azt, hogy részt veszünk ilyen programokon, gondolom, itt képviselő úr a GYIÖT-nek a programjaira gondolt, ezek országos konferenciák, ahol bizonyos jogi és ifjúsági, jog- és érdekképviselettel kapcsolatos koncepciókat egyeztetnek. Azt gondolom, hogy az, az nem értelmezhető, hogy a XVI. kerületnek nem szükséges magát itt képviselnie. Igen, a másik pedig, hogy az ifjúsági referenseknek a sűrű váltakozását azért emeltem ki a beszámolómban különös problémaként, mert az ifjúsági referensek azok, akik a végrehajtó folyamatokat ellátják ebben a szervezetben, tehát pénzfelvétel különböző programokhoz, azok, amik érdemben tudják a munkánkat visszavetni. A velük való jó kapcsolat kialakítása az elengedhetetlen a munkánk során és most vált ki a legjobban, hogyha sűrűn váltakoznak az ifjúsági referensek, akkor az vissza tudja vetni a munkánkat. Még annyit szeretnék hozzászólni, hogy ugye, mint azt tudjuk, hogy 2011. után a költségvetésünket a harmadára csökkentették, tehát egy másfél millió, évi másfél millió forint helyett félmillió forintot kapunk, ami annyiban változtatta meg az éves munkatervek kialakítását, hogy ugye, mint ahogy azt Polgármester úr mondta, a képviselőket elvisszük nyári táborra. Ahol ők képzést kapnak. Nyilván azért, mert ők 12-től 21 éves korosztály, vagy 26 éves korosztályig helyezkednek el. Nem kaptak semmilyen olyan képzést, vagy semmilyen olyan közegben nem voltak, ahol a kommunikációs készségeik, illetve a igen, a csoportban való együttdolgozásnak a készségei kialakulhattak volna ahhoz, hogy egy olyan munkát lássanak el, amit egy képviselő-testületben el kell látni. Tehát elengedhetetlen, hogy elvigyük őket képzésre és ennek a költsége ez általában már önmagában félmillió forint szokott lenni. Mert ehhez szakmai hátteret kell biztosítani és nyilván nem várható el a képviselőktől az, hogy ezt saját zsebből fizessék. Én így gondolom. Minden esetre ez a, tehát amikor másfél millió forint volt a költségvetésünk, akkor ez a félmillió elment a képzésre és maradt egymillió forintunk arra, hogy programokat tudjunk szervezni a fiataloknak. Most ott vagyunk, hogy a félmillió forint után, ami így elfogy a képzésnél, próbálunk nyilván együttműködni és költséghatékony programokat szervezni. Jelenleg most ilyen módon tudunk működni.

KOVÁCS PÉTER

Köszönöm szépen a választ. Igen, köszönöm szépen a választ. Varga Ilona képviselő asszony, parancsoljon!

VARGA ILONA

Köszönöm szépen Polgármester úr. Hát a véleményem egy részét Mizsei képviselő úr elmondta, úgyhogy én rátérnék arra, amelyik engem legjobban zavar ebben a programban, és ez a Halloween, és megmondom, hogy miért. Egyszerűen nem tudom megérteni amúgy sem, meg kell, hogy mondjam, Magyarországon legújabban ez az angol-szász, pontosabban amerikai, ilyen vidám, bohókás ünneplés, ahogy kezd elterjedni, hogy ezt miért pont a mi Ifjúsági Önkormányzatunk hivatott propagálni és miért őnekik kell erre költségvetésük 2/3-át szinte rákölteni? Ez, ez a Halloween ez egy bulizós, vidám ünnep, eszmeisége teljesen ellentétes a mi Mindenszentünkkel és halottak napjával. Itt a rossz szellemek, a boszorkányok, a kóbor szellemekről szól. Október 31-éről 1-re virradó éjszakán. Nálunk viszont a Mindenszentek, a szentekről, a halottainkról, és azt követően a halottainkról való visszaemlékezésről szól. Ez egy meghitt, családias ünnep ma Magyarországon nemcsak a katolikusoké, hanem a protestáns egyházaké is és nagyon-nagyon zavarónak érzem, amikor ezek a bohóckodások ezeket az ünnepeket tönkreteszik. Javasolnám e helyett, hogy inkább koncentráljanak arra, hogy megnézik, milyen magyar szokások vannak, milyen magyar népszokások, hagyományok vannak, például a farsang. A farsang, ragyogó alkalom arra, hogy jelmezt öltsenek, bohóckodjanak, ünnepeljenek, bulizzanak. Ott van április elseje, ami már teljesen kimegy a divatból. Nálunk ezzel már senki nem foglalkozik. És tudnám még sorolni. Arról nem beszélve, hogy ebben a programban sem látom azt, hogy teszem azt, a kerület hagyományait milyen formán szeretnék megismertetni a tanuló ifjúsággal. Egy kicsit több komolyságot várnék el én ettől az Ifjúsági Önkormányzattól. Köszönöm szépen.

KOVÁCS PÉTER

Köszönöm szépen képviselő asszony. Én azért kértem szót, hogy elmondjam, hogy határozottan visszautasítom polgármester úrnak azon kijelentését, hogy bármilyen probléma lett volnaa kapcsolattartásban az önkormányzattal. Egyetlen egy olyan nap nem volt, amikor ne tudtak volna kapcsolatot létesíteni a Polgármesteri Hivatallal és ne lett volna megbízott ember. Őszintén beszélgetve ne haragudjál Polgármester, a töketlenségeteket ne próbáljátok már elverni a Polgármesteri Hivatalon. Mi próbálunk segíteni, mi viszünk el titeket, már bocsánat, képzésre, nem ti viszitek el a gyerekeket. Önkormányzat fizeti ezt a képzést, Ti meg elköltitek azt a pénzt, amire lehetőségetek van. És azért csökkentettük le, mert egyszerűen nem költöttétek el azt a pénzt, mindenféle dologra. Őszintén beszélgetve, nem látom, hogy ti mennyire tartjátok a kapcsolatot az iskolában levő gyerekekkel, annak mi a rendszere, azzal mi történik, az ő javaslatuk megszületik-e, ha van nekik javaslatuk, eljut-e egyáltalán hozzátok, és az a mi kapcsolattartónkhoz eljut. Én megítélésem szerint itt nem működik az Ifjúsági Önkormányzat jelenleg, nulla, vagy mínusz kettes, az a szint, amit tudtok produkálni, őszintén. Éppen ezért én egy módosító javaslatot is teszek a határozati javaslathoz. Az elfogadja szót tudomásul veszi-re módosítanám. Mizsei képviselő úr a következő hozzászóló. Parancsoljon, képviselő úr! Ilonaszólt előtte, nekem nem kell!

MIZSEI LÁSZLÓ

Köszönöm. A kérdések körben szerettem volna még rátérni a 2. számú mellékletben foglaltakra, hogy igen ez a Halloween Party gyakorlatilag 175.000.-Ft-ba fog kerülni. És az őszi, időszaki költségvetés 275.000.- Ft-jából visz el 175-öt. A Kertvárosi Vigasságokra 35.000.- Ft-ot terveztek szeptember 24-én, „Mit gondolok ’56-ról” rajzpályázatra 50 ezer Ft-ot. Ez a kettő még elmegy, mondjuk, nem tudom, hogy a Kertvárosi Vigasságokon 35.000.- Ft-ból mit csinálnak, de biztos el fogják mondani. Szeptember 1. és december 31. közötti népszerűsítési projekt, 5.000.- Ft. Ez mi lehet? De, ami még inkább érdekelne, a 10 ezer forintos infrastrukturális beruházások című kategória sora is érdekelne, hogy egy Ifjúsági Önkormányzat milyen infrastrukturális beruházást tervez 10.000.- Ft-ból? A buliról még mindig nem esett szó, hogy mi célt szolgál, ez valamilyen jutalom buli az önkormányzatban dolgozók egész éves munkájáért, vagy esetleg ezzel akartok behúzni új tagokat? Milyen körben lett meghirdetve? Stb! Mi célt szolgáljon erre? Köszönöm szépen.

KOVÁCS PÉTER

Köszönöm szépen. A kérdéskört lezártuk, de még Abonyi János hozzászólna, és utána lehetőséget adok Polgármester úrnak a reakciókra. Parancsoljon, képviselő úr! Már, hogy Abonyi János képviselő úr. Laci, kapcsold ki a mikrofont, légy szíves!

ABONYI JÁNOS

Köszönöm a szót, Polgármester úr. Nagyon jól indult ez az egész, ha jól emlékszem, 2007-ben. Akkor ott láttuk az ifjúsági polgármestert, alpolgármestereket, részt vettek Képviselő-testületi ülésen, aztán, aztán úgy szépen halt el az egész, egyre kevesebbet tudtunk az Ifjúsági Önkormányzatról, és mára tudom, hogy vannak egyébként, csak, csak nem tudom, hogy hol vannak. Tehát nekem, nekem ez a gondom. Én, én ezt úgy látom, Ilonával ellentétben, hogy igen, lehet, hogy több komolyságot vár az ember, meg több vidámságot, fiatalosságot várok, hát végigolvasva ezt a beszámolót, hát egy eltávozó képviselőt leképviselő urazunk, ifjúsági önkormányzatban, tehát ezek, ezek nekem ilyen furcsa érzéseket támasztanak. Tehát sokkal lendületesebben, fiatalosabban, millió dolog van, lehet fordított napot csinálni, lehet a saját módszereitekkel a drogmegelőzésbe beszállni, sokkal jobban figyelnek rátok, meggyőződésem, mint, mint a felnőttekre, akár pedagógusokról, akár képviselőkről, akár szakértőkről van szó, tehát millió ötlet van, hát nem igaz, hogy ennyi a fantázia mindössze a kerületi ifjúságnak, vagy a kerületi ifjúság képviselőinek. Tehát én egy olyan programot várok, én komolyan mondom, végigolvastam a beszámolót és hát majdnem azt hittem, hogy egy nyugdíjas klub beszámolóját olvasom végig. Hivatalos szófordulatok, amik, amik, amik, amik sajnos a mi korosztályunkra jellemző, bár még azt sem mondanám, hogy, hogy feltétlenül. Úgyhogy sokkal fiatalosabban kéne ezt az egészet csinálni és meggyőződésem, hogy kaptok is teret, hogyha okos, jó, értelmes kezdeményezéseitek vannak. És, és napi kapcsolatot tartotok azzal a közeggel egyébként, ahonnan jöttetek. Tehát én beszéltem egy-két, egy-két fiatallal, általános iskola felső tagozatossal, halvány gőzük nincs arról, hogy van Ifjúsági Önkormányzat sajnos, ez egy nagyon rossz tapasztalat. Úgyhogy ilyen irányba kéne kicsit módosítani a programotokat, az elképzeléseket, a feladatokat, és akkor meggyőződésem, hogy a Képviselő-testület is, ha értelmes programokkal találkozik, akkor visszaemeli azt az általad elvettnek mondott 1.000.000.- Ft-ot, tehát értelmes dolgokra biztos, hogy támogatjuk az Ifjúsági Önkormányzat elképzeléseit. Köszönöm szépen.

KOVÁCS PÉTER

Köszönöm szépen. Szabó Tamás kabinetfőnök úr kíván szólni, hisz az ő kollégái azok, akik kapcsolatot tartanak az Ifjúsági Önkormányzattal. Jöjjön ide, Szabó úr, legyen kedves! De akkor nem tud leülni, de hát ez most.

SZABÓ TAMÁS

Igen, köszönöm szépen. Azért tartottam fontosnak, hogy egy pár szóval kiegészítsem Polgármester urat, mert napi szinten a gyakorlati munkát én és a munkatársaim látjuk el az Ifjúsági Önkormányzat támogatásával kapcsolatban. Tudni kell azt, hogy attól függetlenül, hogy valóban változtak az ifjúsági referensek, a helyi infrastruktúrát az Ifjúsági Önkormányzat ugyanúgy használja, mindent biztosítunk számukra informatikailag, mobil kommunikációban. Tehát gyakorlatilag minden adott számukra, ahhoz, hogy kapcsolatot tartsanak a saját korosztályukkal és ellássák a saját maguk által meghatározott feladataikat és tudják tartani a kapcsolatot az önkormányzattal, akár képviselővel, akár Polgármesteri Hivatallal. És, és ne a saját zsebükből kelljen fizetni még a telefonköltségüket sem. Az Ifjúsági Önkormányzat ugye egy autonóm szervezet ilyen szempontból, tehát a döntéseikben, hogy milyen programokat szerveznek, nyilván korlátozottan, de próbáljuk terelgetni őket. Tehát itt többször felmerült ez a Halloween Party, erről majd Polgármester úr gondolom, egy pár szót fog mondani. Gyakorlatilag ugye mi nem tehetjük meg azt, hogy az ő döntésüket felülbíráljuk. Ha esetleg egy olyan jellegű programot, rendezvényt, vagy vásárlást szeretnének eszközölni, amire hál’ Istennek eddig nem volt példa, ami aggályos lehet akár erkölcsileg, akár más szempontból, nyilván akkor ott ennek gátat fogunk vetni. Én azt gondolom, hogy nem ismétlem meg azt, amit itt többen elmondtak, Polgármester úrral együtt, hogy az Ifjúsági Önkormányzat aktivitása az sajnos az utóbbi időben egy picit csökkent, de én úgy gondolom, hogyha változtatnak ezen, akkor, akkor a támogatást, azt tőlünk mindig meg fogják kapni munkában, mindenben. Úgyhogy ha ezzel a szakmai támogató részével kapcsolatban van valakinek kérdése, akkor szívesen válaszolok.

KOVÁCS PÉTER

Hát erre már nincs lehetőség, mert már a hozzászólás körnél voltunk! Köszönöm szépen. Kompolti János Ádám polgármester úr akkor még mielőtt én zárszót mondanék, hiszen ez elvileg az ő előterjesztésük. Parancsoljon! Mizsei úrnak volt néhány kérdése a programokkal kapcsolatban, illetve a táblázatban szereplő összegeket mire költjük. Légy szíves, erre is térjél ki, parancsolj!

KOMPOLTI JÁNOS ÁDÁM

Először is Polgármester úrnak a hozzászólására szeretnék reagálni. Több mint valószínű, hogy félreértettük egymást. Én a referensek váltakozását úgy értettem, hogy nyilván amikor valaki megkap egy új munkakört, ami számára addig idegen volt, akkor ott betanulási idő van, és ha valaki, tehát jön egy új referens, akkor neki be kell tanulnia, meg kell ismerkednie a szervezet struktúrájával, azzal, hogy mégis mit csinálunk. Úgyhogy ez volt az, ami körülbelül egy hónapra megakasztotta mindig a munkát. Én itt nem úgy értettem, hogy az önkormányzattal nem tudtunk kommunikálni, természetesen ez mindig adott volt, de nyilván nehézséget okoz, ha jön egy új ember, mert őneki be kell illeszkednie abba a társaságba, meg kell vele is ismerkedni újra. Tehát ez valamilyen szinten nyilván visszaveti a munkát, de ezt azért, igen ezt elfelejtettem hozzátenni, hogy mindig sikerült manőverezni. Mizsei képviselő úrnak a hozzászólására reagálva, gondolom, akkor ez volt az igény, én végigmennék nagyon gyorsan azon, hogy a különböző költségvetési tételek egészen konkrétan mit takarnak, a Kertvárosi Vigasságokon, mint azt Abonyi képviselő is mondta, fontos, hogy a fiatalok ismernek minket, különben nem tudjuk az érdekeiket képviselni. És nem tudunk nekik programokat szervezni, ha nem tudnak rólunk egyáltalán. Tehát az első lépés az mindenképpen az, hogy megismerjenek minket. A Kertvárosi Vigasságokon különböző szóróanyagokat készítettünk, és pogácsa és limonádé osztogatásával próbáltuk odacsalogatni a fiatalabb korosztályt, és ott tartottunk nekik kisebb beszámolókat arról, hogy mit csinál az Ifjúsági Önkormányzat, és hogy mit csinálhat, mit tehet értük. A népszerűsítési projekt, ez ugyanez, csak az egész időszakra kiterjedően. Nyilván erre nem nincsen nagy költségvetés, ez egyszerű rutin, de így nyomdai költségekről van szó, szórólapok nyomtatásáról, illetve az infrastrukturális beruházások is gyakorlatilag az, hogy a képviselők jelezték, hogy szeretnének ifjúsági önkormányzatos pólót, amiben meg tudnak jelenni a, a, a, rendezvényeken. Tudtommal az önkormányzatnak is ugye van pólója, tehát ezen ötletből kiindulva szerettek volna maguknak a pólót, illetve szóróanyagokat, amiket oda tudnak adni a fiataloknak, és amiből meg tud ragadni a fiatalok tudatában az, hogy van ifjúsági önkormányzat. A Halloween Partyhoz annyit tudok hozzátenni, hogy mint azt elmondtam már többször is ma, és az SzMSz-ünkben is benne van eléggé kiemelt helyen, hogy az Ifjúsági Önkormányzat legfontosabb feladata, a XVI. kerületi fiataloknak a jog- és érdekképviselete. A, igen. A jelenlegi képviselő-testület és a 2 évvel ezelőtti képviselő-testület is 2014-ben ők a legutóbb ezt a programot megszerveztük, úgy látta, hogy a kerületi fiatalok között népszerű a Halloween ünnepe. Nem gondolom, hogy egy ifjúsági képviselő-testület megteheti azt, hogy szemet huny a fölött, hogy a kerület fiataljai mit részesítenek előnyben, és mi az, amit, mi az a program, amire szívesen elmennének. Olyan programot teljesen felesleges szerveznünk, amire nem jönnek el a kerület fiataljai. Én úgy gondolom. Annyit tudok megnyugtatásul mondani, hogy a jelen témában a program telítettsége miatt idén a Halloween Partyt elhalasztottuk jövő évre. Méghozzá, méghozzá, méghozzá ezt egészen egyszerűen meg tudom indokolni, az ifjúsági képviselő-testület úgy látta, hogy a jelzett napon, amúgy azóta már – hát ez a költségvetés és ez a programtervezet még korábban keletkezett, – mostanra lett konkrét időpontja: október 28 a Halloween Partynak. Azon a napon három ilyen program is lesz a városban, ami 16+-os, és úgy gondoltuk, igen, úgy gondoltuk, hogy el fogja vinni a mi célközönségünket ezek a programok. Úgyhogy inkább úgy gondoltuk, hogy egy lépéssel képviselő asszony előtt jártunk, mi is a farsangi bulin kezdtünk el gondolkodni, amikor a kettő éve, 2 évvel ezelőtt a Halloween bulit szerveztük, akkor is „B” tervben volt az, hogy amennyiben a program bármilyen okból nem sikerül megszervezni, „B” terv, farsangi buli. Mert az ott van pont utána, pont egy olyan felkészülési idő áll rendelkezésre, ahol egy rendezvényt meg tudunk szervezni. Végső soron igen, egy parti elvisz 175 ezer forintot, egy 275 ezer forintos költségvetésből. Erre meg csak azt tudom mondani, hogy a fiataloknak nyilván a jog- és érdekképviselete a legfontosabb feladatunk, de ezt csak úgy tudjuk elérni, hogyha a fiatalokat megnyerjük magunknak, és utána erre is tudunk sort keríteni. Utána erre is tudunk sort keríteni, hogy arra is tudunk sort keríteni, hogy a legfontosabb funkciónkat ellássuk, például azt tudom most mondani, hogy az elkövetkezendő időszakra projektszerű munkatervünkben van az, hogy diákjogi érdekességeket fogunk közösségi hálókon és személyesen is az iskolákban terjeszteni. Modern megoldásokkal és felületeken. Ennyit gondoltam hozzászólni.

KOVÁCS PÉTER

Nagyon szépen köszönöm Polgármester úrnak, és akkor a határozathozatal következik. Az első mondat vége az elfogadja helyett, tudomásul veszi-re módosítom. Aki ezzel egyetért, kérem, igennel ezt jelezze! Szavazzunk! Szavazzunk! De nem tudunk! Szatmáry László ügyrendben szeretne szólni? Akkor ezért nem tudunk szavazni. Szatmáry László ügyrendben szeretne szólni. Parancsoljon, képviselő úr! Kicsit lassú ma a rendszer, úgy látom. Nem a Laci, az egész informatikai rendszerünk lassú! Régi már ez a rendszer és valószínűleg már …

SZATMÁRY LÁSZLÓ

Köszönöm, bocsánat, de, de észrevételek, vélemények volt? Mert csak kérdésekről.

KOVÁCS PÉTER

Az volt már egy ilyen kör, képviselő úr, ugye a kérdéseket lezártuk, majd utána Varga Ilona elsőként ugye hozzászólt.

SZATMÁRY LÁSZLÓ

Hát akkor bocsánat, elkerülte, de szerettem volna hozzászólni.

KOVÁCS PÉTER

Most már nem lehet, képviselő úr, sajnálom!

SZATMÁRY LÁSZLÓ

Sajnos.

KOVÁCS PÉTER

Hát, ilyen az élet. Kemény, tessék figyelni! Akkor, tessenek figyelni, lassan mondom, tehát akkor most szavazunk az előterjesztés első oldalán található, általam az előbb módosított határozati javaslatról. Aki ezzel egyetért, kérem, igennel ezt jelezze! Szavazzunk! A Képviselő-testület, - türelem ez informatika nem lóverseny, - na, ugye! 14 igen, 2 nem, 1 tartózkodás mellett elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

309/2016. (X. 26.) Kt. Budapest Főváros XVI. kerületi Önkormányzat Képviselő-testülete a Kertvárosi Ifjúsági Önkormányzat 2015. évi tevékenységéről készített beszámolót tudomásul veszi.

Felkéri a polgármestert, hogy a határozatról az ifjúsági polgármestert értesítse.

Határidő: 2016. november 10.

Felelős: Kovács Péter polgármester

KOVÁCS PÉTER

Köszönöm szépen polgármester úrnak és alpolgármester úrnak a megjelenést. Soron következik 3-sal jelzett:

NAPIREND: 3. Tájékoztató a 2017. évre tervezett belső ellenőrzési feladatokról

***146/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincs hozzáfűznivalóm. Kérdezem, van-e kérdés? Vajda Zoltán képviselő úrnak van kérdése. Parancsoljon, képviselő úr! Parancsoljon, képviselő úr! Hát, hogyha majd a rendszer is úgy akarja, türelem! Most már lehet!

VAJDA ZOLTÁN

Hát ez egy nehéz rendszer, de majd biztos lecseréljük! Kérdésem lenne az anyaggal kapcsolatosan, tulajdonképpen egy általános és két konkrét kérdésem lenne. Az általános az, hogy kaphatnék róla egy pici áttekintést, hogy hogyan készül általában a belső ellenőrzésnek a tervezése? Tehát, hogy ki indít, hogy ki találja ki, hogy, ilyen egyszerűen fogalmazzak, hogy milyen témákat vizsgáljanak, ehhez ki szól hozzá, és ez hogy jut el hozzánk? Ez egy általánosabb, és ugyanezen kérdésem lenne konkrétan ennél az anyagnál, tehát, hogy ez a 9 prioritás kitől kezdeményeződött, hogy egy nem létező nyelvtani formát mondjak, ehhez valaki hozzászólt, és hogy készült ez a végső anyag? És a harmadik kérdésem pedig az előterjesztő személyét szeretném kérdezni. Tehát egy normális hivatalban a belső ellenőrzés a Jegyzőhöz tartozik, ez egy normális hivatal, tehát itt is a Jegyzőhöz tartozik természetesen a belső ellenőrzés. Az SZMSZ-ünk alapján a Jegyző úr is tehet előterjesztést, tehát lehet előterjesztő. Én azt gondoltam volna logikusnak, hogy egy ilyen anyagot, amely mégis csak a hivatal működéséről, vagy a hivatal ellenőrzéséről szól, a Jegyző úr jegyzi előterjesztőként. Ez a három kérdésem lenne. Köszönöm szépen.

KOVÁCS PÉTER

Köszönöm szépen. Abonyi Jánosnak is kérdése van, úgyhogy utána válaszolok.

VAJDA ZOLTÁN

Nem tudom elzárni!

KOVÁCS PÉTER

Kis türelem, mindjárt, nem lóverseny, tessék, Ma ilyen ez a nap! De hát nem tudom, miért ilyen lassú. Parancsoljon, képviselő úr!

ABONYI JÁNOS

Én már szólok! Mármint a rendszerem szól! Következő kérdést szeretném Andreának feltenni, igen, látom, itt van.

KOVÁCS PÉTER

Itt van!

ABONYI JÁNOS

A kockázatelemzés igazándiból mit takar, ha erről röviden, röviden szólna, és ez meghatározza-e az ellenőrzési sorrendet? Köszönöm szépen.

KOVÁCS PÉTER

További kérdések nincsenek, akkor Andreát arra kérem, hogy fáradjon ide a vendégmikrofonhoz, de ameddig idejön, addig Mizsei úr, Mizsei úr? Vajda úr, képviselő úr kérdéseire válaszolok. Ugye ki tervezi, tehát ki a tervezője annak, hogy kinél legyen belső ellenőrzés? Majd Andrea kiegészít, hogyha, ha nem mondanék el mindent. Ezt a belső ellenőrzés maga készíti ugye. Van egy viszonylag jó rendszer, hogy mindenkire sor kerüljön, és mindenkire meghatározott időben kerüljön sor. Ha esetleg valami olyasmi történik egy-egy ellenőrzés alá vett egységgel, hogy ott utóellenőrzésre van szükség, akkor azt természetesen beleépítik a következő évi, vagy talán még az abba. A menetrend az, az, hogy ugye elküldik, például nekem is, hogy van-e javaslatom. Általában nem szokott javaslatom lenni. Most sem volt még javaslatom, de persze ugye ők mindig tartalékolnak tartalékidőt, mert azért már volt olyan, amikor azonnali intézkedést és ellenőrzést kellett végrehajtani, és akkor van lehetőség erre. Hogy miért nem a Jegyző terjeszti elő? Azért mert a Jegyző a Polgármesteri Hivatalért felel, és itt azért vannak olyan szervek, amiket a belső ellenőrzés vizsgál, ami nem csak a Polgármesteri Hivatal, például a REHAB, meg egyéb ilyenek. Tehát ezért van az én előterjesztésemben. És akkor a kockázatelemzésről Andrea vagy, ha esetleg valamit nem mondtam el. Parancsoljon!

PAPP ANDREA

Lehet hallani?

KOVÁCS PÉTER

Most igen!

PAPP ANDREA

Jó, köszönöm szépen. Üdvözlök mindenkit! Igazából mindkét képviselő úr kérdésére hasonló a válasz, mert kockázatelemzésen alapul az éves terv összeállítása. A kockázatelemzések úgy állnak össze, hogy a belső ellenőri kézikönyvben meghatározottak alapján egy konkrét módszertan szerint kockázatelemzésnek vetjük alá a hivatal szervezeti egységeit, az intézményeket, illetve a gazdasági társaságokat. Ez a hivatalra, illetve az intézmények és gazdasági társaságok vonatkozásában is 2 évre kerül sor, 2 évente kerül sor a magának a módszertannak a felülvizsgálatára is. Tehát a köztes években mindig, mindig aktualizálások vannak, és olyan eltéréssel, hogy idén például az intézmények és a gazdasági társaságok konkrét kockázatelemzése zajlott, illetve a szervezeti egységeknek a kockázatelemzési aktualizálása zajlott. Ennek megfelelően a metódus részeként kialakulnak kockázati pontszámok, ami alapján rangsorolva vannak az, ugye az ellenőrizendők. Alacsony, közepes, és magas kockázati besorolást kapnak. Ennek megfelelően szintén a belső ellenőri kézikönyvben meghatározottak szerinti ellenőrzési gyakoriságok vannak rendelve ezekhez a, ezekhez a szervezeti egységekhez. És ez van összevetve a legutóbbi ellenőrzés, átfogó ellenőrzős idejével, és ebből jön ki az, hogy a, hogy a következő évben az adott szervezeti egység ellenőrzésre kerüljön, vagy sem. Eltérhet abban, tehát ugye van egy bizonyos munkaidő, tehát ráfordítható munkaideje ugye a belső ellenőrzésnek. Ennek megfelelően ugye előfordulhat, hogy több, illetve kevesebb ellenőrizendő szervezet van, mint ami a kockázatelemzés alapján, mint ami, mint amennyit megengedhetünk magunknak. Ilyenkor jön az, hogyha ha több, akkor is, illetve hogyha kevesebb az időnk, hogy a vezetéssel egyeztetünk, hogy akkor mi maradjon ki, illetve mi az a terület, aminek az ellenőrzése bekerüljön a, a tervbe. Gyakorlatilag ennyi, tulajdonképpen.

KOVÁCS PÉTER

Nagyon szépen köszönöm. Hozzászólások, Kovács Raymund képviselő úr, parancsoljon! Ki van már kapcsolva, csak lassan működik. Tessék várni egy kicsit!

KOVÁCS RAYMUND

Jó! Tehát a Gazdasági Bizottság is megtárgyalta az előterjesztést és ott két felvetés született. Tehát nem határozati javaslat, hanem felvetés. Egyik az egy rövidebb a címe az előterjesztésnek, hogy itt nem tájékoztatóról van szó, hanem, hanem határoznunk kell, tehát nem tudomásul veszünk valamit, hanem, hanem, döntésről van szó. Tehát, hogy ez rosszul szerepel a címben. De ez csak egy apróbb észrevétel. A nagyobb lélegzetű, ami a bizottsági ülésen kérdésként elhangzott, az egyik bizottsági tagtársunktól, de nem tudtunk ott választ kapni rá, az arra vonatkozott, hogy a belső ellenőri jelentéseknek mi lesz a sorsa? Tehát, hogy ezt milyen körben tárgyalják? Mikor illetékes ebben bizottság, illetékes-e egyáltalán? Kerül-e Képviselő-testület elé? Hogy erre van-e valami eljárási rend, vagy, vagy szabályzat, ami ezt szabályozza? És, hogy akkor azt szeretné a bizottság megkapni. Köszönöm szépen.

KOVÁCS PÉTER

Köszönöm szépen. Következő hozzászóló Varga Ilona képviselő asszony, parancsoljon! Köszönöm, Andrea.

VARGA ILONA

Jó, köszönöm szépen Polgármester úr. Hát nem csak a rendszer késik, én is, mert inkább kérdésként kellett volna feltennem, de akkor megpróbálom átszerkeszteni a mondatot, hogy hozzászólás legyen! Hogy …

KOVÁCS PÉTER

Ügyes, ügyes!

VARGA ILONA

Hát, hiába! Tehát, igazából arról van szó, hogy itt azt olvasom ugye, hogy az ellenőrzések, a beszámoló, majd az ellenőrzéseket, eredményét, illetve az azokra hozott intézkedéseket tartalmazza. Na, most itt, itt a munkamenetnél van nekem olyan problémám, hogy amikor már megtörténik egy ellenőrzés, akkor készül, ugye készül egy intézkedési terv. Az nem derül ki ebből az anyagból, hogy ezt az intézkedési tervet ezek után ki fogadja el. Tehát én itt látok szintén egy ilyen kis nem is joghézagot, kis rést, ahol lehetséges, hogy jobb volna, hogyha akár egy szakmai bizottság, de valakik azt mondanák, hogy ez az intézkedési terv ez megfelelő arra, hogy a feltárt hibákat kijavítsa. Tulajdonképpen nekem ez kérdésként is feltehettem volna, de így akkor a véleményemet mondom.

KOVÁCS PÉTER

Szerintem most is így sikerült, de nem baj!

VARGA ILONA

De azért megfordítottam. Köszönöm szépen.

KOVÁCS PÉTER

Értem. Vajda Zoltán képviselő úr a következő hozzászóló. Parancsoljon, képviselő úr!

VAJDA ZOLTÁN

Köszönöm szépen a szót. Hozzászólásom lenne, csak visszautalnék egy a kérdésekre kapott, kérdéseimre kapott válaszokat köszönöm szépen, és teljesen korrektek voltak, és mindegyiket megértettem. Nekem hozzászólásom lenne, és egy határozati javaslatom is lenne ehhez. Csak érvelnék a határozati javaslatom mellett. Az a kilenc téma, amit javasol a belső ellenőr asszony, a ’17-es évre, mindegyiket jónak látom, bár őszintén mondom, vannak olyan területek, amihez hozzá sem tudok szólni jelen formában, hogy vajon olyan kiemelten fontos terület-e. Én egy tizediket javasolnék, ami mellett viszont egyértelműen érvelnék, hogy szerintem nagyon fontos, és súlyos hibának tartanám, hogyha a jövő évben nem ellenőrizné a belső ellenőrzés. Ez pedig a Vagyongazdálkodási Irodának a területe. Nemcsak most vetem föl, ugye mondta bizottsági elnök úr, Raymund a tegnapi bizottsági ülésen ez volt a harmadik téma, amiről én még hozzászóltam, az emlékeztetőben, ami a bizottsági ülés emlékeztetője, ott látszik is, hogy szavaztunk is róla és hát, hogy ilyen politikusan fogalmazzak, ellenszavazat nem volt, annál, amit én mondtam. Tehát az lenne a javaslatom, hogy a vagyongazdálkodást, vagy a Vagyonhasznosítási Iroda és ezen belül, különösen az ingatlan hasznosítás, sőt, ezen belül még inkább az ingatlan eladással, vagy ingatlan értékesítésnek a kiválasztási szempontjairól, maga a döntési folyamatot is vizsgálja, vagy ellenőrizze a belső ellenőrzés. Több példát tudnék mondani általánosságban, akár a bizottságban, akár itt a testület előtt, ami szerintem indokolná azt, hogy ezt áttekintsük. De én csak a legutolsó példát mondanám, aminél komoly vita volt, és hát mégis, és hát végül is hát a Képviselő-testület közös bölcsességgel, talán akkor mindnyájunkat közösen is dicsérhetem, sikerült korrigálni egy potenciálisan súlyos hibát. Ez a Diósy Lajos utca 5. szám alatti ingatlan értékesítése, amit kétszer is tárgyaltunk. És szerencsére másodszorra az én értelmezésem szerint az utolsó pillanatban sikerült megmentenünk a kerületet attól, hogy valami súlyos hibát kövessünk el. Föléljünk egy olyan vagyont, ami mégis csak családi ezüst. Itt sikerült ez. És ez alapján, és még néhány más kisebb súlyú példát is tudnék mondani, ha szükséges, akár a bizottságot látom, akár a testületet, ami alapján azt gondolnám, hogy ez kiemelten fontos, hogy tizedik témaként ellenőrizze a belső ellenőrzés. És egy lábjegyzet, az anyagban szerepel az a bizonyos tartalékidő, vagy nem is tudom, mi a pontos kifejezés. Tartalékidő 20 órányi tartalékidő. Ezt én nem tudom megítélni, hogy erre ez elégséges-e vagy sem, bizonyos ellenőrzési tevékenységeknek 9 pontnál, ez a 20 óra elégségesnek bizonyult. Én ezt nem tudtam belefogalmazni a határozati javaslatomban. Én ezt tulajdonképpen az előterjesztőre, a Polgármester úr bölcsességére bíznám, amennyiben elfogadásra kerül ez a 10. pont. Hogy valamiből lecsippent-e, vagy pedig pluszban ez belefér. Úgy hangozna a határozati javaslatom, hogy Budapest Főváros XVI. kerületi Önkormányzat Képviselő-testülete a 2017. évre előirányzott belső ellenőrzésre vonatkozó tervet kiegészíti egy 10. ponttal, amely úgy hangzik, hogy „rendszer ellenőrzés keretében a Vagyonhasznosítási Iroda működésének feladatellátásának tevékenységének vizsgálata, ezen belül, különösen az ingatlanhasznosítás, kiemelten az ingatlan értékesítés, kiválasztás és döntési folyamatának, illetve végrehajtásának ellenőrzése. És határidő, felelős pedig ugyanúgy, mint a másik előterjesztésben, ami van elől, a másik határozati javaslatban. Pont. Köszönöm szépen, és hozom.

KOVÁCS PÉTER

Következő hozzászóló dr. Csomor Ervin alpolgármester úr. Parancsoljon, képviselő úr! Türelem, kicsit várni kell, ameddigre …

DR. CSOMOR ERVIN

Igen most, talán most jó, ugye?

KOVÁCS PÉTER

Amikor világít ez a kis valami, ott rajta, akkor!

DR. CSOMOR ERVIN

Értem, még ilyen nem volt, csak!

KOVÁCS PÉTER

Tudom, hát egyszer minden tönkremegy!

DR. CSOMOR ERVIN

Így van, így van! Én csak egy dolog miatt kértem szót, hogy azért a jegyzőkönyvben megmaradjon, mert Vajda képviselő úr most finoman szólva is hatalmasat csúsztatott a hozzászólásával, a Diósy Lajos utcával. Már ne haragudjon képviselő úr, de a korábbi döntésben a több alternatíva közül a Diósy Lajos utcában az egyiket fogadta el a Képviselő-testület. Itt senki ne állítson olyat, hogyha a másik alternatívát fogadta volna el, akkor bármi vagyonvesztés, vagy bármi kár érte volna az önkormányzatot! Már ne haragudjon! Az értékbecslő az annyi összeget hozott ki, amennyiért az önkormányzat el akarta volna adni. Sőt a másodiknál még többért is. Képviselő-testület többsége azt a döntést hozta, hogy ilyen áron nem kívánja értékesíteni ezt az ingatlant. Hanem ha jól tudom, az, az lett a végső döntés, hogyha jól emlékszem, hogy akkor valamilyen módon hasznosítani kell. És föl fogjuk újítani. Így van. Tehát, hogyha eladjuk, akkor sem történt volna semmilyen hiba, csak a Képviselő-testület bölcsessége ebbe az irányba ment. Hát, hogy most jól, vagy nem jól, majd az utókor el fogja dönteni, hogy helyesen. De azt határozottan visszautasítom, hogy itt csúsztasson és itt különféle sejtetéseket próbál itt megfogalmazni, ennél a hozzászólásánál. És ezzel kvázi a vagyonhasznosítás rendszerét, meg a folyamatát próbálja itt besározni. Tehát ezt ne tegye, máskor legyen kedves! Ez a dolognak az egyik része. A másik része pedig az Ilonának a hozzászólása, vagy a hozzászólásához. Ha én jól tudom, de a Belső Ellenőri Irodának a vezetője erősítsen meg, hogyha elkészül egy intézkedési terv, az szentírás. Tehát az intézkedési terv attól intézkedési terv, és attól fogadja el, vagy attól csinálja a Belső Ellenőri Iroda, hogy az egy független szervezet, és a független szervezet által, a megfelelő jogszabályok által elkészült intézkedési tervet mindenkinek, még a Polgármesternek is, meg az intézménynek is, meg az érintett, minden személynek kötelező betartani. A belső ellenőrzésnek pedig az a feladata, hogy meghatározott időn belül megnézze és ellenőrizze, hogy ez az intézkedési terv megvalósult-e vagy nem. Ez ellen sehova nem lehet fellebbezni, ezt mindenkinek tudomásul kell venni. Köszönöm.

KOVÁCS PÉTER

Nagyon szépen köszönöm. Vajda Zoltán képviselő úr szeretne, gondolom reagálni, Csomor alpolgármester úr hozzászólására. Parancsoljon, képviselő úr! Csak azért beszélek ilyen sokáig, hogy bekapcsolódjon közbe a mikrofon és akkor ne legyen … Parancsoljon!

VAJDA ZOLTÁN

Köszönöm. Ön mindig kitölti a rendelkezésre álló űrt, Polgármester úr! Én csak válaszolnék Alpolgármester úrnak a mondatára. Fogalmazhattam volna úgy, hogy minden mondatom, amely mondjuk a Diósy Lajos utca kapcsán megemlítettem minden mondatomat úgy kezdem, hogy szerintem. Természetesen minden, amit mondok, az szerintem van így, tehát Ön úgy látja, és az előterjesztés, ami kétszer is itt volt a testület előtt, és hát, hogyha a jegyzőkönyveket nézzük, a jegyzőkönyveket visszanézhetjük, végig, mind a két testületi ülésen, végig az utolsó pillanatig, akik az önök oldaláról hozzászóltak, azok szerintem végig amellett érveltek, hogy el kell adni azt az ingatlant. Én szerintem pedig egy hibától sikerült mentesítenünk az önkormányzatot. Csúsztatás nincsen. Vélemények ütköznek. Ön azt mondja, ha jól értem. Én szerintem, Ön azt mondja, hogy eladni is jó lett volna, de most az is jó, hogyha nem adtuk el. Én meg azt mondom, hogy szerintem nem lett volna jó, hogyha eladjuk, és hála Isten, hogy az utolsó pillanatban mindnyájunk közös bölcsessége, talán valamennyire néhányan itt, erről az oldalról hozzájárultunk ehhez. Azt hiszem, azt akadékoskodásnak, meg ilyen érdekes jelzőket is említett akkor, de most ne említsük itt ezeket újra föl. Sikerült megúszni azt, hogy ezt eladjuk. Mindez szerintem van. Itt nem gondolom, hogy valami csúsztatás van, vélemények ütköznek, szerintem helyes, hogy nem adtuk el, Ön szerint meg az is helyes lett volna, hogyha eladjuk, és az is helyes, hogy nem adtuk el. Ezért gondolom, hogy érdemes lenne a belső ellenőrzésnek ezt a kiválasztási mechanizmust, mi alapján történnek ilyen döntések, áttekinteni, ennyi az én hozzászólásom. Köszönöm szépen.

KOVÁCS PÉTER

Köszönöm szépen. Ancsin László, jegyző úr szeretne hozzászólni, mert volt ugye kérdés arra, hogy mi a folyamat és milyen leírása van ennek? Parancsoljon, Jegyző úr! Kicsit várni kell, türelem.

ANCSIN LÁSZLÓ

Igen, nyugodt vagyok.

KOVÁCS PÉTER

Azt eddig is megszoktuk Jegyző úrtól.

ANCSIN LÁSZLÓ

Köszönöm szépen. Tehát annyit szeretnék hozzászólni, hogy ugye az idevonatkozó törvény és kormányrendelet, az nagyon egyértelműen a struktúrát leírja. Tehát gyakorlatilag a Képviselő-testülethez ugye akkor jut el bármi is ebből az anyagból, tehát a belső ellenőrzésből, amikor ugye, mint itt is elfogadja az ellenőrzési éves tervet. Illetve a legeslegvégén, hogyha netán, egy valamelyik intézménynél olyan szintű problémák merülnének föl, ami fegyelmi jogkört vet fel, tehát fegyelmi eljárás indulhat valamilyen intézmény vezetővel kapcsolatban. A közte lévő elég nagy ívet, azt pedig ugye így a belső ellenőrzés, amelyik független szerv, csak a Jegyzőnek van ilyen szempontból alárendelve, egyébként az előterjesztésben is én írtam alá itt a tervet, amit ugye aztán majd a testület vagy elfogad, vagy nem, tehát itt lehet nyilván akkor esetleg, ha módosítás van, akkor nyilván ez változik. De szakmailag ugye ez nekünk van a kormányrendelet, illetve a törvény nekünk delegálja a szakmaiságot. Éshogyha olyan jellegű probléma van, akkor természetesen visszakerül a testület elé. Az intézkedési tervet is mi nézzük meg, illetve mi írjuk le, hogy a belső ellenőrzésen keresztül, hogy mi az, amit kötelező az intézményvezetőnek helyrerakni. Ezek lehetnek egész apró hibák, vagy egy kicsit komolyabb hibák, de minden olyan ami, ami nyilván, ha büntetendő, akkor, akkor ebből komolyabb ügy lesz. Ha kisebb jellegű, akkor ezek nem vonnak különösebben konzekvenciát maga után, helyre kell rakni a dolgokat. Például adott esetben a Mezei Őrszolgálatnak, amikor az első, egy év letelt, láttuk, hogy ugye nagyon nehéz dolga van a Mezei Őrszolgálat vezetőjének, és kvázi segítségnyújtásként küldtük a belső ellenőrzést, hogy alakítsa ki közösen a vezetővel a szabályzatait, költségvetési kapcsolatait, és ez igen komoly segítséget nyújtott. Tehát körülbelül röviden ennyit tudnék hozzáfűzni az előterjesztéshez. Köszönöm.

KOVÁCS PÉTER

Köszönöm szépen. Csomor Ervin alpolgármester úr kíván utoljára szólni. Parancsoljon, képviselő úr!

DR. CSOMOR ERVIN

Igen, tényleg csak én is utoljára, hogy használjuk ezt a szót, hogy szerintem. Vajda úrnak ez nagyon tetszett. Szerintem képviselő úr mestere a sugalmazásnak, biztos jó tanárai voltak. De szerintem, egy törvényes döntéshez próbál hangulatot kelteni, úgy gondolom, ezzel a hozzászólásával, szerintem.

KOVÁCS PÉTER

Vajda Zoltán úr ügyrendben kíván hozzászólni, avagy személyesen támadták meg. Parancsoljon, képviselő úr!

VAJDA ZOLTÁN

Alpolgármester úr, ha jó érve nincsen, akkor a tanáraimat ne keverje ide, kiváló tanáraim voltak! És köszönöm szépen. Szerintem ez túlmegy azon, amikor vitatkozunk, civilizáltan. Szerintem Ön túlment azon, hogy a tanáraimat idekeverje, büszke vagyok rájuk, és köszönöm szépen, hogy Ön említette.

KOVÁCS PÉTER

Hát nem tudom értelmezni képviselő úr hozzászólását, mert ugye ügyrendi javaslata nem volt, személyesen nyilván nem támadták meg, hisz a tanárairól beszélt, tehát nem értem. De hát nem baj, nem kell nekem mindent érteni! Vajda úrnak, mielőtt még zárszót mondanék. Vajda képviselő úrnak van egy határozati javaslata, amellyel egy újabb pontot szeretne beilleszteni. Én ezt semmi szín alatt nem javaslom, hogy újabb pont legyen, inkább arra tennék javaslatot, hogy valamit kicseréljünk. Ugye, ha megnézzük azt, hogy ugye ő rendszerellenőrzést szeretett volna, vagy szeretne, ugye itt a költségvetési, tehát a Polgármesteri Hivatalt nézzük, mert ugye ott vannak lehetőségek, a Költségvetési és Pénzügyi Iroda ugye ott, egy utó-, vagy egy ilyen, – hogy mondjam? – már korábbi ellenőrzés alapján föltárt hibák ellenőrzése van, én ezt nem húznám ki, semmi szín alatt. A következő ugye a Polgármesteri Hivatal Intézményfejlesztési Irodája, ugye az a szervezeti egység még nem volt vizsgálva. Na, most itt a nyári időszakot vennék ők, ami meg náluk leginkább a beruházási időszak, tehát az szerintem – hát, hogy mondjam – lehet, hogy azt kellene kicserélni, ha amennyiben akarja persze a Képviselő-testület, úgyhogy majd így módosítanám a javaslatot, mert a másik, amire még ki lehetne cserélni ugye ez a Polgármesteri Kabinet, ami szintén nem volt még vizsgálva. Úgyhogy én azt javasolnám, amennyiben Vajda képviselő úr elfogadja, hogy a Polgármesteri Hivatal Intézményfejlesztési Irodáját cserélném ki a Vagyonhasznosítási Irodára, hogyha erre bólogat képviselő úr. És várom a bólogatását.

VAJDA ZOLTÁN

Jó, abszolút!

KOVÁCS PÉTER

Jó, tehát ő ezt javasolja, tehát akkor így tenném föl a módosító javaslatot először. Tehát, aki egyetért, egyébként a Vagyonhasznosítási Irodát 2014-ben, tehát nem olyan régen vizsgálták, és az Állami Számvevőszéknek is az egyik fő vizsgálati forrása volt a Vagyonhasznosítási Iroda, de, vagy hát maga a vagyonhasznosítás kérdése. És azokat a megállapításokat a Képviselő-testület természetesen látta, jóváhagyta, elfogadta. Na, tehát akkor megpróbálom átfogalmazni képviselő úr javaslatát, fölolvasnám, majd utána, a végén bólogasson, hogy jónak tartja-e? És utána kérem a tisztelt Képviselő-testületet, hogy döntsön ebben a kérdésben. Tehát: Budapest Főváros XVI. kerületi Önkormányzat Képviselő-testülete a 2017. évre előirányzott belső ellenőrzésre vonatkozó tervben, az eredetileg Polgármesteri Hivatal Intézményfejlesztési Iroda rendszerellenőrzés helyett, rendszerellenőrzés keretében a Vagyonhasznosítási Iroda működésének, feladatellátásának, tevékenységének vizsgálata, ezen belül különösen az ingatlan hasznosítás, kiemelten az ingatlan értékesítés, kiválasztási és döntési folyamatok, illetve végrehajtásának ellenőrzése. Ez lenne a határozati javaslat. A határidő 2017. évi beszámoló elfogadása, és a felelős: Kovács Péter polgármester. Aki ezzel … Jó lesz képviselő úr, ez így?

VAJDA ZOLTÁN

Szabad egy kérdést föltenni, polgármester úr?

KOVÁCS PÉTER

Parancsoljon, képviselő úr! Ügyrendi kérdése van, gondolom, mert a módosítással van. Hát gombokat lehetőleg! Türelem! Parancsoljon, képviselő úr! Most már talán világít. Nem. Azért, azért van ez a rendszer, közben itt a Solt megsúgta nekem, hogy a hálózati egész rendszer most le van terhelve azzal, hogy Microsoft frissítések vannak, és így a sávszélességünket elrabolja, mert egyszerre megy itt a hivatalban, úgyhogy ezért kell, de már világít a képviselő úrnak a mikrofonja.

VAJDA ZOLTÁN

Köszönöm. Elnézést, nem tudom, hogy kell! Tehát, nekem ez tökéletes Polgármester úr, csak két apró kérésem lenne. Egyik, hogy az Intézményfejlesztési Iroda az volt-e a közelmúltban, tehát, hogy nincs az, hogy akkor …

KOVÁCS PÉTER

Nem volt még egyáltalán.

VAJDA ZOLTÁN

…. Oké! A másik pedig az, hogy erre 10 nap van tervezve, az előzetes tervben, ezt így nem tudom, meg tudjuk-e ítélni, hogy ez, amit én javaslok a vagyongazdálkodásra, erre ez a 10 nap elég-e, mert ez drámaian kevesebb, mint bármelyik, többi, csak azért mondom, mert ez a 10 nap ez, fele, meg harmada annak, mint a többi tevékenységre fordított idő. Uff! Egyébként jó, természetesen csak ezt szeretném, hogy mérlegeljük, hogy 10 nap elég lesz-e rá, ha egyszerűen kicseréljük így, akkor ebből számomra az következik, hogy 10 napot töltünk ezzel a feladattal. Köszönöm.

KOVÁCS PÉTER

Hát mivel Ön elég pontosan megfogalmazta, hogy mit szeretne, szerintem 3 nap is elég rá. De ugye hát a 10 az még háromszor annyi, amire szükség lenne. Bólogat képviselő úr, tehát az előbb felolvasott javaslattal, aki egyetért, kérem, igennel ezt jelezze, szavazzunk! Pillanat, pillanat! Ne tessék kapkodni! Frissül az Office, vagy nem tudom, van-e még ilyen. Most lehet szavazni! Dehogynem! Fáziskésésben van. Még lehet, szavazni, még nyomkodják a gombot! Nem ez, kérem szépen ez az X Faktor, igen! És akkor mindjárt megjelenik, hogy mit szavaztak a képviselők is. Hát ugye túl kevés napirendi pont volt mára, úgyhogy kell egy kis idő, hogy kitöltsük a rendelkezésre álló időt. Én még nem látom, de majd mindjárt itt is megjelenik. Forduljak hátra, és számoljam össze! Tehát Abonyi úr, hogy szeretett volna szavazni? Parancsoljon! Igennel, tehát akkor 7 igen, 7 nem, 3 tartózkodás mellett nem fogadta el a Képviselő-testület ezt a módosító javaslatot.

H A T Á R O Z A T:

310/2016. (X. 26.) Kt. A Képviselő-testület szavazási eredménye (7 igen, 7 nem, 3 tartózkodás) alapján a belső ellenőrzés 2017. évre tervezett ellenőrzési tervének 5. pontjának módosítására vonatkozó alábbi javaslat elfogadását **elvetette:**

„A Képviselő-testület a 2017. évre előirányzott belső ellenőrzésre vonatkozó tervben, az eredetileg Polgármesteri Hivatal Intézményfejlesztési Iroda rendszerellenőrzés helyett, rendszerellenőrzés keretében a Vagyonhasznosítási Iroda működésének, feladatellátásának, tevékenységének vizsgálata, ezen belül különösen az ingatlan hasznosítás, kiemelten az ingatlan értékesítés, kiválasztási és döntési folyamatok, illetve végrehajtásának ellenőrzése.

Határidő: 2017. évi beszámoló elfogadása

Felelős: Kovács Péter polgármester”

KOVÁCS PÉTER

Így marad a II., illetve a második oldalon található, eredeti határozati javaslat, aki ezzel egyetért, kérem, igennel ezt jelezze! Szavazzunk! Most már én is látom, hogy mi volt itt az előbb. Jól van! Mehetünk tovább! Most lehet szavazni! Tessék figyelni a gombot! Meg alatta, vagy fölötte a visszajelző kis … Ó de gyorsak voltunk, 15 igen, 0 nem, 2 tartózkodással a Képviselő-testület elfogadta ezt a határozati javaslatot. Így ezt a napirendi pontot le tudtam zárni.

H A T Á R O Z A T:

311/2016. (X. 26.) Kt. Budapest Főváros XVI. kerületi Önkormányzat Képviselő-testülete az Önkormányzat Intézményeinek, Gazdasági társaságainak és a Budapest XVI. Kerületi Polgármesteri Hivatal belső ellenőrzésre vonatkozó 2017. évre előirányzott ellenőrzési feladatait jóváhagyja.

Felkéri a Polgármestert, hogy az Önkormányzat 2017. évi költségvetése végrehajtásának éves beszámolójával egyidejűleg a belső ellenőrzés tevékenységéről és megállapításairól, az azokra tett intézkedésekről tájékoztassa a Képviselő-testületet.

Határidő: 2017. évi beszámoló elfogadása

Felelős: Kovács Péter Polgármester

KOVÁCS PÉTER

Soron következik 4-sel jelzett előterjesztés:

NAPIREND: 4. Javaslat testvér-települési kapcsolat kialakítására Csíkszentmihály településsel

***133/2016. sz. előterjesztés***

Előterjesztő: Szász József alpolgármester

KOVÁCS PÉTER

Alpolgármester urat illeti a szó. Üdvözlöm a teremben Csíkszentmihály település polgármesterét, Izsák-Székely Lóránt urat, illetve Jegyző urat. Szász alpolgármester úr, parancsoljál!

SZÁSZ JÓZSEF

Köszönöm a szót. Tisztelt Képviselő-testület! Csak egy technikai javaslat, hogy most kezdjünk el szavazni, és akkor, amire befejezem, addigra véghezmegy a szavazás. De tényleg, félre a tréfával, egy kicsit talán magasztosabb, és mindenki által támogatható napirendet hoztam ide a Képviselő-testület elé, és azért merem azt állítani, hogy hoztam, mert nekem igazából ezzel a napirenddel kapcsolatosan, ezzel az előterjesztéssel kapcsolatban tényleg csak ennyi volt a dolgom. Ugye az előterjesztés első részében elismételjük azt a, remélhetőleg még nem is, még nem is unos-untalan elmondott történetet, hogy mi alapján kezdtünk el a magyarlakta területeken testvérvárosokat keresni és azokkal kapcsolatot létesíteni. Az eddigi kapcsolatainkhoz képest ez a mostani javaslat azért más, mert ez egy alulról jövő kezdeményezés. Ugye a korábbi testvérvárosoknál a Képviselő-testület bizonyos kutatások után választott egy települést, azt idehoztuk a Képviselő-testület elé, megszavaztuk, és utána kezdődött el ez a kapcsolatfelvétel. Itt ez pont fordítva történt. Hála Istennek a Rákosszentmihály és Csíkszentmihály között már 11 éve működik civil szervezetek közötti együttműködés, és az évek folyamán szép lassan ez átcsapott a határokon. Ugye ennek az egyik legszebb momentuma volt, hogy Rákosszentmihályon, Csíkszentmihályról elnevezett tér van most már a kerületünkben. Annyit még az előtörténethez, hogy 2010-ben Csíkszentmihály képviselő-testülete hozott egy olyan értelmű határozatot, hogy ez a kapcsolat történjen, ez a kapcsolatfelvétel történjen meg a XVI. kerülettel, csak utána az akkori csíkszentmihályi vezetés valami miatt ezt a képviselő-testületi határozatot nem görgette tovább. Úgyhogy már akkor is a nyitott karjainkba szaladtak volna, hogyha erről tudunk, de ez nem jutott el, de Izsák-Székely Lóránt úr idén nyáron, aki a korábbi testületnek is tagja volt, most polgármester lett, és ő ezt a szálat fölvéve, fölgöngyölítve, immár frissen hozta elénk ezt a javaslatot. Erről szól ez a javaslat, hogyha ezzel kapcsolatosan természetesen kérdésük van, nagyon szívesen válaszolok, ami az előterjesztéssel kapcsolatos, illetve hogyha a településsel kapcsolatban van kérdésük, akkor gondolom Polgármester úr is, Jegyző úr is, illetve a civil szervezetek képviselői is nagyon szívesen válaszolnak. Köszönöm szépen.

KOVÁCS PÉTER

Köszönöm szépen. Kérdezem, van-e kérdés? Várok, mert akkor lehet, hogy a, de nem. Nincsen jelentkező kérdésre. Vélemény, javaslat, avagy hozzászólás? Szatmáry László képviselő úrnak van javaslata. Parancsoljon, képviselő úr! Elég egyszer nyomni, ..…

SZATMÁRY LÁSZLÓ

No, sikerül, egész gyors! Köszönöm a szót, Polgármester úr. El szeretném mondani a Képviselő-testületnek, a helyszínen, Csíkszentmihályon szerzett, korábbi években szerzett tapasztalataimat. Részt vettem én is a kulturális, Rákosszentmihályi Kulturális Egyesület szervezésében a csíksomlyói búcsún, és ugye köztudott, hogy a búcsú résztvevői Csíkszentmihályon vannak elszállásolva. Ahol megízlelhetik a, az ottani ételeken és italokon, finom pálinkákon kívül ugye az ott élőknek, az ott lakóknak a szeretetét. Ez maradandó élmény én szerintem mindenki számára, és ezen az alkalommal, amikor ott voltam, nem egyedül voltam, a Képviselő-testületből hárman voltunk ott, ha jól emlékszem, de javítsanak ki az ittlévők, akik ott részt vettek. Horváth Jánossal, és Kratofil Zitával közösen vettünk részt ezen az összejövetelen, ahol tartottak egy közös összejövetelt a búcsúban részt vevők és az ottani potentátok, természetesen a képviselő-testület tagjai. Ott volt a Polgármester is. És szóba került, ott került tulajdonképpen szóba, én úgy gondolom, ha jól emlékszem, de erősítsetek meg, ha nem így van, a testvérvárosi kapcsolat felvétele, de szerintem az már többször is napirenden volt, de ott talán élesebben, mindenki elmondta a véleményét és örömmel nyugtázta mindenki, hogy igen, ez egy jó irány és hát ezt folytatni kell. Én nagyon örülök a magam részéről, hogy körünkben köszönthetjük a Polgármestert és a Jegyző urat. És, és mindamellett hát teljes mellszélességgel támogatjuk ezt a, ennek a szerződésnek az aláírását. Hát, ha csak azt vesszük alapul, hogy Erdély, ugye a területek, az elcsatolt területek vonatkozásában a legnagyobb részt képviselik ugye az elcsatolt területek vonatkozásában, én úgy gondolom, hogy akár még több testvérvárosi kapcsolatot is kialakíthatnánk. De ez egy olyan fontos, fontos dolog, és nagyon örülök, hogy Csíkszentmihály terünk is van Rákosszentmihályon, ugyan ez korábban az átnevezés, ez a rossz, rosszhírű ember, ez a Békési helyett ugye Apponyi tér volt nagyon régen, és Apponyi, bocsánat Apponyi tér volt, nem bocsánat, majd csak lesz, igen, igen. Na!

KOVÁCS PÉTER

Nem jó hír, János, mert először ahhoz meg kell halni.

SZATMÁRY LÁSZLÓ

Először Apponyi tér volt, tehát Szentmihálynak egy, egy nevezetes tere kapta meg a Csíkszentmihály teret. Nagyon szépen köszönöm.

KOVÁCS PÉTER

Köszönöm szépen képviselő úr. A következő hozzászóló Mizsei László képviselő úr. Parancsoljon!

MIZSEI LÁSZLÓ

Köszönöm. A magam részéről teljességgel támogatom az előterjesztésben foglaltakat. Egy kérdésem lenne, hány testvértelepülésünk van most ebben a pillanatban? Köszönöm szépen.

KOVÁCS PÉTER

Hát ez viszonylag egyszerűen megszámolható. Hát a Képviselő-testület is tudja, hogy a weboldalon megtalálható ez. Hát nézzük ugye, az elcsatolt országrészekben ugye van Pozsonypüspöki, ugye akkor utána van Zápszony, most így megyek, próbálok Kelet felé menni, utána Érmihályfalva, Kishegyes. Aztán van Waltershausen, van egy olasz testvérvárosunk, Canistro, de vele a kapcsolatot nem tartjuk. Van Hanoi, Tay Ho kerülete, és ennyi.

ABONYI JÁNOS

Novi Vinodolski?

KOVÁCS PÉTER

Novi Vinodolski nem lett hivatalos testvérváros, mert ugye bizonyára tudod János, hogy ugye ott nekik kellett volna egy engedély, mert ugye Horvátországban, amennyire én tudom, úgy működik a rendszer, hogyha több, egy országból több testvértelepülést szeretnének, akkor külön miniszteri engedély kell, vagy minisztériumi engedély. És nekik Siófokkal van testvértelepülési kapcsolatuk, és nem kaptak engedélyt, vagy nem terjesztették föl, vagy nem tudom mi volt a vége. Tartjuk a kapcsolatot egyébként Novi Vinodolskival, de nem testvértelepülésünk. Horváth János képviselő úr, parancsoljon! De egyébként szeretnénk többet, tehát a, a, én azt gondolom, hogy a testvértelepülési kapcsolatok az leginkább kulturális, de mondjuk a határon túli magyar településeken kívül leginkább kulturális kapcsolatra jó, úgyhogy én javaslom, hogy legyen több is, majd. De Horváth János képviselő úrnál van a szó.

HORVÁTH JÁNOS

Köszönöm Polgármester úr. Nem véleménnyel szeretnék élni, mert talán elfogultsággal vádolnának a képviselőtársaim. Úgyhogy inkább a szakbizottság határozatát szeretném, egyhangúan támogatta, hogy Csíkszentmihály a testvértelepülésünk legyen. Köszönöm szépen.

KOVÁCS PÉTER

Nagyon szépen köszönöm. Alpolgármester úr zárszót kíván mondani? Parancsoljon!

SZÁSZ JÓZSEF

Köszönöm a szót, Polgármester úr. Még az elhangzottakhoz egy kiegészítést, való igaz, hogy ezek a testvértelepülési együttműködések ezek főleg kulturális, hagyományőrző, ifjúsági, sport, tehát ezeket a tevékenységeket ölelte fel, de pont a csíkszentmihályi testvértelepülési kapcsolat felvétele kapcsán ezzel kapcsolatosan keresett meg Baumholczer úr, a kerületi Iparkamarának az elnöke. Itt ül a nézőtéren. Hogy ők nagyon szemfülesen kiszúrták, hogy ezeknek a szerződéseknek, megállapodásoknak része a gazdasági együttműködés is. És ebből, ezért ők felajánlották, illetve kérték, részt is vett a képviselőjük ezen a kulturális és sport bizottsági ülésen, hogy amennyiben ilyen testvérvárosi kapcsolatfelvétel van, illetve a működőeknél bármiféle interakció történik, akkor arra kértek, hogy, hogy ezt a felajánlásukat a testvértelepülések felé közvetítsük. Ott lehetőleg teremtsenek kapcsolatot az ottani testvérvárosoknak, a testvértelepüléseknek a hasonló jellegű szervezeteivel, és innentől kezdve akár egy gazdasági együttműködés is kialakulhat, ami azt hiszem, hogy mindenki számára gyümölcsöző lehet. Úgyhogy egy újabb aspektusa is felmerült ennek a kapcsolatnak. Illetve mielőtt szavaznánk, a határozati javaslat az két részből áll, egy határozati javaslaton belül, ugye egyrészt a Képviselő-testület kinyilvánítja, hogy testvértelepülési kapcsolatot kíván létesíteni Csíkszentmihállyal. Illetve Polgármester urat fölhatalmazzuk arra, hogy a mellékletben szereplő megállapodást aláírja. Ez jelen pillanatban egy egyoldalú aláírást jelent, de még azt szeretném hozzáfűzni, hogy kiosztásra került ez ott van mindenkinek az asztalán, a, magának a megállapodásnak egy módosított formája. Igazából ez a módosított forma ez Csíkszentmihály javaslatait is beépítette. Ezeket szeretném felolvasni. Igazából nem sok, van benne egy technikai javítás, hogy a –gondolom, ez az ötezer, vagy 537200, ez az irányítószám Csíkszentmihálynak, ott egy ötös került a megfelelő helyre, a 2-es pontban: vallási, hagyományőrzés és ifjúsági szavakkal, került kiegészítésre. Az ifjúsági szó az 5-ös pontban is megjelenik, és a 10-es pontban a lehetőség szerint éves rendezvénytervet rögzít. Tehát igazából magát a megállapodásnak a lényegét ez nem módosítja, kiegészíti. Úgyhogy erre tettek javaslatot, úgyhogy nekem az a javaslatom, hogy ezt a módosított megállapodás aláírására hatalmazzuk föl Polgármester urat. A Csíkszentmihály részéről érkezett egy olyan jelzés, hogy új szabályozás lépett életbe Romániában, ezért mielőtt ők települési szinten aláírhatják ezt a megállapodást, addig ezt egy megállapodás-tervezetnek kell tekinteni. Hiszen náluk is működik az, hogy a Külügyminisztériumukba fel kell terjeszteni ezt a megállapodást. Ott reményeink szerint elfogadják, és amikor elfogadták ezt a, vagy tesznek rá javaslatot, hogy milyen módosítások szükségesek, ez esetben akkor kell még egy kört futnunk, mert akkor a módosított szerződés újra a Képviselő-testület elé jön, hogy tájékoztatást kapjanak arról, hogy, hogy mi az a, a tényleges szerződés, amit aláírunk. De reményeink szerint ez a szerződés, ez teljesen megfelel. Ha a Külügyminisztérium jóváhagyja, akkor újra a csíkszentmihályi képviselő-testület elé kerül, ahol viszont Polgármester urat hatalmazzák föl, hogy ez aláírható, úgyhogy abban a pillanatban, ahogy ezeken a stációkon átestünk, akkor lép érvénybe ez a határozat. A lényeg a lényeg, hogy a jelenlegi határozattal és melléklettel a ránk vonatkozó ilyen jellegű lépést mi megtesszük. Ez a javaslatom és kérem az előterjesztés elfogadását. Köszönöm szépen.

KOVÁCS PÉTER

Köszönöm szépen. Az előterjesztés 2. oldalán található határozati javaslatról szavazunk, melynek elfogadása minősített szótöbbséget igényel. Kérem, szavazzanak. Mindjárt, türelem. Számoljunk hármat. A Képviselő-testület 17 igen, egyhangúlag elfogadta.

H A T Á R O Z A T:

312/2016. (X. 26.) Kt. Budapest Főváros XVI. kerületi Önkormányzatának Képviselő-testülete kinyilvánítja azon szándékát, hogy Csíkszentmihály településsel testvér-települési kapcsolatot kíván létesíteni.

A Képviselő-testület felkéri a polgármestert, hogy a testvér-települési kapcsolatot szabályozó mellékelt megállapodást a település polgármesterével írja alá.

Határidő: 2016. november 30.

Felelős: Kovács Péter polgármester

KOVÁCS PÉTER

Polgármester Úr, legyen kedves, fáradjon ide, egy pillanatra. Először is nagyon szépen köszönöm a kezdeményezést, gratulálok hozzá és bizonyára tudják, hogy nem először találkozunk, aki rendszeresen olvassa a helyi újságot, az tudja, hogy egész családommal … Még egyszer nagyon szépen köszönjük, és reméljük, hogy minél hamarább alá tudjuk írni a megállapodást! Parancsoljál! Tessék, parancsoljál.

IZSÁK-SZÉKELY LÓRÁNT

Két szót én is szeretnék szólni. Hallatszik?

KOVÁCS PÉTER

Hogyne!

IZSÁK-SZÉKELY LÓRÁNT

Nekem beindult, akkor a frissítéseknek vége van. Szerintem azért késlekedett, azért késlekedett a rendszer, mert én itt vagyok és engem lehallgatnak, úgyhogy, lehet, hogy Romániába küldték el az adatokat! Mikor bejöttem a terembe, mondták nekem, hogy én itt tettem le az esküt. És én mondtam, hogy nem itt tettem le. Addig bizonygatták, hogy tényleg itt tettem le. Átalakult teljesen itt a terem. Egy jó érzés számomra Rákosszentmihályra jönni. Egy rákosszentmihályi fiatal, amikor ott volt a búcsún, azt mondta, hogy Csíkszentmihály neki a második otthona. Úgy már én is kezdek arrafele hajlani, mert budapesti települések között, ha veszem, akkor Rákosszentmihályon voltam a legtöbbet. Úgyhogy már kezdek én is arrafele hajlani, hogy második otthonomként tekintsem Rákosszentmihályt. Én nagyon örülök ennek az egyöntetű szavazatnak és azt kívánom, hogy Magyarországon minél több ilyen egyöntetű szavazat legyen. Mi mindig előre vesszük a napirendi pontok közül a meghívottakat, de én nagyon örvendek, hogy itt 4. pontként maradtunk, mert sokat tanultunk a Jegyzővel ketten itt, és betekintést nyertünk egy picit a kerületnek az életébe is. Itt hülyéskedtünk a Jegyzővel, hogyha kidobják majd ezeket a mikrofonokat, akkor mi szívesen elvállaljuk. Igen, és végszóként én, amikor megérkeztem Rákosszentmihályra, az ’56-os forradalmi ünnepségek előtt, a Tóth Ilona Emlékházba, még ezt beszúrom zárójelként, nagyon büszke voltam, hogy Tóth Ilonának vannak székely ősei. Remélem, hogy, mikor megláttam ezt a fát, itt szemben, akkor az jutott eszembe, hogy mi is ennek a fának egy gyökere vagyunk. Minket 1920-ba, ezt a gyökeret elkötötték, de most ennek a gyökérnek a bilincses feloldása elindult. Mi is fogjuk a táplálékot küldeni ebbe a fába, ami Magyarországot jelképezte számomra. És remélem, hogy egyre több ilyen gyökeret, gyökéren tudja átszívni Magyarország a tápanyagot magába. És azzal kezdtem, hogy amikor beértem Rákosszentmihályra most, akkor elmentem a rákosszentmihályi templomba. És ott úgy egy gondolkoztam, hogy mi fog lenni és ez ütötte meg úgy a lelkemet egy fél mondat, hogy a „Szentlélek egyesítő ereje töltsön el benneteket!” Én azt kívánom, hogy ez az egyesítő erő, töltsön be, és köszönöm, hogy mindenki mellettünk szavazott és elfogadtak minket, s várjuk Csíkszentmihályra, aki jön, nagy szeretettel.

KOVÁCS PÉTER

Köszönöm szépen Polgármester úr. Nyugodtan maradj itt, mert Szatmáry László úr szeretne még valamit mondani.

SZATMÁRY LÁSZLÓ

Köszönöm a szót, Polgármester úr. Elnézést, hogy így már másodszor nyomok itt már ügyrendi gombot. De a Tóth Ilonka Szülőházáért Alapítvány nevében kértem volna most szót és a testület szíves hozzájárulását, mert szeretnék átadni Székely, Izsák-Székely Lóránt úr részére, egy, az Önkormányzat és az Alapítvány által készíttetett emlékplakettet. És hát egy-két gondolatot is azért ehhez. Nagyon köszönöm ugye, hogy emlékezett most kis beszédében a Tóth Ilonka Szülőház átadására. Én megköszönném, a segítséget, ahol zászlóvivőként is részt vettek a rendezvényen és bevitték a magyar zászlót a, a rendezvényre. Mert ez egy fontos üzenet volt számunkra, hogy Önök, önök is itt vannak. Én nemrégiben elmondanám, hogy részt vettem a Magyar Politikai Foglyok Szövetségének delegáltjaként egy nemzetközi konferencián, az Interasso nevezetű, Kommunizmus, Nemzetközi Kommunizmus elleni szervezetről van szó, melyben egy mondhatnánk, egy nyugat-európai országot, a többi mind kelet-európai ország, 13 tagja vesz részt, tehát 14 tagja van. És nagy érdeklődéssel hallgattam Románia képviselőinek a felszólalását. Ahol hát hasonló problémákkal szembesültek, de örült neki, hogy Bukarestben ugye elkészült egy ’56-ot, ’56-os emlékmű, egy nagyon monumentális emlékmű. Hát a vélemények ugye azért biztosan evvel megoszlanak. Egy fontos gondolata viszont, viszont volt. Elmondta, elmondta, hogy nem érnek semmit az emlékművek és az emlékhelyek, ha az nem szólítja meg az ifjúságot. Tehát csak akkor van értelme emlékhely, emléktábla, bárminek az állítására, hogyha az a fiatalokat megszólítja. És ezzel kapcsolatban nekem eszembe jutott a Tóth Ilonka Szülőházának és az Emlékközpontnak az átadása, hogy, hogy mi valamire ráéreztünk. Szerintem, mert ez az interaktív kiállítás, ami ott fogadja a fiatalokat, remélhetőleg az ország minden területéről érkezőket, én úgy gondolom, hogy ez meg fogja érinteni és meg fogja szólítani a fiatalokat. És megmondom őszintén, nagy reményeket fűzünk ahhoz, hogy Erdélyből, Csíkszentmihályról, környező településekről, bárhonnan érkeznek majd ide látogatók. És akkor felkérném most Gáspár József kuratóriumi tagot és Horváth János kuratóriumi tagot, hogy adjuk át az emlékplakettet. Köszönöm.

KOVÁCS PÉTER

Fáradjatok közelebb! Éljen, éljen, éljen, éljen, éljen!

SZATMÁRY LÁSZLÓ (mikrofon nélkül)

Még egy dolog. A minap voltam a Parlamentben, konferencián és kaptam egy ilyen országgyűlési tollat, ez pedig nagy szeretettel átadnánk a Jegyző úrnak, Gellért úrnak, hogy ebbe azokat a gondolatait, benyomásait, amit a nemzeti gondolkodásait, ezekbe jegyezze föl és majd néha ossza meg velünk. Köszönöm.

KOVÁCS PÉTER

Nagyon szépen köszönjük. Nagyon szépen köszönöm és a testületi ülés után, jó? Kis türelmet kérek, mert nekünk ma még itt van dolgunk. Jó? Nagyon szépen köszönöm, és jó utat kívánok hazafelé majd Csíkszentmihály felé. Ezzel ezt a napirendi pontot lezártam. Soron következik 5-sel jelzett:

NAPIREND: 5. Támogató nyilatkozat elfogadása a "Budapest 2024" olimpiai pályázathoz kapcsolódóan

***148/2016. sz. előterjesztés***

Előterjesztő: Szász József alpolgármester

KOVÁCS PÉTER

Parancsoljon, Alpolgármester úr!

SZÁSZ JÓZSEF

Köszönöm a szót, Polgármester úr. Tisztelt Képviselő-testület! Én nagyon remélem, hogy az előző napirend hangulata az tovább ragad erre a napirendre is. Én meg, érteni vélem, illetve próbálom tovább fejteni Vajda képviselőtársamnak a napirendek kialakulásakor felvetett véleményét. Én megnyugtathatom, megnyugtatom, hogy amire ő gondol, szerintem, annak ehhez az előterjesztéshez semmi köze nincsen. Ez az előterjesztés pusztán arról szól, hogy egy szép gondolatnak tartom azt, vagy tartanám azt, hogyha az olimpiai gondolat, a budapesti 2024-es Olimpia megrendezése mellett kialakulna egy össztársadalmi konszenzus, és itt jött kapóra a Varjú Vilmos Olimpiai Baráti Körnek a határozata, amit egyébként megelőzött pont a mostani riói olimpiának egyik aranyérmese, Szász Emesének az idelátogatása. Hiszen ezen, ezen az alkalmon mondta el Borovitz Tamás, hogy ott közfelkiáltással támogassák a 2024-es budapesti olimpiai pályázatot. Szó szót követett, és az Olimpiai Baráti Társaságnak az elnöksége hozott egy határozatot. Ebbe egyébként nevesíti is a XVI. kerületi Önkormányzatot, hogy támogassuk az olimpia megrendezésének eszméjét. Összességében erről van szó. Én jó magam, én tettem javaslatot Polgármester úrnak, hogy hozzon a Képviselő-testület egy ilyen jellegű javaslatot. Ahogy az előterjesztésben leírtam, engem teljes mértékben megfogott az a hangulat, ami itt nyár folyamán a labdarúgó Európa-bajnokság kapcsán kialakult. Én úgy látom, hogy a sport az egy olyan lehetőség, ahol hűen a régi olimpiai eszméhez, ugye amikor a görög városállamok felfüggesztették háborúikat az olimpia megrendezésének kapcsán, ez a sportesemény ugyanúgy, mint ahogy a pillanatnyi békét teremtett és jó hangulatot az országban az Európa-bajnokságnak a sikere, egy ilyen, ilyen alkalom lehet. Én érteni vélem, meg sokaknak talán az aggodalmát osztani is tudom, de nekem meggyőződésem, hogy egy ilyen mérvű rendezvényt Magyarország meg tud rendezni. Itt nem elsősorban a gazdasági okokról, vagy a gazdasági háttérről akarok bárkit meggyőzni, hiszen ehhez nekem a munícióm nincs meg. Én nagyon remélem, hogy akik az olimpiai pályázatot elkészítették, nekik megvan a tudásuk és a tudás anyaguk is hozzá. Én pusztán az a lehet, hogy naivnak tűnő gondolat állt e mögött, hogyha egy ilyen alulról jövő kezdeményezést el tudunk kezdeni, és tényleg elsők között, a XVI. kerület e mögé áll, akkor itt a közhangulat tényleg az olimpia mellé állítható, egyhangúlag. És ez egy jó kezdeményezés, ami mellett akár egy ilyen társadalmi konszenzus is kialakulhat. Erről szól az én javaslatom. Amennyiben elfogadjuk, akkor a kerületen, kerületen belül akár ez egy felhívás is lehet a kerület lakói felé, hogy minden sportot szerető az olimpiával egyetért, az olimpia eszméjével egyetértő kerületi polgártársunk ezt támogatni tudja. Kérem az előterjesztésem megvitatását, és lehetőség szerint támogatását. Köszönöm szépen.

KOVÁCS PÉTER

Köszönöm szépen. Kérdezem, van-e kérdés? Igen, Vajda Zoltán képviselő úr volt a leggyorsabb! Parancsoljon, képviselő úr!

VAJDA ZOLTÁN

Hát! Ó! Tényleg gyors!

KOVÁCS PÉTER

Ezt én nem tudom, hogy tud ilyen gyors lenni képviselő úr!

VAJDA ZOLTÁN

Alpolgármester úr, sajnálom, hogyha el fogom rontani a hangulatot az előző napirendi pontnál örömmel szavaztam igennel. Én most még csak kérdéseket teszek föl, amikor a hozzászólás kör lesz, akkor az érveimet fogom elmondani, hogy ezek szerint az Ön definíciója szerint, hogyha ellent mondok valamiben, az hangulat-romboló. Hát én érveket fogok mondani, hogy miért lenne ez hibás. De ugye ez most kérdéskör, úgyhogy én négy darab kérdést tennék föl, hogyha szabad, és majd szeretettel várom a választ. Az első, amit még a napirend elfogadásánál ….. Rosszul érthető?

KOVÁCS PÉTER

Nem.

VAJDA ZOLTÁN

Jó. Az első, amit még a napirend elfogadásánál bátorkodtam pedzegetni, hogy, hogy kerül ez ide? Tehát mi módosítottunk egy SZMSZ-t, az önök kezde…, a Polgármester úr kezdeményezésére, talán az előző, vagy az előző előtti testületi ülésen, amely ott arról szólt, hogy olyanokkal foglalkozunk, amely a kerületet érinti. Milyen módon érinti ez a kerületet? Ez a mondjuk első kérdés. Illetve van ennek egy lábjegyzete, vagy lábjegyzetnyi kérdése, hogy lehetséges, hogy érinti, hogy mondjuk akkor valamilyen módon, valamilyen helyszínt itt telepít, talán itt lenne a kerületünkben valamilyen helyszín. Én azt gondolom, hogy azért nem lehetséges ilyen, mert akkor már valamilyen módon már tárgyaltunk volna erről, meg mondjuk valamilyen garanciát kellett volna adnunk. Tehát én feltételezem, hogy tervezett olimpiai helyszín 2024-ben XVI. kerületben nem lenne. Tehát milyen módon kerül ez ide, hogyha csak nem ez lenne? Bár ezt feltételem, ez nem így van. Ha pedig nem így van, akkor ilyen alapon tárgyalhatunk legközelebb a szír rendezésről, vagy, hogy a Seuso-kincseket vásároljuk-e meg és mi ezt is támogatjuk-e vagy sem? Tehát hogy kerül ez ide? Ennek a b/ része pedig, hogyha már idekerül, akkor miért került ez, ha nem is sürgősséggel, de minden esetre mégis ez egy később kézbesített valami hova van a kapkodás? Tehát egyrészt mitől kerül ez ide, és miért kapkodunk, hogy ezt később kellett látnunk? A harmadik kérdésem az, hát nem is tudom, hogy Önhöz-e vagy Polgármester úrtól merném-e kérdezni, hogy bármelyikük, amikor a ’14-es önkormányzati választás volt, bármi módon a választóknak ezzel kapcsolatosan ígéretet tettek-e? Tehát, hogy volt-e szó a ’14-es kampányban, bármilyen módon az Önök részéről vagy hadd mondjam, Főpolgármester úr részéről az olimpiával kapcsolatosan? Tehát van-e bármilyen demokratikus legitimáció arra, hogy erről egyáltalán tárgyaljunk? A 4. az, hát ezekhez képest egy kisebb jelentőségű dolog. Ön hivatkozott a Varjú Vilmos Baráti körének az e-mailjére, vagy határozataira. Ott van egy második határozat is ezen túl, hogy legyen egy közterület, merre kell mutatni? Arrafelé! Ja, arrafelé, igen! Eltájolódtam. Egy parkot nevezzünk el. Erről itt nincsen szó! Miért nincs erről is határozati javaslat, hogy nevezzük el az önkormányzat előtti parkot? Tehát ez a 4 kérdésem lenne most, a kérdéskörben. Köszönöm szépen.

KOVÁCS PÉTER

Következő kérdező Varga Ilona képviselő asszony. Parancsoljon, képviselő asszony!

VARGA ILONA

Köszönöm szépen Polgármester úr. Hát nekem is három kérdésem lenne. Az első kérdésem az, hogy mi szükség van nekünk is kinyilvánítani a támogatásunkat, mint önkormányzati testületnek? Véleményem szerint - hogy úgy mondjam, - a mi képviseletünkben, Polgármester úr ezt a Fővárosi Közgyűlés ülésén már megtette. És gondolom miután a beszámolóját is elfogadtuk, ezért mi teljesen egyetértünk ezzel. Tehát én ezt nem látom fontosnak, hogy még most külön demonstráljuk azt, hogy a testület is egyetért. A másik, hogyha ilyen szép gondolat megfogant a Varjú Vilmos Olimpiai Baráti Kör fejében, civil szervezet fejében, akkor miért nem ők küldenek egy támogató nyilatkozatot? Ők egy Civil Szervezet. Szerintem megtehetik. És akkor én itt nem érintem azt a kérdést, hogy most ez politikai vagy nem politikai nyilatkozat. Én egyértelműen úgy veszem, hogy ez az olimpia rendezés a mi részünkről már támogatva lett. A harmadik kérdésem az viszont egy ilyen, hogy mondjam, egy szövegértelmezési probléma. Itt szó szerint úgy van, hogy a határozat-tervezetben, hogy „Felkéri a Polgármestert, hogy a támogató nyilatkozatot küldje meg a „Budapest 2024” olimpiai pályázat vezetőjének.” Na, most én szeretek alaposan utánanézni a dolgoknak. Elkezdtem keresni, hogy na, akkor tulajdonképpen ki a 2024 olimpiai pályázat vezetője. Először ugye a pályázat címéből indultam ki. És ekkor a Budapest 2024 Nonprofit Zrt. nevével találkoztam. Ezt a Zrt-t a Fővárosi Önkormányzat és a Magyar Olimpiai Bizottság tavaly év, az idei év elején, - bocsánat, - hozta létre, 50-50%-os tulajdonnal. 250.000.000.- Ft értékben. És ennek a Zrt-nek a vezetője, néhány napja, október 15. óta Mihók Attila, akiről annyit lehet tudni, hogy korábban a Népszabadságot, a Nemzeti Sportot, és a Világgazdaságot kiadó, Mediaworks vállalatnak volt a vezérigazgatója. Most még felmerülhetne egy alkérdés is, hogy jó választás volt-e az olimpiai pályázat sikeréért kampányoló vállalkozás élére egy olyan menedzsert kinevezni, akinek nem sikerült a rábízott Népszabadságot sem gazdaságossá tenni? Ezt fontos feltennünk ezt a …..

KOVÁCS PÉTER

Ne szóljunk közbe!

VARGA ILONA

Bocsánat, ezt a kérdést azért én feltettem, mert…

KOVÁCS PÉTER

Jól tetszett tenni, csak a többieknek szóltam, hogy ne beszéljenek közbe!

VARGA ILONA

Igen, hát nem kell, szóval ez egy, ezzel, ez egyértelmű, hogy ő az egyik úgymond vezetője ennek az egész olimpiai pályázat bonyolításának és kampányának. A következő fellelt vezetője az olimpiai pályázatnak, a Kiemelt Kormányzati Beruházások Központja, Nonprofit Zrt., amelynek a vezetésével dr. Fürj Balázs van megbízva. Bocsánat Fürjes, igen, Fürjes Balázs, direkt, pedig, azért is olvasom, hogy ne tévesszem el, de nem sikerült. És akkor még annyit hozzátennék, hogy az 1329/2016. (VII. 1.) Kormányhatározat, 4. pontja szerint pedig az Olimpiát közvetlenül a Miniszterelnök úr irányítja. Tehát akkor most a végén, végérvényesen a végén az a kérdésem, hogy igazából, hogy gondolta, Alpolgármester úr, hogy ki a címzettje ennek a határozatnak? Tehát kinek kell átadnunk, a Budapest 2024 Nonprofit Zrt-nek, Mihók Attilának, a Kiemelt Kormányzati Beruházások Központja Nonprofit Zrt. vezetőjének, a dr. Fürjes Balázsnak, illetve Orbán Viktor miniszterelnöknek? Csak ezt azért jegyeztem meg, mert szabatossá kell tenni ezt az utolsó mondatot is. Köszönöm szépen.

KOVÁCS PÉTER

Nagyon köszönöm. Elfogytak a kérdések. Pont. Alpolgármester úrnak van lehetősége válaszadásra. Parancsoljon!

SZÁSZ JÓZSEF

Akkor Vajda úr, ha megengedi, akkor Ilonának hadd válaszoljak, mert itt még frissek az élmények. Én őszintén megvallom, én Fürjes Balázsra gondoltam. Tekintettel arra, hogy minden egyes alkalommal, amikor az olimpiai pályázatról van szó, akkor ő nyilatkozik ebben a kérdésben. De egyébként, hogyha a Budapest 2024 Nonprofit Zrt-nek a honlapjára fölmegyünk, akkor Fürjes Balázs van ott az olimpiai pályázatnak a megbízásával. A másik érvem, hogy őket válasszuk, tekintettel arra, hogy bármiféle, a budapesti olimpiával kapcsolatos megkeresés érte már az Önkormányzatot, itt elsősorban a promócióval kapcsolatos meghívók, illetve kiadványok érkeztek az Önkormányzathoz, akkor ezek az ő nevében érkeztek. És mielőtt ezt az előterjesztést megfogalmaztuk, én tőlük kértem segítséget, hogy milyen formában és kinek juttassuk el, hogyha, ha és amennyiben van egy ilyen kezdeményezés a kerület részéről. És ők küldtek egy, egy levelet, amiben végül is az szerepelt, hogy magának az olimpiai pályázatnak a beadásakor volt egy ilyen momentum, ahol a kapcsolódó civil, illetve gazdasági szervezetek adhattak támogató nyilatkozatot, a magyar olimpiai pályázat mellé. Tehát ilyen jellegű interakció volt közöttünk. Én arra gondoltam, hogy tekintettel arra, hogy ők fognak össze mindent, ezt hozzájuk juttassuk el. És utána ők ezzel a nyilatkozattal gyakorlatilag azt kezdenek, amit szeretnének. Az én szándékom az volt, hogy legyen egy ilyen alulról jövő kezdeményezés, hogy ezzel is tudjuk népszerűsíteni az olimpiát. Ilona azt mondta, hogy tekintettel arra, hogy Polgármester úrnak volt egy ilyen nyilatkozata, akkor nekünk ezzel igazából nincs dolgunk. Én megfordítom a kérdést, megfordítom a kérdést, hogy miért ne lehetne egy támogató nyilatkozatot hozni? Semmit nem vállalunk benne, kiállunk az olimpia rendezése mellett, amit egy nyilatkozattal megfogalmazunk. És ezt akár demonstratíve kihirdetjük a kerület lakói felé. Ennyi az én elképzelésem és az én szándékom. Visszatérve az ön által említett Mediaworks, és Mihók úrra, én a Mihók úr nevét most hallom először. Illetve a Mediaworks-nek a korábban sem hallottam róla, sajnos tényleg ez a Népszabadság ügy kapcsán merült föl az ő nevük. Semmi közük hozzá. Nem gondoltam rájuk. Fogalmam sem volt az egészről. Mondom az egész ötlet az a Olimpiai Baráti Körnek a kezdeményezése kapcsán indult el. De egyébként, hogyha bárkivel, bármiféle párhuzamot kívánunk vonzani, vagy vonni, akkor ugye az egész 2000-es éveknek az olimpia körül, olimpia rendezés kapcsán kialakult szervezés kapcsán is egy kicsit paralel az, ami az olimpia megrendezésével kapcsolatosan nagyban történik az országban. Ugye, hogyha visszaemlékeznek volt az első Orbán-kormány alatt egy kezdeményezés, ami utána elhalt. Majd 2005-ben megalakult a BOM, ugye a Budapesti Olimpiáért Mozgalom és ez létrehozott egy Alapítványt, 2005-ben, ami az akkori gazdasági és civil szervezeteket fogta össze. Akkor volt egyébként az akkori kormány részéről is egy támogatás, csak közben ugye bejött a válság és akkor ez elhalt, ez az olimpiai kezdeményezés. És gyakorlatilag a jelenlegi olimpiai kezdeményezést szintén a BOM részéről történt az első lépés. Tehát ott is egy civil kezdeményezés ébredt újjá, újra, hogyha fölmennek a BOM-nak a honlapjára, ott pont ezt az előtörténetet mondja el a honlapnak a, a, ezen része. És gyakorlatilag azt mondták, hogy akkor tér, vagy akkor van értelme visszatérni az olimpia, a budapesti olimpia megrendezéséhez, hogyha itt a megfelelő gazdasági háttér megvan, illetve a magyar gazdaság is olyan helyzetben van. És itt hivatkoznak arra, hogy 2015-ben voltak az első olyan gazdasági adatok, ami újra fölbátorította őket, hogy kezdeményezzék az olimpiát és gyakorlatilag itt a jelenlegi kormány és a BOM-nak az ötlete és akarata kapcsolódott össze. Remélem mindent megválaszoltam, hogyha nem, akkor kérem Ilonát, hogy szóljon. Vajda képviselő úr, hogyan érinti ez a kerületet? Egy kerületi olimpiával kapcsolatos, az olimpiát szerető, az olimpia eszméjét felvállaló és népszerűsítő civil egyesületnek van egy ilyen elnökségi határozata, amiben fölkérik a Képviselő-testületet, hogy ehhez csatlakozzunk! Így érinti, így van egy közvetlen kérés felénk. Tehát, hogyha a teljes, jogilag alátámasztott indokot vár tőlem, akkor ez. Az én elképzelésemet, hogy, hogy érinti ez a kerületet, elmondtam. Azt is, gondolkoztam, hogy leírjam-e azt az előterjesztésben, amiről gyakorlatilag hivatalos visszajelzést még nem kaptunk a Magyar Olimpiai Bizottság részéről, de ha jól emlékszem, 2014 év vége felé kaptunk egy megkeresést, jelentkezett a Magyar Olimpiai Bizottságtól egy úriember, aki azt mondta, hogy kíváncsiak arra, hogy a budapesti kerületek milyen sportlétesítményekkel rendelkeznek egy esetlegesen megrendezendő olimpia kapcsán. És akkor ő eljött a kerületbe, már nem emlékszem, hogy, hogy, hogy kivel, de akkor körbementünk, akkor megmutattuk a leendő vívó- és birkózó csarnoknak a helyszínét, ugye akkor már elkészült a rekortán pálya az Ikarusban. Az MLTC-n, akkor már folyt a műfű létesítési program az iskolákban és gyakorlatilag ennek az úriembernek az álla leesett, hogy itt milyen jó körülmények vannak és többek között az ő ötlete volt, hogy ugye nemcsak verseny helyszínek kellenek az olimpia megrendezésénél, hanem például edzőhelyszínek is. És a mi elképzelésünk, illetve az akkor már meglévő sporthelyszínek az ő képzeletében felmerültek, akár ilyen edzőhelyszínként is. De ezt azért nem írtam meg, mert azóta sem kaptam én erre, ezzel kapcsolatosan visszajelzést, de akkor lehet, hogy Polgármester úr ennél többet tud. Pontosan ezért nem írtam le, ebben az előterjesztésben, mert azóta, én ezzel nem, én ezzel kapcsolatosan nem kaptam semmi egyéb visszajelzést. Nincs-e kapkodás benne? Azért lett ez az anyag késve kézbesítve, mert pont Abonyi Jánossal beszéltünk róla, vagy előző, előzetesen Borovitz Tamással beszéltem és mondta, hogy ezzel kapcsolatosan szeretne az Olimpiai Baráti Kör elnöksége egy határozatot hozni. Ez, ha minden igaz, most kedden, múlt hét kedden volt, ugye? Múlt hét kedden volt. Nekünk az előterjesztést, hogy normálisan a Képviselő-testület elé tudjon jönni, el kellett készíteni.

VAJDA ZOLTÁN (mikrofon nélkül)

Már bocsánat, miért nem a következő ülésre?

KOVÁCS PÉTER

Ne beszéljünk közbe!

SZÁSZ JÓZSEF

Úgy gondoltam, hogy, hogy tekintettel arra, hogy a központi népszerűsítési kampány, az most indult a napokban, most hallhatók és láthatók a televízióban, ez úgy jó összhangot teremt. Igazából nagy kapkodás nincsen, mert ez volt az oka, hogy megvártuk. Tehát, le kellett adni az előterjesztéshez az anyagot, de maga az alátámasztó dokumentum, az a, az később született meg. Ne haragudjon képviselő úr, mi volt a hármas kérdés.

VAJDA ZOLTÁN (MIKROFON NÉLKÜL)

Az önkormányzati választáson ígértek-e bármit erről?

SZÁSZ JÓZSEF

Ja, igen, nem, nem!

VAJDA ZOLTÁN

Oké!

SZÁSZ JÓZSEF

Csak azt írtam ide magamnak, igen… A park, az azért nem szerepel benne, magának az olimpiai parknak a kialakításával nekem semmi gondom az ég egy adta világon, az egy más jellegű vonal. Hozhatunk ezzel kapcsolatosan javaslatot, de szerintem ezt egyébként ugyanúgy, ahogy a többi közterületi elnevezést, a megfelelő grádicsokat kell végigjárni. Ugye először ebből történik egy előterjesztés. A megfelelő bizottság ezt tárgyalja, illetve a közterületi elnevezésekhez ugye kell a Fővárosi Közgyűlésnek a hozzájárulása is. Illetve ezzel különböző dolgokat meg kell vizsgálni, hogy van-e már ilyen jellegű közterület elnevezés a kerületben, vagy Budapesten, ugye most már nem kerületi, hanem budapesti szinten nézik ezt. Ezt mind végig kell nézni. És pontosan azért, hiszen pont a bizottsági ülésen mondta Antalóczy Csabi, hogy az V. kerületben már van egy Olimpiai park, de maga az olimpiai elnevezés, és ugye kell, igen, ugye az olimpiai elnevezés védett, tehát kell hozzá majd az olimpiai, a Magyar Olimpiai Bizottságnak az engedélye is. Tehát ezeket az engedélyeket körül kell járni. És akkor a végső döntés akkor jön a Képviselő-testület elé, hogyha ennek semmiféle jogi akadálya nincsen, akkor kell egy igent erre mondani, ezért nem része ennek. De magá…, ha van a Baráti Körnek egy ilyen kezdeményezése, én teljes mellszélességgel támogatom. Jó lenne, hogyha a két döntés, az találkozna, mert elnevezünk egy közterületet az olimpiáról, utána meg nem támogatjuk az olimpiát. De nem kizáró, nem kizáró az egyik, az egyik a másikat. Remélhetőleg mindenre válaszoltam. Köszönöm szépen.

KOVÁCS PÉTER

Köszönöm szépen. Hozzászólásként először azért kértem szót, hogy néhány dolgot azért még hozzátegyek. Ugye Olimpiai park, ilyen nincsen Budapesten, viszont Olimpia park, kettő is van. Egy az V. kerületben, egy a XI. kerületben. Ugye ilyenkor azért vizsgálni kell, és ez a Fővárosi Közgyűlésnek is a hatásköre, hogy egyébként engedélyezzen hasonló nevű parkokat. És ahogy Szász alpolgármester úr is mondta, ugye az „olimpia” szó, ugye az Olimpiai Bizottságnak különböző védettségét élvezi. Állítólag. Ezt Borovitz Tamás mondta nekem, hogy ő próbál az Olimpiai Bizottság elnökével dűlőre jutni, hogy ebből legyen valami. Mert ugye ez neki nagyon régóta javaslata itt. De mindig arra várunk, hogy az Olimpiai Bizottság ezt engedélyezi, avagy sem. XVI. kerületi érintettsége lehet egyébként a magyar olimpiának, erről ugye van is egy dokumentumunk a Mizsér Attila, valószínűleg ő volt az, akire Szász úr gondol. Ő ugye sportigazgató ebben a Budapest 2024 programban. Ő volt itt nálunk azzal kapcsolatban, hogy a mátyásföldi lőteret, azt ők, amennyiben van olimpia, akkor ők szeretnék megvásárolni és hasznosítani, íjászat céljára. Mondtam, hogy ez nagyon jó, mert a kerületben egyébként is van egy nagyon sikeres íjász csapat. Másrészt itt van az Íjász Szövetségnek a központja, a XVI. kerületben. Úgyhogy nagyon jó lenne, hogyha ez így alakulna. Sajnos az a levél, amit én kértem tőlük, az kellően homályosan fogalmazott ahhoz, hogy ne hozzam Képviselő-testület elé. Ugyanis azt írták, hogy amennyiben majd jövő novemberben úgy döntenek, akkor hogy is mondjam, nem tudom pontosan idézni, de valami ilyesmi, hogy erősen elgondolkodnak rajta, hogy akkor megvásárolják-e ezt az ingatlant. Tehát ez még nem az a szint, amit, mert ugye ők azt kérték, hogy nyilatkozzon a Képviselő-testület, hogy akkor egyébként, mert ugye ez ki van jelölve értékesítésre ez a terület, hogy akkor mi fölfüggesztjük az értékesítést, mert esetleg nekik erre szükségük van. Erre én visszaírtam, hogy hát ennél azért egy komolyabb levelet várnék tőlük ahhoz, hogy Képviselő-testület elé hozzuk ezt a dolgot. De ez ügyben lesznek elvileg tárgyalások, illetve bocsánat, engem hívtak egy, egy rendezvényre, ahova el is fogok menni, ahol pont a kerületi polgármestereket tájékoztatják az olimpia sorsáról, tehát ennyit akartam elmondani, hogy lehet ennek, ha sikerül ez a 2024-es pályázat, akkor lehet, hogy lesz XVI. kerületi kötődése. Azért néztem itt, mert megnéztem közben, és nagyon sokan akarnak hozzászólni, hál’ Istennek. Mizsei László az első. Parancsoljon, képviselő úr!

MIZSEI LÁSZLÓ

Köszönöm a szót. Előre szeretném leszögezni, hogy a Coubertin féle, Coubertin báró által megfogalmazott olimpia eszméje, mint olyan, olyannal egyetértek. Az alapvető probléma ezzel kapcsolatban csak az, hogy ezek az eszmék már rég nem érvényesülnek. A mai olimpiák gyakorlatilag teljesen másról szólnak. Az előterjesztésben az Eb-re és Rióra hivatkoztak az előterjesztők. Az az érdekes az egésszel kapcsolatban, hogy elég érdekes a siker felfogása az előterjesztőknek, ugyanis az Európa-bajnoksággal kapcsolatban lehet, hogy nagyon sokan drukkoltunk a magyar csapatnak, de az a szégyen mellette, hogy mennyi idő után jutottunk ki először és, hogy milyen eredményt sikerült elérnünk. Szerintem azért ez nem nevezhető túlzottan nagy sikernek. Másrészt a riói olimpián elért eredményeink gyakorlatilag a leggyengébbek az utóbbi időben, és hogyha Hosszú Katinka és a lányok, az evezős lányok nem lettek volna ott, gyakorlatilag sehol se lettünk volna. Evezősök, bocsánat, én ezt akartam mondani, de, jó kajakosok. Így, gyakorlatilag …

KOVÁCS PÉTER

Kajak-kenu, de nem zavar minket. Mondja, képviselő úr!

MIZSEI LÁSZLÓ

Jó, kajakosok is evezősök gyakorlatilag ezzel összefoglalom. Tehát a lényeg az, hogy …

KOVÁCS PÉTER

Egyedül én szólhatok bele, ne beszéljenek közbe!

MIZSEI LÁSZLÓ

Köszönöm! Tehát még maga Orbán Viktor is azt mondta, hogy el kéne gondolkoznia …

KOVÁCS PÉTER

Ne szóljunk közbe!

MIZSI LÁSZLÓ

Megismételnéd János? Megkérlek rá, hogy ismételd meg!

KOVÁCS PÉTER

Ne szóljunk közbe!

MIZSEI LÁSZLÓ

Amit mondtál az előbb, az nekem szólt, ismételd meg légy szíves!

KOVÁCS PÉTER

Nem a Jézuska érkezett képviselőtársaim, legyenek kedvesek, fejezzék be! Mizsei úrnál van a szó! Parancsoljon, képviselő úr! Ne hergelje képviselőtársait, én meg arra kérem! Köszönöm.

MIZSEI LÁSZLÓ

Folytatnám, tehát maga még Orbán Viktor is azt mondta, hogy a férfitársainknak igenis magukba kell néznie ezután, sőt úgy néz ki most már a Magyar Olimpiai Bizottságnak is. Mert enyhén szólva is ülepen lettek billentve azzal a teljesítmény, az miatt a teljesítmény miatt, amit produkált a csapat Rióban. De, hogy a konkrétumokra térjünk ki. Magyarországon 2024-ben olimpiát rendezni, úgy, hogy most 4,3 millió ember él létminimum alatt. A magyar gyerekek 20%-a él az EU-ban általában elfogadott szegénységi küszöb alatt. Az EU mérések szerint 2,2 millió gyerek közül 430.000-en, nagyon szegénynek tekinthetők. De a szociológusok szerint legalább 600.000 gyerek tekinthető súlyosan érintettnek ebben a problémában. A 7 évesnél fiatalabbak közt 40%-nyi él ma mélyszegénységben. Sokuk időszakosan éhezik is. Az egészségügy romokban. Apám 87 éves, súlyos beteg, de nem mer kórházba menni, mert azt mondja, nem akar ott meghalni. Gyakorlatilag az emelet, abból a házból, ahonnan, ahol ő lakik 4 nyugdíjas ment be kórházba hasonló tünetekkel és egy sem jött haza. Többen halnak meg kórházi fertőzésekben, mint közutakon, balesetekben. A közoktatás súlyosan alulfinanszírozott. És rohamosan romló tendenciát mutat. A főváros és a kormány együttesen sem képes a 3-as metró felújítására, pedig már évtizedekkel ezelőtt jöttek a riasztó jelzések. Ma már Tarlós úr is azt a kifejezést használja, hogy amennyiben életveszélyessé válna a metró, közben meg pánikkeltéssel vádolta azt a képviselőnket, aki ezt fölvetette. Tehát már lassan már ő is elismeri, hogy annak a környékén állunk, hogy a 3-as metró életveszélyes. Ezt nem tudjuk megoldani ebben a pillanatban. Az Agenda 2020 nem garantálja, hogy nem lehetnek túlköltések. Erre senki nem tud garanciát adni. Meg kell nézni a külföldi példákat, Japán már több, mint kétszeresen költekezett túl, már ott tart, hogy bizonyos versenyeket már Koreába szervezne ki. Az eddigi versenyek gyakorlatilag csőddel értek föl. Görögországnak a gazdasága ebbe rokkant bele és Riót most 3 hellyel minősítették vissza. Olyan gaz,… katasztrofális anyagi körülmények közé kerültek. Azért, mert megrendezték ezt az olimpiát. Ami egyébként nagyon érdekes, és senki nem foglalkozik vele és ezért gondolom, hogy azért itt nagyon sokan, nagyon hülyének néznek bennünket. Paks II. 2014. február közepén, közepi valuta árfolyamon közel, megközelítőleg 3700-3800 millió forintba kerülne.

KOVÁCS PÉTER

Még van!

MIZSEI LÁSZLÓ

Az elengedhetetlen csatlakozó beruházások és hulladékkezelési problémák megoldása nélkül. Tehát gyakorlatilag majdnem ugyanennyit rá kellene költenünk még erőművi kapacitások képét és stb. Paks II. építése 2018-ban indul és 2025-26-ra fejeződik be a tervek szerint. A helyzet a következő. Az az ember, aki azt mondja, hogy nevez …, hogy, nevezzünk be az olimpiára, és hogy ennek a, és hogy ebbe benne van egyébként az, hogy akár nyerhetünk is, mert például Olaszország például már visszalépett, az nem gondolja komolyan, hogy ez az ország meg tudná oldani az olimpiát is és Paks II-t is egyszerre. Ez a kettő kizárja egymást. Márpedig mind a kettő úgy gondolja a kormány, hogy feltétlenül szükség van rá. Mondhatni nemzeti érdek. Ezért azt szeretném kérni, hogy ne nézzen senki senkit hülyének. Olimpiát rendezni 2024-ben. Először egy normális …….. kellene. Köszönöm.

KOVÁCS PÉTER

Köszönöm képviselő úr véleményét. A következő hozzászóló dr. Sebők László képviselő úr. Parancsoljon!

DR. SEBŐK LÁSZLÓ

Köszönöm Polgármester úr. Nagyjából hasonló dolgokról fogok beszélni, csak éppen a számok nyelvén. Annak ellenére, hogy rajongok a sportért, olimpiáért. Csörgőórával néztem az olimpiai versenyeket, mert a pont a magyar verseny, esélyes magyar versenyzők általában éjjel 3 körül szerepeltek. Egész egyszerűen a lényeggel kezdem. Ebből az olimpiából egy államcsődöt hoznánk össze. Hogy miért, azt pedig konkrét számokkal indokolom meg. Először felteszek egy költői kérdést. Az elmúlt 120 évben, 28 nyári olimpiai játékokat rendeztek. Valaki válaszoljon nekem, hogy ebből hány volt nyereséges? (Mikrofon nélkül valaki: kettő.) Tévedsz, egy! 1984, Los Angeles. De ott azért, mert egyedüli pályázókról én a NOB-bal szemben …..

KOVÁCS PÉTER

Horváth képviselő úr, ne szóljon már közbe!

DR. SEBŐK LÁSZLÓ

… NOB-bal szemben sikerült …

KOVÁCS PÉTER

Nem baj, ő is elmondja a véleményét. Hadd mondja el képviselő úr!

DR. SEBŐK LÁSZLÓ

Elég nehéz, úgy látom! A NOB-bal szemben ki tudott csikarni olyan engedményeket, amelyek miatt a NOB engedett. Az Agendának viszont nagyon szigorú előírásai vannak. Én most az elmúlt 4 olimpiának a számait idézem. A költségek 17 és 43 milliárd dollár között voltak. A veszteségek minden egyes esetben 10 milliárd dollár fölött. Athénban 14, Pekingben nagyjából 30 valahány milliárd, nem tudjuk pontosan. Londonban és Rióban 10 milliárd fölötti. Dollárban és ez a veszteség volt. Úgyhogy például Londonban 19 milliárd dollár volt a rendezési költség, Rióban 17 milliárd dollár. Ha hozzácsapjuk a veszteséget, kiderül, hogy 19 milliárd dolláros beruházás mellett, 30 milliárdos kiadás. Amit még folytathatnék, hogy a tervek sem mondanak semmit. Mert Athénbe tízszeres volt a költségvetésnek a túllépése, Londonban ötszörös, és Rióban ott bizonytalan, mert ott többször változott. A következő olimpiáról is hadd beszéljek. Tokió. Ott már az Agenda, a Nemzetközi Olimpiai Bizottságnak az a szervezete, amelyik az olimpiai beruházásokkal foglalkozik, nagyon komoly ajánlásokat tett. Hogy hogyan lehet spórolós olimpiát. Nagyon szép pályázatot adtak be a japánok, 6 milliárd dolláros költségvetéssel. Most 26 milliárdnál tartanak. Ezt próbálják lecsűrni valahogy, valamivel 20 milliárd dollár fölé. A magyar pályázat 1074 milliárd forint, azaz körülbelül 2,5 milliárd dollárról szól. Az egyetlen baj, hogy ebben csak a megépítendő sportlétesítmények vannak benne. Hiányzanak olyan apró dolgok, hogy infrastrukturális, főleg közlekedési, és itt nemzetközi közlekedési meg egyéb dolgokra is, legalább 1500 milliárd forintnyit kellene beruházni. A biztonsági intézkedésekre, az elmúlt 3 olimpián, mindegyik alkalommal, forintra átszámítva, 500 milliárd forint fölötti összeget költöttek. Erről sem beszél senki egy szót sem. A múltkori testületi ülésen kapott gyönyörű propagandaanyagban sincs erről szó. És még egy tételt hadd említsek meg. A NOB-nak az előírása 40.000 szállodai hely. A NOB feltételeinek Budapesten 10.700 valahány felel meg. Azaz 30.000 olyan szállodai helyet kellene kiépítenünk, felépítenünk, aminek a túlnyomó többségét utána nem használnánk ki. Tudniillik az olimpiáknak az alapvető következménye mindig az volt, hogy utána ottmaradtak a létesítmények és jelentős mértékben kihasználatlanul. Miután a János tiltakozott azért elmondom, hogy egy nyári olimpia volt, amelyik hosszú távon nem volt veszteséges. Ez a barcelonai, amiatt, mert Barcelona idegenforgalom szempontjából nem volt az első 15-ben, addig Európában, utána pedig, azóta stabilan a 3., 4. helyen van Európában. Tehát nekik hosszútávon megérte, de Barcelonában egyébként a veszteség is viszonylag kicsi volt. Hadd tegyem hozzá. De itt az elmúlt olimpiákról beszéltem. Na, most például a 30.000-es szállodai férőhely, hát én el nem tudom képzelni, hogy mit kezdünk azzal, hogyan tudjuk megépíteni, miből. Vannak számítások, hogy valójában mennyibe kerülne nekünk, mennyibe kerülne nekünk ez az olimpia. A számítások szerint nagyjából 15-18 milliárd dollárból tudnánk megépíteni. Nem tudom, a jelenlevők közül van, aki tudja, mennyi a magyar GDP dollárban. Azt hiszem, elég egyszerű, hogyha annyit mondok, körülbelül 100 milliárd dollár, picivel több, mint 100 milliárd. Na, ehhez hasonlítsuk, és vessük össze ezt a 15-18 milliárdos összeget. Meg, hogy mennyi volt ezekben az országokban a GDP, például Kínában, Nagy-Britanniában, vagy Brazíliában. Hányszorosa volt a magyarnak, több tízszerese. Mindegyik országban. Igyekszem nagyon gyorsan befejezni Polgármester úr! Több tízszerese volt. Tehát ők ezt a veszteséget még államcsőd nélkül, egy jelentős fogszívással valahogy kibírták. Mi ezt nem bírnánk el, ki. És még egy dolgot, egy érvet hoznék fel. Itt van az úszó Eb, amit megrendezünk. Az eredeti pályázatunkban 15 milliárd szerepel, úszó-vb. Bocsánat! 15 milliárd szerepelt. Tavaly áprilisban 25 milliárdról beszéltek, aztán júniusban már 49 milliárdról, most hivatalosan 90 milliárdról. Az összköltségek 100 milliárd forint fölött lesznek. Hát, hogy a 15-ből hogy lett 100 valahány milliárd és hogy lesz, ez is mindent elmond. Azon kívül, arról már nem beszélek, hogy az úszó-vb idején sikerült megoldanunk azt a problémát, hogy például, akik az úszó-vb-re jönnek, szállodai szobákba nem tudnak menni, mert akkor lesz a Forma-1 is. Meg Győrben egy Ifjúsági Olimpiai Fesztivál is. Ez megint egy másik kérdés. Magyarán, nagyon gyorsan összegzem. Ezt az olimpiát, hogyha mi bevállaljuk, nekilátunk, többszörösen túllépjük az egyelőre még hiányosan közölt, de minimális költségvetést. Utána egy egyértelmű, Görögországhoz hasonló államcsődöt fogunk produkálni. Ez úgy, ahogy van, írásba lehet adni a számok alapján. Köszönöm szépen.

KOVÁCS PÉTER

Köszönöm képviselő úr véleményét. Következő hozzászóló Abonyi János képviselő úr. Parancsoljon!

ABONYI JÁNOS

Köszönöm a szót, Polgármester úr. Azzal kezdem, egy klasszikus idézettel, azt álmodtam, hogy 2 macska voltam. Az egyiknek az álláspontját már tartalmazza az előterjesztés, teljesen egyértelműen. Furcsa is lenne, ha mondjuk egy olimpiai baráti kör ezt a, ezt a döntést, ezt az állásfoglalást nem hozta volna meg. Tehát mi, mi javasoltuk, hogy csatlakozzunk ehhez a mozgalomhoz. Végiggondoltam a dolgot, én saját, saját szempontomból, lehet, hogy ez az utolsó lehetőség, hogy, hogy részt vehetek egy, egy magyarországi olimpián. Ez sem egy utolsó szempont. Mert nem akarom itt konkrétan az életkoromat feldobni, de bőven 70 fölött leszek már, 2024-ben. Ez, ez sem egy, ez sem egy utolsó szempont. Aztán végigolvastam ezt a múltkori kiadványt. Olimpia történetet azt meglehetősen sok, sokat olvastam már az elmúlt időszakban, hisz 10 évesek leszünk lassan. És politikailag is az emberbe, emberbe bevillan, hogy mi lenne, ha találnánk valamilyen, valamilyen, valamilyen közös, közös nevezőt arra, hogy, hogy betemessük az árkokat. Lehet, hogy én naiv vagyok persze, ebből a szempontból. És tényleg, ténylegesen megpróbálnánk megteremteni egy olyan típusú nemzeti egységet, vagy új egységet, amit, amit nemcsak a kommunikáció szintjén, hanem a tényleges ténykedés szintjén is meg tudna valósítani ez az ország, mert én az anyagi, anyagi nyűgökről, gondokról beszélt a, beszélt a Sebők képviselőtársam is, és a Mizsei képviselőtársam is. Ezt, ezt ebben én nem, ebben én nem érzem kompetensnek magam, bár vannak fenntartásaim. De én sokkal fontosabbnak tartom azt egyébként, és itt, itt nem szeretem az ilyen bekiabálásokat, meg beszólásokat, hogy menjen pszichológushoz, meg nem akarok többet idézni. Hallgassuk meg egymás véleményét! Miért feltételezzük, hogy rossz szándékkal mond bárki, bármit? És miért próbáljuk olyan politikai sínekre terelni ezeket a dolgokat, ezekkel a, ezekkel a megnyilvánulásokkal, ami, ami megsérti a másikat. Tehát énnekem meggyőződésem, hogy meggyőződésem, hogy amíg nem jutunk el odáig, vitakultúrában is, hogy tudomásul vesszük, hogy van egy álláspontod, ezt meghallgatom és, és megpróbálok érvelni ellene és nem, nem kiabálok be a másik hozzászólásába. Tehát én azt szeretném, ha ehhez a, ehhez a mozgalomhoz egy széleskörű támogatást tudnánk szerezni. Nem azt, hogy mit tudom én, néhány, néhány civil szervezet, meg néhány önkormányzat adja, adja a támogatását, hanem, hogy ezek a szervezetek minél szélesebb kört megnyernének ehhez. És megkérdeznénk az embereket. Úgyhogy lesz egy, lesz egy olyan módosítóm, ami ezt tartalmazza. És ami az, ami az anyagiakat illeti, nagyon jó lenne egy olyan átlátható, transzparens folyamat, amivel folyamatosan tudná követni a közvélemény a költségek alakulását. Tényleg, tegnap hallgattam én is a tokiói polgármesternő nyilatkozatát, hát szerintem a japánok fegyelmezettebbek, mint mi. És ott is ilyen típusú problémákat okozott, úgyhogy én a következő, következőképpen vagy a következő módosítót adnám be a, adnám be az előterjesztéshez. Kinyitva, kinyilvánítja azon szándékát, hogy támogatja Budapest 2024 olimpiai pályázatot. És alátámasztva az előbb elmondottakat, egyben javasolja, hogy az olimpia megrendezéséhez szükséges többségi, társadalmi támogatás megteremtése érdekében népszavazáson kérje ki a lakosság véleményét. 1. 2. Az olimpia megrendezéséhez felhasznált forrásokról félévente tájékoztassák a közvéleményt. És a többi, az maradna. Köszönöm.

KOVÁCS PÉTER

Köszönöm véleményét, képviselő úr. Kérem, hozza, de már hozza is. Nem is kell tovább. Először ide, aztán utána majd én elviszem az előterjesztőhöz. Következő hozzászóló Vajda Zoltán képviselő úr. Parancsoljon!

VAJDA ZOLTÁN

Köszönöm szépen. Hopp, igen, köszönöm szépen a szót, Polgármester úr. Hát először is Alpolgármester úr, hogyha az volt a célod ezzel az előterjesztéssel, hogy – bocsánat! – az volt a célja ezzel az előterjesztéssel, hogy egy nagy, közös egységet tudjunk itt produkálni és, hogy olyan legyen, mint az előző napirendi pont. Akkor az eddigi hozzászólásokat figyelve, azt hiszem, hogy ennek az ellenkezője kezd itt kialakulni. Nem, hogy nagy, közös egység nem alakul ki, hanem a köztünk lévő távolságokat, tehát az ilyen előterjesztés nemhogy az egységet nem növeli, hanem a köztünk lévő távolságokat szítja, ahogyan én eddig itt észrevettem. A nulladik megjegyzésem az, hogy szerintem SZMSZ-t sértünk, hogy ezt tárgyaljuk. Előbb már elmondtam, az Ügyrendi Bizottságnak javasolni kellett volna, hogy ez ne kerüljön napirendre. Munkaértekezlet keretében csacsoghatnánk egy ilyen témáról. Fönntartom azt, amit mondtam. Ilyen alapon, hogyha elvi lehetőség van arra, hogy mondjuk a maradék Seuso-kincseket is egyszer majd itt fogják tárolni a Polgármester úrnak az irodájában, akkor ilyen alapon bármilyen dolgot tárgyalhatnánk. Az első tartalmi hozzászólásom egyébként alapvetően rímelni fog az előző hozzászólásokra. Az lenne, hogy hát előbb azt mondta Csomor alpolgármester úr, hogy én csúsztattam valamilyen témában. Hát, ha valami erősebb jelzőt kéne használnom, arra a nettó hazugságra, hogyha Ön azt mondja, Szász alpolgármester úr, hogy az, aki nem támogatja az olimpia budapesti megrendezését, az olimpia eszméje ellen van. Tehát, amikor Ön említi, hogy milyen nagy élmény, mondjuk foci Eb-t közösen nézni. Nekem személyes élményem volt, milyen jó volt Önökkel együtt drukkolni, és minden gólnál, ha nem is csókolgattuk egymást, de egymás nyakába ugrottunk. Ez az élmény ugyanúgy megmaradt, hogyha Párizsban tartják az olimpiát, vagy Los Angelesben. Tehát az, aki a budapesti olimpiát nem támogatja, az az olimpia eszményét, eszméjét, ahogyan Mizsei Laci is mondta és mások is, abszolút magáénak érzi. Tehát azzal, hogy én egy hihetetlen érv, hihetetlen erőszakosnak szánt érvrendszerrel fogok érvelni az ellen, hogy itt Budapesten olimpia legyen, ez tökéletes összhangban van azzal, hogy az olimpiát általában a sportot meg szeretem. Ez az első megjegyzésem. A második egy picit a pénzekről, bár Sebők úr már nagyjából elmondta. Ha Rióban 10 milliárd dollár volt a veszteség, ami 3.000 milliárd forint, akkor egy egyszerű osztással látható, hogyha csak ugyanezt a számot tartjuk Magyarországon, tehát ha csak Magyarországon is, vagy Budapesten is csak 3.000 milliárd forint lesz a veszteség, az egy lakosra 300.000.- Ft. Tehát, amikor Szász alpolgármester úr azt mondja, még a kérdésekre adott válaszként, hogy hát miért ne támogathatnánk egy ilyet, hát semmi jelentősége nincs a kerületre nézve. Miért ne tehetnénk ilyet? Hát ez tévedés, ugye akkor az azt jelenti, hogy egy lakosra csak 300.000.- Ft lesz a veszteség, akkor körülbelül 2 évnyi költségvetésünkről beszélünk, a kerület lakosai alapján. Huszon milliárd forintos potenciális veszteségről beszélünk és egy olyan város olimpiáját hoztam példaként, a riói olimpiát, ahol nem iparilag lopták szét, ahogyan ebben az országban és ebben a városban sok mindent fognak csinálni és tettek is. Itt ipari lopás van. Nyilvánvalóan a paksi beruházás is és ez is, az ipari lopásnak a fedő sztorija. És, hogy erre példát mondjak, mert hallom, hogy János, mármint Horváth János megint egy kicsit huncutkodik, maga a pályázatnál már ipari …

KOVÁCS PÉTER

Képviselő úr tévedett! Horváth János nagyon türelmesen figyel!

VAJDA ZOLTÁN

Én az ő hangját hallottam, de, akkor másnál hallottam.

KOVÁCS PÉTER

Rosszul hallotta!

VAJDA ZOLTÁN

Maga az olimpiai pályázati anyagnak az olimpiai pályázat, ami papírokból áll, ugye pályázat, papírokra készül, ott már maga oldalanként 40 millió forintba került a magyar adófizetőknek. A pályázat papírlaponként 40 millió forint. A vizes vb-nek a példáját is mondta azt hiszem, Sebők úr, ugyanez van, ha 10 milliárdról eljutottunk, vagy 8 milliárdról eljutottunk 100 milliárdra már egy tízszeres szorzó, hiszen ott is ipari mértékű a lopás. Ugyanez a szorzóval itt 1000 milliárdokról lenne szó. Az olimpia eszméjét támogatom, Budapesten olimpia csődbe viszi az országot. Egyébként reményeim szerint nem is lesz, hiszen ha nincs nemzeti egység ebben, és ezt egyébként figyelembe veszi az Olimpiai Bizottság, akkor ez a nagy veszély, azért nincsen. A harmadik érvem, pedig, hogy semmilyen demokratikus legitimáció nincsen Önnek sem, mint kerületi alpolgármester, vagy Polgármester úrnak, mint polgármester, sem a fővárosi polgármesternek, sem a nemzetünk vezetőjének bármilyen módon nyilatkozni, mert a kampányban semmilyen módon erről nem beszéltek. Népszavazás pedig nem volt erről. Úgyhogy én első körben ezeket mondanám. Második körben pedig majd határozati javaslataimat fogom elmondani. Most csak előre jelzésként három határozati javaslatom lesz. Az első arról fog szólni, hogy ne tárgyaljuk. A második, az, hogy ha mégiscsak tárgyaltuk, akkor az ellenkezőjéről határozzunk, tehát részletesen leírjuk, hogy miért nem támogatjuk a pályázatot. A harmadik pedig arról fog szólni, hogy nevezzünk el Olimpiai parkot. Köszönöm szépen.

KOVÁCS PÉTER

Következő hozzászóló Szatmáry László képviselő úr. Parancsoljon, képviselő úr!

SZATMÁRY LÁSZLÓ

Köszönöm a szót, Polgármester úr. Hát egy érdekes vita kezd itt kialakulni, de, és nem mentes talán a politikától se! Ami hát ugye nagyon érdekes! Ugye sokszor elmondták már a képviselők, hogy talán nem kéne ezt itt folytatni. De hát úgy látom, hogy ettől nem tudunk megszabadulni. Hát ne szabaduljuk meg tőle! Beszéljünk róla! A következő ugye, tehát Vajda úr azt mondja, hogy milyen kerületi kötődés van. Hát olyan kérdést tesz föl, mintha nem a kerületben élne! Nem a kerületért dobogna a szíve, pedig hát azért kellene a képviselőként dolgoznia. Hát én úgy gondolom, hogy van nekünk olyan létesítményünk, olyan eredményeink, ami méltán megkövetelheti tőlünk azt, hogy igenis nyilvánítsa ki, nyilvánítsa ki a XVI. kerületi Önkormányzat, illetve annak Képviselő-testülete azt, hogy rendezzünk olimpiát. Én úgy gondolom, hogy a múltunk, az elért eredményeink és a befektetéseink erre minket predesztinálnak. Én nagyon remélem, hogy ezt talán belátja előbb-utóbb a képviselő úr! De miért nem csodálkozom? Hát nem csodálkozom, Önön, megmondom őszintén, én még talán Önnel ilyen vitát talán nem folytattam, hogy Seuso-kincsekre, meg, mit tudom én, arra pályázzunk, és azt vegyük a nevünkre, vagy én nem tudom, micsodát. Akik ugye a nemzeti ünnepünkön füttyögnek, a Himnusz alatt füttyögnek, és ilyeneket szerveznek, hát azon, azokon a vezetőkön nem biztos, hogy én csodálkozom. Nem csodálkozom, Vajda úr. Tehát ezeket is talán, talán helyre kéne egy kicsit tenni. Köszönöm, köszönöm azokat az adatokat Sebők úrnak, amit, amit közölt. Ugye hát ez tényleg talán tényeknek is mondhatók. És ha innen kezdjük megfogni ezeket az ügyeket, talán még az egyszerű emberek azt mondják, hogy hű, tényleg, minek ez az olimpia. De! Ha az elmúlt évek eredményeit, elért eredményeit ugye nézzük azt, ugye, most éppen szóba került, hogy mennyibe kerül az úszó vb? Na, de könyörgöm! Az úszó vb most költség! De az a létesítmény már mínuszba kerül majd, abból a költségből, amit nekünk az olimpiai létesítmények sorában meg kell valósítanunk. Igen, hát jó, jó! Hát! De, de ne haragudjatok!

KOVÁCS PÉTER

Ne szóljunk közbe!

SZATMÁRY LÁSZLÓ

Hát hány, hány, ugye mindig azt támadjátok, hogy hány stadion épül, meg minden. Azokat sem kell megépíteni. Akkor kérdezném azt ugye ilyen létszám arányos izé volt a NOB véleménye szerint szükség van 40.000 szállóhelyre! Ha jól értesültem, vagy értettem, akkor Budapest vonatkozásában volt ez a gondolat. Ugye, de a NOB nem biztos, hogy csak Budapestre mondta ezt. Hanem lehet, hogy az országra értette. És Budapest nem az ország, de lehet, hogy ez csak úgy megragadt bennem, és lehet, hogy talán a statisztika Önt támogatja, Sebők úr. Én nem gondolnám, hogy ezzel vitatkoznék. A meglévő 10.700-al szemben. De én úgy gondolom, hogy vagyunk olyan nemzet, hogy merünk nagyot álmodni, és én úgy gondolom, hogy ez az olimpia is egy ilyen lesz. Én úgy gondolom, hogy az ilyen eredmények, amikor ránézünk visszamenőleg a táblázatokra, hogy milyen eredményeket ért el, hosszú, nem 100 évre, tehát az olimpia történetére vonatkozóan a magyar nemzet, a magyar nép, akkor úgy gondolom, hogy büszkék lehetünk. Büszkék lehetünk, és itt rendezhetünk olimpiát és én nagyon remélem, hogy meg is fogjuk kapni. Pontosan az elért eredményeinkre hivatkozva. Minket több képviselőnket a minap, egy hete, vagy 2 hete nagyon nagy élmény ért. Ugye amikor részt vehettünk egy vívó kupán, amit olimpikonjaink, olimpiai helyezettjeink és olimpiai bajnokunk jelenlétében került megrendezésre. Hát én úgy gondolom, hogy ez is egy része a megbecsülésnek. Hogy amit az önkormányzat elhatározott és megvalósított, azt a létesítményt, amit egy leromlott Tiszti Kaszinóból vívó- és birkózó csarnok készült belőle, azt úgy nevezik, ami elhangzott a Varjú Vilmos Olimpiai Baráti Körön, ott hangzott el először, hogy Vívó Palotának nevezik. És igen is értékelték, azon a rendezvényen, hogy ez nagyon alkalmas lenne egy edzőrésznek, nyugodtan edzéseket tarthatnának az olimpikonok is, ha, ha itt lenne az olimpia. És folytathatnám ezt a sort. Folytathatnám a két uszodával, amit szintén támadtak. De ne felejtsük el, hogy sokszor elmondtuk, sokszor kértük, hogy ha a rákosszentmihályi uszodát is bővítenénk, a meglévőt, és mellé tennénk egy 50 x 25-ös medencét, amire lehet, hogy lenne támogatás is, lehet, hogy azt is igénybe lehetne venni, edzésre az olimpián. És nem egy óriási nagy költség, mert egy meglévő létesítményről beszélünk. Igen, a Kertváros csak fogadja el, és ne hujjogjon, hanem támogassuk egyöntetű szavazással ezt a kezdeményezést. Köszönöm szépen.

KOVÁCS PÉTER

Köszönöm szépen a véleményét képviselő úr. Úgy látom, hozzászólásával Vajda Zoltánt személyében támadta, hisz ilyen gombot nyomott. Parancsoljon, képviselő úr!

VAJDA ZOLTÁN

Köszönöm szépen. Szatmáry képviselő úr kétszer bátorkodott az ajkaira biggyeszteni az én nevemet. Az első alkalommal azt mondta, hogy az én szívem nem a kerületért dobog! Hát Szatmáry László képviselő úrnak jelzem, hogy legalább annyira dobog az én szívem a kerületért, mint az Öné, de szerintem jobban! Azzal a ténnyel, hogy én megóvom a kerület lakosait, vagy legalábbis próbálom megóvni attól, hogy egy hibás döntéssel, olimpiát próbáljunk szervezni, amelyet szétlop ez kormány és minimum 300.000.- Ft/lakos veszteség lenne a kerületünkben, amely összességében a kerület egészében huszon milliárd forint, tehát mondjuk két teljes évnyi költségvetésünk, a bizonyítéka annak, hogy még egyszer mondom, Szatmáry képviselő úr, az én szívem legalább annyira dobog a kerület lakosaiért, mint az Öné. Az én meggyőződésem szerint, vagy, hogy az előzőre utaljak, szerintem jobban is, hiszen megvédeném attól, hogy ez a kormány szétlopjon valamit és fejenként 300.000.- Ft-ba kerüljön a kerület lakosainak. A második megjegyzése pedig nettó hazugság volt ez. Más nincsen. A Himnusz alatt nemcsak hogy én nem fütyültem, hanem senki nem fütyült. Ugye, aki hazug médiát néz, …

KOVÁCS PÉTER

Ne beszéljünk egyszerre! Ne beszéljünk egyszerre, mindenki kap szót, Vajda úrnak már alig van, de parancsoljon!

VAJDA ZOLTÁN

Tehát nettó hazugság, persze, aki olyan médiát néz, amelyet az adófizetők pénzéből csak azért tartanak, hogy hazudjon, az persze, ezt mutatja. Nemcsak hogy én nem fütyültem, senki nem fütyült, aki ott volt. A Himnusz alatt állnunk kell, és együtt! Aki akarja, énekli, aki meg akarja csak vigyázban áll. Én nemcsak, hogy nem voltam ott. Én ez alatt a Blaha Lujza téren, egy rendezvényen beszéltem. A mondanivalóm fő állítása az volt, hogy egy maffia kormány uralkodik, amelyik főállásban lop. Ez a két hozzászólásom volt, ahhoz, amit Szatmáry úr velem kapcsolatosan megemlített. Köszönöm szépen!

KOVÁCS PÉTER

Következő hozzászóló Kovács Raymund képviselő úr, parancsoljon!

KOVÁCS RAYMUND

Köszönöm szépen. Csak egy nagyon rövid hozzászólást szerettem volna tenni, mert… De nem az lesz belőle, mert azt gondoltam, hogy csak jelezném képviselőtársaimnak, hogy kiknél a cezarománia, kiknél a szövegértési nehézség, félrevitte ezt a dolgot. Nem rendezünk olimpiát, a XVI. kerület nem kíván olimpiát rendezni. Tehát egy marha nagy félreértésben vannak. Arról volt szó, hogy támogatjuk-e ezt az olimpiát vagy sem. Tehát magyarra lefordítva, lájkoljuk, vagy nem lájkoljuk ezt az olimpiát? Vagy odarakunk egy smiley-t, mert ennyi történik. Akinek nem tetszik az olimpia, az ne tegye oda, akinek tetszik az meg szavazza meg, azt kész! Tehát ahhoz képest, hogy ebből mi lett, engem csak megerősített, hogy Budapest alkalmas az olimpia megrendezésére, ebben a kis helységben ennyi szakértő van, olimpiai szakértő, gazdasági szakértő az olimpia rendezésében, akkor ebben az országban, óriási olimpiát fogunk rendezni. Tehát nincs mese, bele kell vágni! Tehát ennyien, ennyien értenek hozzá, hogy mi, mennyibe kerül! Hát én azt szeretném kérni Vajda urat meg aztán pláne nem értem, tehát ő örülhetne a legjobban. Épül egy csomó létesítmény, lesz átadás, lehet fütyülni! Baromi sok ember lesz, lehet fütyülni! Lesz egy csomó himnusz, lehet fütyülni, tehát nekik eljött a Kánaán, vagy eljön a Kánaán, a budapesti olimpiával! Hogy ehhez képest miért dolgozik saját maga ellen, hát kinek fognak fütyülni? Hát valami legyen már! Tehát most! Komolyra fordítva a szót, mert szerintem viszonylag komoly témáról van szó, elindult egy mozgalom, amihez magánemberek, egyesületek, bárki csatlakozhat, aki szereti a sportot, meg az olimpiát, meg ezt jónak tartja. Az, hogy egy önkormányzat is jónak tartja, az szerintem kuriózum! Én azt hiszem, hogy a mi kerületünk ez, ez, ez fel van erre hatalmazva, hogy, hogy egy ilyen sportesemény mellé odaálljon. Erről szól az egész történet szerintem, hogy szeretnénk, vagy nem szeretnénk. Aztán, hogy lesz-e belőle olimpia, vagy nem lesz belőle, megérdemeljük, vagy nem érdemeljük. Szerintem megérdemelnénk, az megint egy másik kérdés. Mi csak annyit tennénk le, hogyha lesz egy ilyen olimpia, mi azt nagyon szeretnénk. Erről van szó! Köszönöm szépen.

KOVÁCS PÉTER

Köszönöm szépen képviselő úr véleményét. Mivel említette Vajda Zoltán nevét, és ő ügyrendi gombot nyomott, erről arra következtetek, hogy ő úgy gondolja, hogy személyesen megtámadták. Parancsoljon, képviselő úr!

VAJDA ZOLTÁN

Köszönöm szépen. Természetesen, hogyha a nevemet mondja, akkor ilyen kontextusban, akkor ez személyes megtámadtatás. Kovács Raymundtól színvonalasabb hozzászólást vártam ebben a témában. Még egyszer elmondom szívesen. Nem csak, hogy én nem fütyültem a Himnusz alatt, hanem mások sem. Tehát ez a hozzászólás megint csak nettó hazugság volt. És hát Raymund olyan primitívebb, mint amit én Öntől szoktam hallani. Úgyhogy sajnálom, hogy ezt mondta. Egy kis csalódást okozott nekem. Még egyszer nem csak, hogy én nem fütyültem a Himnusznál, senki nem fütyült a Himnusznál. Aki ezt gondolja, az azt a hazug médiát nézi, amely a mi adófizetőnk pénzéből …

KOVÁCS PÉTER

Ne beszéljünk egyszerre! Mizsei képviselő úr legyen kedves, ne kiabáljon!

VAJDA ZOLTÁN

Azt szeretném kérni Polgármester úrtól, hogy tartsa fönn a rendet! Van egy ilyen csilingelője, meg az SZMSZ lehetőséget tesz arra, hogy rendreutasítson olyat, aki üvölt velem szemben, mikor nálam van a szó!

KOVÁCS PÉTER

Már ne haragudjon, képviselő úr!

VAJDA ZOLTÁN

Hogy lehet, hogy Ön ezt nem teszi most?

KOVÁCS PÉTER

Eddig ezt tettem, ne haragudjon, képviselő úr, csak mivel annyira hangosan beszél, hogy saját hangját hallotta egyedül, például az enyémet nem, ezért valószínűleg elkerülte a figyelmét a rendre utasítás. Sajnálom!

VAJDA ZOLTÁN

Köszönöm, hogy …….

KOVÁCS PÉTER

És le is telt az 1 perce, köszönöm szépen. Következő hozzászóló dr. Környeiné Rátz Katalin. Parancsoljon, képviselő úr! Asszony, pardon!

DR. KÖRNYEINÉ RÁTZ KATALIN

Köszönöm a szót, Polgármester úr. Én egy, tegnap egy rendezvényen voltam, ahol megkérem, hogy segítsen ki, hogy hány, hány gyereknek is adtunk át a Zeneiskolában …

KOVÁCS PÉTER

97-es.

DR. KÖRNYEINÉ RÁTZ KATALIN

Igen, 97 gyereknek adtunk át egy dicsérő oklevelet és gratuláltunk nekik. Ezeknek a hát csak az én saccolásom szerint, a 90%-a sportoló volt. Milyen büszkék lesznek ezek a gyerekek és a többieknek milyen ösztönzést ad és megerősítést, hogyha ha megírja, mert nyilván vagy az Újságba vagy hát ugye a Honlapon figyelemmel kísérik azt, hogy az önkormányzat is csatlakozott és támogató nyilatkozatot adott ki az olimpiára,-hoz való csatlakozásra, hogy ez szerintem nagyon-nagyon jó érzés. És egy nagyon jó ösztönzést ad ezeknek a gyerekeknek, és a többieknek is, és még nagyobb munkára és fegyelemre sarkallja őket! Úgyhogy én, én ennek nagyon örülök, és fogom támogatni ezt a szándékot. Köszönöm szépen.

KOVÁCS PÉTER

Köszönöm szépen. Mizsei László képviselő úrnak ügyrendi javaslata van, avagy személyesen támadták meg. Parancsoljon, képviselő úr!

MIZSEI LÁSZLÓ

Csak annyit szeretnék hozzáfűzni Polgármester úrnak a megjegyzésére, hogy Mizsei képviselő úr kéri, ne üvöltsön, azért próbáltam meg fölemelni a hangomat, hogy jelezzem, tisztelt Polgármester úrnak, hogy legyen szíves, tegyen rendet a teremben, mert elfogadhatatlan számomra, hogy az „úgymond” kormánypárt résztvevői folyamatosan beszólnak, és üvöltenek, miközben a másik fél beszél. Erre szerettem volna fölhívni a figyelmét. Sajnos csak úgy tudtam megoldani ezt, hogy hangosabban mondtam azt, hogy: Péter, csinálj már valamit! De, úgy látom nem sikerül, ellenben engem sikerült megnevezni, mint üvöltőt. Köszönöm.

KOVÁCS PÉTER

Következő hozzászóló, dr. Csomor Ervin alpolgármester úr. Parancsoljon, alpolgármester úr!

DR. CSOMOR ERVIN

Köszönöm szépen. Vajda képviselő úrral egy dologgal értek egyet, az ő hozzászólásával, lehet, hogy tényleg munkaértekezleten kellett volna ezt az egész dolgot tárgyalni, mert sajnos itt a politikának olyan bugyraiba keveredtünk be, amiért hát ennek a feléért szerintem Csíkszentmihályon már a bicska előkerült volna. Nekem van egy, van egy, van egy olyan érzésem. De, egyetlen egy dologra azért hadd reagáljak, és előre mondom, hogy nem akarom Vajda urat megtámadni sem személyesen, sem ilyen módon. De azért azt a legitimáció felfogását, amit a hozzászólásában megemlített, hát ezt, ha nekem megtalálja bármilyen, akármilyen politológiai könyvben, ami valahogy így hangzott, hogy egy kormány valamit nem ígért meg, és ezért nem is csinálhatja! Tehát azért ez, ez én úgy gondolom, hogy ez mindennek a teteje, valamilyen módon. Én inkább az elmúlt évtizedekben, vagy az alja. Olyannal találkoztam, hogy volt egy kormány, ami valamit megígért, aztán nem csinálta meg. Vagy olyan volt, hogy megígért, például adócsökkentést és pont az ellenkezőjét csinálta, hanem adót emelt. Tehát én azt gondolom, hogy ott van probléma, ott van probléma a legitimációval talán. Na, hogy ez… Ami az érdemét illeti a dolognak, …

KOVÁCS PÉTER

Képviselő úr, harmadszorra szól bele Vajda képviselő úr, Csomor Ervin hozzászólásába. Kérem, moderálja magát! Köszönöm!

DR. CSOMOR ERVIN

Én azt gondolom, hogy lehet Magyarországon sikeres olimpiát rendezni. Kettő feltétele van. Ami azt mondom, hogy a lehet szó az, hogy, hogy 100%-ig nem vagyok benne biztos, de meg lehet oldani. Kettő feltétel van hozzá az én véleményem szerint, három. Az egyik a nemzeti egység. A másik az, hogy ami igazándiból elvárás is, hogy ne legyen most olimpia, én úgy gondolom, hogy az Olimpiai Bizottság, illetőleg az elmúlt évek történései azért ebbe a, ebbe az irányba mennek. A következő az, hogy a magántőke, mindenféleképpen szálljon be az olimpiai eszmébe. Mert nyilvánvalóan itt ugye a szállodákról volt szó, az állam nem fog szállodákat építeni. Azt csak a magántőke fogja építeni. És akkor fog építeni, hogyha ennek a továbbhasznosítását meg fogja tudni valósítani. Ehhez az kell, hogy nyilvánvalóan, ha fejlődik a turizmus, vannak későbbiek során események, akkor a magántőke is fog szállodát építeni. Magas kategóriájú szállodákat, esetlegesen, és ezt azért, mert ezt tovább fogja tudni hasznosítani. És a harmadik pedig, ugye említettem a továbbhasznosítás kérdését. Hogyha az állam olyan létesítményeket fog tudni építeni, ami, amilyenek a későbbiek során tovább tudja hasznosítani. Itt ugye az egyik legfontosabb talán ugye az olimpiai falunak a kérdése. Ennek 100 fajta technológiája van, hogy ez, lehet, hogy nagyon-nagyon sokba kerül itt a több 10.000 embernek az elhelyezése, de igenis vannak lehetőségek, hogy ezeket hol, hova lehet tovább hasznosítani. Lehet belőle bérlakásokat építeni, lehet ezeket úgy kialakítani, hogy ezeket későbbiek során értékesítsék. Úgyis lakásproblémák vannak Magyarországon, tehát, hogyha megfelelően kigondoljuk, és közösen kitaláljuk, akkor lehet sikeres olimpiát rendezni. Úgyhogy a magam részéről én támogatni fogom a határozatot.

KOVÁCS PÉTER

Köszönöm szépen. Vajda Zoltán úr ismételten ügyrendi gombot nyomott, erről arra következtetek, hogy vagy ügyrendi javaslata van, vagy személyesen megtámadták. Parancsoljon, képviselő úr!

VAJDA ZOLTÁN

Köszönöm szépen a lehetőséget Alpolgármester úrnak, ismét nevemet említette, úgyhogy akkor ismét hozzászólhatok. Köszönöm szépen, hogy ennyi időt kapok Önöktől. Újabb 1 percben mondhatom azt el, hogy én is ismerek olyan kormányt, amelynek az egyik képviselője a választások előtt nem sokkal azt mondta, hogy aki belenyúl a közösbe, annak levágjuk a kezét! Hiába fideszes, ha eltesz 2.- Ft-ot, a közösből, annak levágjuk a kezét! Tehát sok ígéretet tudok mondani. Nem túl sok vállból amputált fideszest látok egyelőre még. Lehet, hogy még …

KOVÁCS PÉTER

Ebből az következik, hogy nem nyúltak bele a közösbe!

VAJDA ZOLTÁN

Tehát nem érdemes mondani az én nevemet, amikor példálózunk, hogy kinek, milyen ígérete van. Ez a példa is ugyanúgy áll, mint az Ön által jelzett, bár az előző kormányokról nekem nem tisztem bármit mondani. Köszönöm, hogy megemlítette a nevemet.

KOVÁCS PÉTER

Következő hozzászóló, Abonyi János képviselő úr, parancsoljon! Véletlen. Nem szeretne hozzászólni most. Varga Ilona képviselő asszony a következő hozzászóló.

VARGA ILONA

Köszönöm szépen, Polgármester úr. Én itt ez alatt a vita alatt, egy olyan érdekes gondolatra jutottam, hogy nem támogatom az SZMSZ módosítását, de bizonyos fokig most hirtelen úgy éreztem, hogy lehet, hogy mégis csak van annak létjogosultsága, hogy az ilyen politikai jellegű, mert most válasszuk szét, ez most vagy politikai, vagy pedig egy gazdasági szándéknyilatkozat. Ugye gazdasági szándéknyilatkozat akkor lenne, hogyha egyértelművé válna, hogy igenis be leszünk vonva az olimpia rendezése során a kerületünk is. Erre hallottunk egy-két reményt. Tehát akkor igazán ezt úgy tárgyalhatnánk, mint önkormányzati képviselet, Képviselő-testület. Amennyiben viszont csak egy ilyen szándéknyilatkozat, azt én már inkább ilyen politikainak érzem. És azt bizony jobbnak láttam volna jelen esetben, egy, egy – hogy mondjuk ezt? – ilyen szakmai, vagy milyen megbeszélésen? Munka-, bocsánat, egy munkaértekezleten megbeszélni. És hát én erősen javaslom azt, hogy ezt a vitát folytassuk egy munkaértekezleten. Amennyiben, amennyiben nem, akkor legalább a következő ilyen jellegű … Tessék? Jó, ezt …

KOVÁCS PÉTER

Képviselő asszony, parancsoljon!

VARGA ILONA

De, bocsánat, ezt jobbító szándékkal mondtam! Szerintem rettenetesen zavaró és én bevallom, magam, bevallom, hogy szinte szégyenkezem is a vendégeink előtt, hogy így egymásnak estünk. Ezt valahogy azért kordában kellene ezt a vitát tartanunk. Tehát még egyszer mondom, eljutottam odáig, hogy azt mondom, hogy az ilyen jellegű vitákat folytassuk inkább munkaértekezleten! Köszönöm szépen.

KOVÁCS PÉTER

Köszönöm szépen. Horváth Jánosnak ügyrendi javaslata van. Parancsoljon, képviselő úr!

HORVÁTH JÁNOS

Köszönöm, Polgármester úr. Én szeretném kérni, hogy zárjuk le a vitát, mert teljesen eltértünk a napirendi pont tárgyalásától. Köszönöm.

KOVÁCS PÉTER

Ügyrendi javaslat érkezett a vita lezárására, aki ezzel egyetért, kérem, igennel ezt jelezze! Szavazzunk! A Képviselő-testület 11 igen, 4 nem, 1 tartózkodás mellett lezárta a vitát.

H A T Á R O Z A T:

313/2016. (X. 26.) Kt. A Képviselő-testület a napirend feletti vita lezárásával egyetért.

Határidő: 2016. október 26.

Felelős: Kovács Péter polgármester

KOVÁCS PÉTER

A következő hozzászólók vannak még nálam. Sebők úr lett volna, de őneki már nem volt ideje. Mizsei úr még jelentkezik, de neki sincsen már ideje. A következő hozzászóló Szatmáry László képviselő úr, 33 másodpercben. Parancsoljon, képviselő úr!

SZATMÁRY LÁSZLÓ

Gyors leszek, köszönöm szépen. A gép is gyorsan kapcsolt. A következő, hát sokáig nem értettem azt meg, hogy az Együtt - PM és a baloldali dolgok, ugye, hogy tömörülések miért támogatják a migránsoknak a bejövetelét és ezt az egész muszlim dolgot. Hát most már tudjuk, levágjuk a kezét ugye, meg ilyen történetek. Tehát éppen lehet, hogy legitimálni akarják ezt az egész kézlevágási büntetést ugye, aki lop, vagy valami. Hát azért ez egy kicsit megint morbid, morbid. Maradjunk a nemzeti egységnél, amit Abonyi, Abonyi képviselőtársunk megfogalmazott. Próbáljunk efelé törekedni. Ezt viszont rettentő nagyon módon tudnám elfogadni és támogatni. Köszönöm.

KOVÁCS PÉTER

Lejárt képviselő úrnak az ideje. Vajda Zoltánnak valószínűleg ügyrendi javaslata van, hisz a személyes megtámadtatásra nem tudok Önnek szót adni, nem említették a nevét! Abonyi János képviselő úr akkor a következő hozzászóló. Bocsánat, nem Vajda Zoltán képviselő úr a következő hozzászóló, 46 másodpercben! Parancsoljon, képviselő Úr!

VAJDA ZOLTÁN

Köszönöm szépen Polgármester úr. Egyetértek, amit Ilona mondott, hogy egyetért Önnel, az SZMSZ módosításnak az a része, hogy munkaértekezlet, első határozati javaslatom, hogy ezt az előterjesztést napirendről levesszük, és munkaértekezleten tárgyaljuk, hozom Önhöz írásban. A második határozati javaslatom, hogy mivel sem kerületi, sem fővárosi szinten nem volt erről szó, rögzítjük, hogy hibás számításokon alapul, rossz döntés volt, amely őrült pénzszóráshoz vezet. Ezért kinyilvánítjuk, hogy határozottan ellenezzük a Budapest 2024-es olimpiai pályázatot. És felkérjük Önt, hogy erről tájékoztassa, akit kell. Harmadik határozati javaslatom pedig, hogy egyetértve a Varjú Vilmos Olimpiai Baráti Kör Elnökségének javaslatával, úgy döntünk, hogy a Polgármesteri Hivatallal szemben lévő parkot, Olimpiai parknak nevezzük el. Ez a három határozati javaslatom. És az utolsó 10 másodpercben, Szász alpolgármester úr, szerintem hibás döntést hozott, hogy ezt nem munkaértekezleten terjesztette be. Talán ebben viszont egység van köztünk, hogy legközelebb ilyet munkaértekezleten kell tárgyalnunk, és mindenkinek jobb lesz a hangulata. Köszönöm szépen, nulla másodperc.

KOVÁCS PÉTER

Következő hozzászóló Abonyi János képviselő úr, 1 óra, bocsánat! 1 perc, nem óra, 1 perc, 10 másodpercben.

ABONYI JÁNOS

Hát szerintem teljesen mindegy, hogy munkaértekezleten gyepáljuk egymást, vagy testületi ülésen. Úgyhogy abszolút semmi jelentősége nincs a dolognak. Igen, én mondtam, kicsit keményebben is fogalmaztam a módosító javaslatomat, de aztán, aztán, kicsit finomítottam rajt, mert én is eredendően nemzeti egységet írtam be a határozati, vagy a módosító javaslatomba, aztán, aztán többségi támogatásra cseréltem, de azt hiszem, hogy bölcsen tettem, mert hát nem tudom, hogy a jó Isten tudna-e itt nemzeti egységet teremteni! Ha mi itt ülünk 17-en egyébként, és, és alapvető dologban nem tudunk egységre jutni. Még annak idején, amikor készülgettem erre a, erre a napirendre, akkor, akkor úgy akartam kezdeni, hogy abban még bízom, hogy mi itt meg tudunk állapodni ügyekben, de abban, hogy országosan bármiféle, bármiféle megállapodás lesz ezekben az ügyekben, abban nem hiszek. Hát most már egy picit elbizonytalanodtam abban is, egyébként, hogy mi meg tudunk itt állapodni. Az pedig, hogy ilyen típusú pártpolitikai kérdések is felmerülnek, minősítések, meg, hogy a baloldal mi a fenéért támogatja a migránsokat, hát ez, ez meg aztán már túl ízetlen nekem egyébként. Úgyhogy nagyon keserű szájízzel fogok itt a napirend után egyébként eltávozni erről a mai ülésről, mert megint nem arról beszéltünk, amiről kellett volna igazándiból. Igazándiból még sértegettük is jól egymást, úgyhogy nagyon kellemes volt, hatalmas élmény volt. Ha most újságíró lennék, akkor nem tudom, mit írnék erről a mai ülésről. Köszönöm.

KOVÁCS PÉTER

Köszönöm szépen. Én azért kértem szót, és úgy látom, hogy én vagyok az utolsó hozzászóló a zárszó előtt, hogy egy kicsit arra kérem majd Szász alpolgármester urat és Kovács Raymund képviselő urat, akik annak idején részt vettek az első szabadon választott önkormányzat munkájában, hogy velem együtt emlékezzenek, és majd cáfoljanak meg, ha nem így volt. De volt egy hasonló vita, egy hasonló nagy beruházásról, egy nagy rendezvényről, egy nagy magyar összefogásról, a ’90-94. között, ebben a teremben, méghozzá az 1996-ra tervezett Budapesti Világkiállításról. Többiek nem tudhatják, mert akkor nem voltak képviselők, de elmondom, hogy én voltam akkor a FIDESZ frakcióvezetője és nagyon alaposan fölkészültem ebből a témából. Napokat töltöttem azzal, hogy különböző információkat szerezzek. Akkor azért még nehezebb volt, mert internet sem annyira volt. Tehát hozzá kellett férni egy csomó információhoz és nagyon szép, hosszú, akkor még lehetett 15 percet beszélni. Hosszú hozzászólásban ecseteltem, hogy micsoda gazdasági hátrányai vannak ennek és hogy ez mennyire nem éri meg Magyarországnak, és mennyire fogja romba dönteni az országot, hogyha mégis az MDF kormány erősködik, hogy rendezzenek egy ilyen Világkiállítást, Budapesten. És, ha jól emlékszem, akkor is ez a nagypolitika kereszttüzében volt ez a téma, és a FIDESZ-nek akkor az volt a véleménye, ami az enyém is a kutakodás után, hogy ez nem éri meg, ezért nem kell támogatni. Eljött a szavazás, és név szerinti szavazást kért valaki. Nem tudom már ki volt az, és hát úgy, ahogy annak idején ugye ott a pártfrakciók elég erős fegyelmet gyakoroltak minden téren, és mindegyik frakció a megfelelőképpen szavazott és a legvégén - ugye a polgármestert akkor úgy hívták a polgármestert, hogy Fekete Gábor, - kérdezték meg, hogy akkor ő igen vagy nem. És ő határozottan azt mondta, hogy nem támogatja az én javaslatomat, hogy ne javasoljuk. Tehát kvázi a, hát, ha lehet ilyet mondani, bár ugye nem voltak akkor ilyen elvárások, de a párt többi tagjának vagy a párt által delegált képviselők többi tagjának ellenében szavazott a polgármester. És akkor utána megkérdeztem tőle, hogy de Gábor miért? És azt mondta, amit én is mondanék most Önöknek. Két dolgot. Az egyik, hogy Péter, nem minden a pénz. Egy-egy nagy rendezvény, egy-egy nagy beruházást nem lehet forintra, fillérre számítva megnézni. Merthogy, és ez volt a következő hozzászólása, hogy egy-egy ilyen, egy-egy ilyen rendezvény, többet hoz az emberek lelkében, és a lelkük felüdülése után a munkához való hozzáállásában, a munkába és a munka utáni beruházásban, mint amennyibe kerül ez a dolog. Sokszorosan, sokszorosan többet hoz. És higgyék el nekem képviselőtársaim, azóta én soha nem mondtam olyan véleményt, ami egy mondjuk az én pártomnak a véleménye volt, de nem értettem vele egyet. Hanem utánajártam, tényleg megnéztem és ezt a szempontot is figyelembe vettem. És ezt javaslom Önöknek is, ne járjanak úgy, mint ahogy én, hogy én sajnáltam ’98-ban, hogy nem lett végül Világkiállítás ’96-ban Budapesten. Ne járjanak így! Hogy majd sajnálják, ha esetleg nem lesz ’24-ben olimpia Budapesten. Úgyhogy kérem, hogy támogassák a javaslatát Szász alpolgármester úrnak és Alpolgármester úrnak van lehetősége zárszót mondani. Illetve nyilatkoznia mindenképpen kell a módosító javaslatokról. Parancsoljon, alpolgármester úr!

SZÁSZ JÓZSEF

Köszönöm a szót, Polgármester úr. Hát sportnyelven szólva, innen szép nyerni! Én azt kérem mindenkitől, hogy tényleg próbáljunk meg egymással őszintén beszélni. Lehet, hogy sokan azt mondják, hogy, hogy, vagy azt képzelik, hogy naivitás volt nekem ezt az előterjesztést idehozni. Lehet, hogy így van, de ilyenkor szeretem magam egy kicsit ilyen időutazásba belevinni és így visszavinni a gyerekkoromba, és amikor úgy, ilyenkor a mesebeli legkisebb fiúnak képzelem magam, hogy a mese végén mindenki elnyeri méltó jutalmát. Akár hiszik, akár nem, tényleg ez volt a szándékom, amit az elején elmondtam, hogy, hogy, hogy a sport, az olimpia az egy olyan közös élményt adhat mindenkinek, ami, aminek aztán a végén, bármi lehet. Lehet, hogy lemegy az olimpia, és utána ugyanígy fogjuk egymást nyírni, mint ahogy itt a képviselő-testületi ülésen, illetve a nagypolitikában. De az is lehet, hogy ennek akár lehet valami pozitív kifutása. Igazából én azzal mélységesen egyet tudok, vagy át tudom érezni azt, amit János mondott, Abonyi János, hogy gyakorlatilag tényleg ez lehet az ő számára az utolsó olyan időpont, amikor olyan olimpiáról álmodozhat, amit adott esetben még az ő életében, akár Budapesten is megrendeznek. Ugye van egy olyan mondás, hogy a bizonyos folyókon akkor kell átlépnünk, amikor odaérünk hozzá. Jelen pillanatban semmiféle döntési kötelezettsége az Önkormányzat Képviselő-testületének nincsen. De, mikor lesz? Lehet, hogy soha, lehet, hogy nem is, nem is kell kimondanunk semmit az égvilágon! Ugye a, ezt a pályázatot, ez a pályázat benyújtásra került. Ugye a megfelelő körök megtétele megtörtént. A végső döntés, innentől kezdve nem rajtunk múlik, hanem majd 2017 szeptemberében, Limában, az Olimpiai Bizottság eldönti, hogy kinek adja a rendezés, a rendezés jogát. Én egy Vajda úr, kérdezem, hogy amíg itt a vita hangzott, hallotta-e azt, hogy én bárkinek a szavába belevágtam, kommentárt fűztem, bárkit hazugnak neveztem? Most itt egy zárójelet veszek, mert, mert közbe itt sustorog, és ezzel erősen zavarja az én hozzászólásomat. Én direkt szánt szándékkal, néma csöndben végigvártam mindenkinek a véleményét, hogy előterjesztőként, amit, ami rám vonatkozik, azt megválaszoljam. Úgyhogy engedje meg, hogy én ezt megtegyem. Köszönöm szépen. Tehát visszatérve a, az előterjesztésemnek. Nekem ez volt a szándékom ezzel az előterjesztéssel, semmi más az ég egy adta világon. Két hét múlva is szavazhatnánk róla, félév múlva is szavazhatnánk róla. Semmi nem történik az ég egy adta világon, hogyha most szavazunk, vagy később. Nekem meggyőződésem, hogy ebből Magyarország profitálhat, de az is hozzátartozik, hogy egyetlen egy alkalommal lehet sikeres a budapesti Olimpia, illetve a budapesti Olimpiai Pályázat, hogyha azt túlnyomó többségében a magyar társadalom támogatja, nemre, fajra, politikai hovatartozástól függetlenül. Való igaz, hogy most, ebben a testületi vitában, ennek sok jelét nem láttam. De javíthatatlan álmodozó vagyok, ezért én ennek ellenére nekimegyek az eredeti határozati javaslattal. És ennek a támogatását kérem mindenkitől. Ez egy nagyon jó tanulság volt számomra is, hogy mit kell, mit lehet a Képviselő-testület elé hozni, mit célszerű a Képviselő-testület elé hozni. Mindenesetre arra jó volt, hogy láthatom, hogy egyébként a szavazatától függetlenül, meg a hozzászólásától függetlenül láttam azt, hogy bizonyos előterjesztések tekintetében kire lehet számítani és kire nem. Úgyhogy mindenkinek köszönöm a hozzászólását. Azt a derűt és azt a jókedvet kívánom, mint ahogy a csíkszentmihályi polgármester úr itt az előző napirendnél hozzászólt és ez az angyal, vagy a Szentlélek a vállunkra ült. Én ezt kívánom mindenkinek a szavazásnál. És azt ajánlom mindenkinek a figyelmében, hogy próbáljuk ebből a mostani politikai kontextusból kiemelni ezt az egész dolgot. És mindenkinek legyen annyi önbizalma az elkövetkezendő 8 évre, hogy addig lesz 2 választás! Tehát aki akar olimpiát, az tud tenni az olimpiáért, aki pedig nem akar az olimpiáért tenni, akkor abban legyen annyi önbizalom, hogy majd olyan helyzetbe kerül, hogy meg tudja akadályozni az olimpiát. Most én azt tudom, hogy ebben a helyzetben én az olimpia megrendezését támogatom. Én ezért ennyit tudok tenni és erre biztatok mindenkit. Köszönöm szépen.

KOVÁCS PÉTER

Na, várjunk képviselő úr, mert kell még nyilatkozni a módosító javaslatokról. Illetve bocsánat, mielőtt még szólna, Ancsin László jegyző úrnak van a módosító javaslatokhoz, először jelezte nekem, hogy van javaslata. Parancsoljon, képviselő úr! Jegyző úr, bocsánat!

ANCSIN LÁSZLÓ

Igen, az egyik módosító javaslat arról szól, hogy a Képviselő-testület döntsön az előttünk lévő parknak a nevéről, de hát ugye ez, ez sajnos más hatáskör. Hát fővárosi hatáskörben van, tehát nem tudunk erről, vagy nem tudnak erről dönteni. Köszönöm.

KOVÁCS PÉTER

Köszönöm szépen. Alpolgármester úr parancsoljon!

SZÁSZ JÓZSEF

Köszönöm szépen. Akkor folytassuk ott, ahol Jegyző úr abbahagyta. Én arra kérem a Vajda urat, hogy ezt az olimpiai parkkal kapcsolatos elnevezést vonja vissza. Én itt ígéretet teszek rá, hogy fölvállalom a, a, Varjú Vilmos Olimpiai Baráti Körnek a kezdeményezését és a megfelelő grádicsokon itt a Képviselő-testület bizottságain is, és hivatalain keresztül is elindítjuk ezt a, ezt a kezdeményezést. És amennyiben, amennyiben ennek a jogi keretei megvannak, akkor a végső döntés az idekerül a Képviselő-testület elé. Akkor maradjunk az Ő kezdeményezésénél. Gyakorlatilag az, hogy folytassuk le a vitát munkaértekezleten, én úgy gondolom, hogy okafogyottá vált. Tehát lefolytathatjuk, köszönöm szépen, azt akkor jelezte Vajda úr, hogy visszavonta azt a kettőt. A következő, amit az olimpiai, az olimpia ellen történő felhívását -ról szól, az gyakorlatilag az én kezdeményezésemmel homlok egyenest másról szól, úgyhogy én ezt támogatni nem tudom. Majd a Képviselő-testület természetesen dönt róla. Abonyi képviselő úr által kiegészített dologról, hogy két dolog miatt itt technikai részletekbe is belemehetnék, hogy miért nem tudom támogatni az ő elképzelését a népszavazásnál, hiszen maga a, maga a határozati javaslat nem tartalmazza, hogy hol legyen népszavazás. Mi itt a kerületben csináljunk népszavazást, vagy országosan legyen népszavazás? Tehát ebből ez nem, nem derül ki. Feltételezem, hogy a, a országos népszavazás kezdeményezéséről jó, szól, akkor ezt nem az olimpiai pályázat készítőjének kéne címezni, hanem, hanem ezt a parlamenti előterjesztést, vagy felterjesztést kéne belőle írni, úgyhogy ebből ez nem derül ki. De igazság szerint nekem a most októberi népszavazás is ebből a tekintetből nagy tanulság volt, hogy az olimpia támogatásának akkor van értelme, hogy, hogy a vélemény-formáló politika minden tagja ebben a tekintetben egyetért. És akkor abból lehet egy sikeres népszavazás. Ha nincs létjogosultsága, akkor a nagypolitikai egyetértés hatására a nép, a népszavazáson ezt le fogja szavazni. Én, maga az olimpiai eszme miatt nem tenném ki egy ilyen kérdésnek ezt, mert félek, félek attól, hogy belekeveredne ez az egész egy olyan kampányba, mint aminek most tanúi lehetünk a, lehettünk a mostani testületi ülésen. És elnézést azoktól, akik ebben a vitában, ennyire nem mentek bele politikai vitába. Úgyhogy a János javaslatát sem tudom támogatni, úgyhogy ezért kell erről szavazni. Én azt kérem a tisztelt Képviselő-testületet, hogy az én javaslatomat támogassa. Köszönöm szépen.

KOVÁCS PÉTER

Köszönöm szépen Alpolgármester úr, kérem, hogy akkor hozza ide a javaslatokat! Ugye két módosító javaslat van, a többit a kezdeményező visszavonta. Ugye Mizsei, Vajda képviselő úr javaslata ugye alapvetően arról szól, hogy tiltakozzunk, tehát először ezt tenném föl szavazásra, mert, hogyha ezt elfogadja a Képviselő-testület, akkor ugye türelem képviselő úr, egyelőre ismertetem a szavazás menetrendjét, mint ahogy az SZMSZ is előírja. Tehát először ezt tenném föl szavazásra, mert hogyha ez többséget kap, akkor nyilván az eredeti előterjesztés, és Abonyi úrnak a javaslata is innentől kezdve okafogyott. Majd Abonyi úr javaslatáról szavazunk, hisz az egy módosító javaslat, és amennyiben azt elfogadja a Képviselő-testület, nem kell tovább szavaznunk, ha meg nem, akkor az eredeti javaslat jön. Na, és akkor most fölolvasnám Vajda képviselő úr javaslatát, majd utána szavazunk. Budapest Főváros XVI. kerületi Önkormányzat Képviselő-testülete 1. felidézi, hogy a 2014-es önkormányzati kampányban sem kerületi, sem fővárosi polgármesteri szinten, egy szó sem volt a 2024-es olimpiai, olimpia budapesti pályázatáról, 2. rögzíti, hogy a pályázat hibás számításokon alapuló rossz döntés, amely őrült pénzszóráshoz vezet, és ezért 3. kinyilvánítja, hogy határozottan ellenzi a Budapest 2024 olimpiai pályázatot. Felkéri a polgármestert, hogy ezt a tiltakozó nyilatkozatot küldje meg Budapest 2024. olimpiai pályázat vezetőjének. Határidő: 2016. november 30. Felelős: Kovács Péter polgármester. Aki ezzel egyetért, kérem, igennel ezt jelezze. Szavazzunk! A Képviselő-testület 1 igen, 13 nem és 1 tartózkodás mellett elutasította ezt a javaslatot.

H A T Á R O Z A T:

314/2016. (X. 26.) Kt. A Képviselő-testület szavazási eredménye (1 igen, 13 nem, 1 tartózkodás) alapján az alábbi javaslat elfogadását **elvetette:**

„Budapest Főváros XVI. kerületi Önkormányzat Képviselő-testülete

1) felidézi, hogy a 2014-es önkormányzati kampányban – sem kerületi sem fővárosi polgármesteri szinten – egy szó sem volt a 2024-es olimpia budapesti pályázatáról,

2) rögzíti, hogy a pályázat hibás számításokon alapuló rossz döntés, amely őrült pénzszóráshoz vezet és ezért

3) kinyilvánítja, hogy határozottan ellenzi a „Budapest 2024” olimpiai pályázatot.

Felkéri a polgármestert, hogy ezt a tiltakozó nyilatkozatot küldje meg a „Budapest 2024” olimpiai pályázat vezetőjének.

Határidő: 2016. november 30.

Felelős: Kovács Péter polgármester”

KOVÁCS PÉTER

Tartsunk egy létszámellenőrzést, mert én úgy látom, hogy nem mindenki szavazott, aki a teremben van! Igen. Kikapcsoljuk a gépet, és akkor vissza lehet kapcsolni a gépeket. Köszönöm szépen. Remélem, mindenki visszakapcsolta a gépét, mert egyelőre nem úgy néz ki. Na, alakul ez, jól van! Következő módosító indítvány, Abonyi János képviselő úr módosító indítványa, ezt is fölolvasom, majd utána szavazunk. Budapest Főváros XVI. kerületi Önkormányzat Képviselő-testülete kinyilvánítja azon szándékát, hogy támogatja a Budapest 2024 olimpiai pályázatot. Egyben javasolja, hogy első francia bekezdés – az olimpia megrendezéséhez szükséges többségi támogatás megteremtése érdekében, népszavazáson kérjük ki a lakosság véleményét; 2. francia bekezdés – az olimpia megrendezéséhez felhasznált forrásokról félévente tájékoztassák a közvéleményt. Felkéri a polgármestert, hogy a támogató nyilatkozatot küldje meg Budapest 2024 olimpiai pályázat vezetőjének. Határidő: 2016. november 30. Felelős: Kovács Péter polgármester. Aki ezzel egyetért, kérem, igennel ezt jelezze. Szavazzunk! A Képviselő-testület 1 igen, 8 nem, 6 tartózkodás mellett nem fogadta el ezt a javaslatot.

H A T Á R O Z A T:

315/2016. (X. 26.) Kt. A Képviselő-testület szavazási eredménye (1 igen, 8 nem, 6 tartózkodás) alapján az alábbi javaslat elfogadását **elvetette:**

„Budapest Főváros XVI. kerületi Önkormányzat Képviselő-testülete kinyilvánítja azon szándékát, hogy támogatja a „Budapest 2024” olimpiai pályázatot.

Egyben javasolja, hogy

* az olimpia megrendezéséhez szükséges többségi támogatás megteremtése érdekében népszavazáson kérjük ki a lakosság véleményét;
* az olimpia megrendezéséhez felhasznált forrásokról félévente tájékoztassák a közvéleményt.

Felkéri a polgármestert, hogy a támogató nyilatkozatot küldje meg a „Budapest 2024” olimpiai pályázat vezetőjének.

Határidő: 2016. november 30.

Felelős: Kovács Péter polgármester”

KOVÁCS PÉTER

Így maradt az eredeti javaslat, mely az előterjesztés 2. oldalán található. Arról szavazunk most. Szavazzunk! Köszönöm szépen. A Képviselő-testület 13 igen, 1 nem, 2 tartózkodás mellett elfogadta ezt a javaslatot. Mizsei úr jelzi, a jegyzőkönyv számára, hogy ő véletlenül nyomott igen gombot, nemet szeretett volna, tehát akkor így módosítva, 12 igen, 2 nem és 2 tartózkodás mellett fogadta el a Képviselő-testület a határozatot. Ezzel ezt a napirendi pontot le tudtam zárni.

H A T Á R O Z A T:

316/2016. (X. 26.) Kt. Budapest Főváros XVI. kerületi Önkormányzat Képviselő-testülete kinyilvánítja azon szándékát, hogy támogatja a „Budapest 2024” olimpiai pályázatot.

Felkéri a polgármestert, hogy a támogató nyilatkozatot küldje meg a „Budapest 2024” olimpiai pályázat vezetőjének.

Határidő: 2016. november 30.

Felelős: Kovács Péter polgármester

KOVÁCS PÉTER

És mivel, most már több, mint 2 órája ülésezik a Képviselő-testület, fél 6-ig szünetet rendelek el! Azt mondja, hogy 1, 2, 3, 4, 5, 6, 7, 8, 9. Az nagyon jó! Azért csöngessünk, mert 9-en már ugyan vagyunk, hogy tudjuk folytatni, de azért mégis csak jó lenne, nem, 8-an vagyunk, bocsánat! Nem, 9-en, azt mondja: 4, 5, 6. Nem, 8. Abonyinak szóljatok, nyomja el a cigit! Ja, hogy szeretett volna, csak kizártátok, értem. Tartsunk egy létszámellenőrzést, mert úgy látom, hogy sok ember bekapcsolva hagyta a gépét. Kapcsoljuk be a gépeinket, akik itt vannak. Jó? Nálam még csak 8. Valaki még kapcsolja be! Na, bár igazatok van, mert van még 2 perc, de! Hát, hogy kezdjük! Én azt néztem. Nem jól jár? Az baj! Na, mindegy, akkor legyen úgy, hogy akkor már van fél 6. Úgyhogy soron következik a 6-os napirendi pont:

NAPIREND: 6. A polgármester, az alpolgármesterek, a tanácsnokok, a bizottsági elnökök beszámolója az előző Képviselő-testületi ülés óta történt, fontosabb eseményekről

KOVÁCS PÉTER

Polgármesteri beszámolót írásban találják. Kérdezem, van-e kérdés hozzá? Nincsen. Alpolgármester úr kíván-e? Nem kíván beszámolni. Tanácsnokok közül valaki? Nem. Bizottsági elnökök közül valaki? Nem. Akkor ezt a napirendi pontot le is tudtuk zárni! Soron következik 7-sel:

NAPIREND: 7. Képviselői kérdések, közérdekű bejelentések

KOVÁCS PÉTER

Tessenek parancsolni! Első kérdező Mizsei László képviselő úr. Parancsoljon, képviselő úr!

MIZSEI LÁSZLÓ

Köszönöm szépen. Tisztelt Polgármester úr! Megkaptam a levelét, amit a múltkori testületi ülés után ígért, hogy írásban kapok rá választ, miszerint már talán a harmadik alkalom volt az, hogy szerettem volna, hogy jeleztem Önnél azt, hogy amennyiben a KLIK-kel kapcsolatos tárgyalás, tehát a kerületi iskolákkal kapcsolatos Önkormányzat és a KLIK közti tárgyalásról lenne szó, akkor szeretnék ott lenni, mint megfigyelő. Erre válaszolta Ön a következő levelet. Fölolvashatom ugyibár? Mert azért ez nem magánlevél.

KOVÁCS PÉTER

Nyugodtan képviselő úr!

MIZSEI LÁSZLÓ

Köszönöm szépen. Tehát válaszként. A Tankerület vezetőjével folytatott megbeszélésekről nem készítünk jegyzőkönyvet, hiszen úriemberek között az adott szó is kellő biztosíték. Így nem is tudok Önnek a jegyzőkönyveket betekintésre megmutatni. Másik pont. Egyébként a tárgyalások a Képviselő-testület szándékainak minden szolgáltatás folytatása megfelelően alakulnak. A jövőben lesz olyan szolgáltatás, amit a Tankerület biztosít és lesz olyan, amit az Önkormányzat. Amint a megállapodás olyan formába kerül, a Képviselő-testületnek beterjesztem véleményezésre. Kérdésem lenne a következő. Polgármester úr, hivatalos minőségben vesz-e részt ezeken a megbeszéléseken, vagy pedig ez egy ilyen baráti jellegű megbeszélés, csak azért, mert eddig én akármilyen hivatalos jellegű megbeszélésen voltam, bárkivel, minimum egy emlékeztetetőt kellett róla írnom, vagy írtak róla, hogy később ne csak arról legyen szó, hogy két ember megbeszélt valamit, és azt szóban elfogadták egymástól. Hanem annak legyen írásos nyoma is. Tehát, hogyha a Polgármester úr hivatalosan vett részt ezeken a megbeszéléseken, nagy valószínűséggel ezeken kellett volna egy emlékeztetőnek lenni. Ha volt ilyen, akkor ebbe továbbra is szeretnék be, beletekintést nyerni. Szeretném látni a folyamatot, hogy, hogy alakul a kerületünk iskoláinak az átjátszása a KLIK-nek, szerintem mások is nagyon kíváncsiak lennének rá. Másrészt úgy gondolom, aztán majd polgármester úr biztos kijavít, hogyha netán-tán, nem így volna, a szolgáltatások tekintetében, mivel az iskolákat minden szempontból átvette tőlünk a KLIK, ezért bizonyos szolgáltatásokat valószínűleg már nem nekünk kéne szolgáltatni, hanem a KLIK-nek, mivel átvették az iskolákat. Kérem, fejtse ki, hogy milyen szolgáltatásokról lenne szó ebben az esetben? Köszönöm szépen.

KOVÁCS PÉTER

Köszönöm képviselő úr. Ugye hivatalos minőségemben veszek részt ezeken a megbeszéléseken. De ez nem jelenti azt, hogy meg, vagy emlékeztetőt, vagy jegyzőkönyvet kellene írni. Egy zárójeles megjegyzést hadd tegyek. Csak, hogy pontos legyek, mindjárt megnézem a naptáramat, hogy mikor volt ez? Azt mondja, hogy a tegnapi nap folyamán a XV. kerület polgármestere Hajdú László, illetve alpolgármestere, valamint én közösen folytattunk a KLIK-kel megbeszélést, itt a XVI. kerületben. És erről a megbeszélésről sem készült se emlékeztető, se jegyzőkönyv, mert mint mondtam, úriemberek között az adott szó is számít és ezt a XV. kerület se polgármestere, se alpolgármestere sem gondolta úgy, hogy szükség lenne ilyenre, úgyhogy nem én vagyok az egyetlen ebben az ügyben, hanem szerintem sokan vagyunk. A KLIK-nek nem játszunk át semmit. Én ilyen tárgyalásokon nem veszek részt, és ahogy írtam Önnek, azt tudom Önnek mondani, hogy jó irányba haladnak. Terveim szerint a november 16-ai képviselő-testületi ülésen önök is fogják látni az eredményt. Következő kérdező Vajda Zoltán képviselő úr, parancsoljon!

VAJDA ZOLTÁN

Köszönöm szépen a szót, Polgármester úr. Lehet, hogy berekedtem, berekedtem az előző napirend alatt. Hát ugyanez a téma, oktatás. Én is elfogtam egy levelet Öntől, amit kaptam, hasonlóan Mizsei úrhoz, amelynek az első része ugye ez, arra válasz, amit én az előző testületi ülésen, ugyanezen napirendi pont keretében tettem föl kérdéseket. Hát én jól emlékszem, hogy én ott tételesen, iskolánként kérdeztem, hogy, hogy állnak a tárgyalások. Ön egy picit ilyen összefoglaló választ adott. Az első része a levélnek egy kicsit ilyen sztahanovista munkabeszámoló, hogy Ön milyen sok emberrel tárgyal, és mennyi beszélgetés van. Ez egyébként nagyon helyes, hogy erről beszámol. De van egy mondat benne, amiben szeretném, hogy segítsen megérteni, azért nyilvánvaló, hogy idézek egy levélből, hiszen Ön ezt hivatalos formában küldte nekem, tehát ez nem kettőnk levelezése, hanem bárkinek, akire, tehát bárkire tartozhat. A mondat úgy hangzik, hogy az oktatásban pontos, nyugodt munka biztos feltételeire van szükség. Ezen dolgozik mind a Tankerület, mind az Önkormányzat vezetése. Idézőjel bezárva. Azt szeretném kérdezni akkor itt Öntől első kérdésként, hogy az Ön véleménye szerint nem akkor teljesült volna ez a feltétel, hogyha nem változik a fenntartása, és az iskoláknak a helyzete, ahogy most itt változott, hogy a KLIK, hát én azt a szót használtam, hogy „lenyúlta” de Ön kijavított, hogy itt csak vagyonkezelésbe adásról van szó. Ez csak szóhasználatbeli különbség. Tehát az első kérdésem az, hogy ennek a mondatnak a kapcsán megteszi, hogy kifejteni, hogy az ön véleménye szerint ez egy helyes döntés volt, amit az állam csinált, avagy sem? A második kérdésem, ami ehhez tartozik, az okafogyottá vált, mert Ön előbb akkor mondta, hogy akkor ezek szerint a következő testületi ülésre már egy jól értettem-e, tehát november 16-ára már egy szerződéstervezetet fog tudni hozni előterjesztés keretében, ez a remény, ha jól értem? Ez lett volna a második kérdés. Ha jól értem, akkor választ kaptam. A harmadik kérdésem, hogy akkor Ön ezek szerint letett-e már arról teljesen, hogy ne írja alá ezt a szerződést? És ne fogadja el ezt az oktrojált erőszakot, ami történt, és hogy adjak Önnek muníciót erre, nem lenne egyedül. Éppen ma reggel, vagy ma délelőtt egy ilyen, tehát, reggel történt, Gémesi György úr, aki azon kívül, hogy polgármester a MÖSZ-nek, a Magyar Önkormányzatok Szövetségének vezetője nyilatkozta, hogy őneki tudomása szerint több tucat, majdnem azt mondta, hogy 100-as, tehát sok tucatnyi, azt hiszem így volt a pontos idézet, önkormányzatról van tudomása, aki nem hajlandó majd aláírni ezt a szerződést. Ugye ennek a jogkövetkezményét pontosan tudjuk, de minden esetre, ez egy opció, Ön nem lenne egyedül. Nem olyan végtelen nagy bátorságot igényelne ez Öntől. Tehát a 3. kérdésem az lenne, Ön tervezi-e azt, hogy nem írja alá, vagy már kapitulált ebben? Köszönöm szépen a lehetőséget.

KOVÁCS PÉTER

Nos, képviselő úr, ugye furcsa az Ön hozzászólása, minden egyes alkalommal, mert ugye egyrészt részletesen kérte, hogy számoljak be arról, hogy kivel tárgyaltam, majd szóvá teszi, hogy ezt megtettem. Tehát ráadásul azt mondta, hogy ez ilyen sztahanovista termelési beszámoló keretében. Tehát most tudom, hogy nekem vagy sapkám van, vagy nincsen sapkám, de Önnek ez egyik sem jó, úgyhogy azért próbálok én megfelelni, legfeljebb akkor a saját – hogy mondjam, – elvárásaimnak, saját magammal szemben, hogy milyen válaszokat adok. A nyugodt légkör, az szerintem mindennél fontosabb. Ezt meg lehet teremteni úgy is, hogy az önkormányzat az üzemeltető, fönntartó, meg miegymás, meg úgy is, hogy az állam az üzemeltető és a fenntartó. Ez csak elhatározás kérdése. Szerintem. Ugye, másik kérdése volt, hogy november 16-ára idekerül-e a szerződés-tervezet? Jelenlegi álláspont szerint igen. Ugye igazából minimális részletkérdések vannak még, ami vita tárgyát képezi, az sem vita, hanem a, mert mi tudjuk, hogy mit szeretnénk. A KLIK is tudja, hogy mit szeretne, és alapvetően egyetértés van ebben az ügyben. Itt a jogi lehetőségek során van még némi tisztáznivaló. úgyhogy ezért kell erre várni. Ugye itt azt gondoltuk, hogy a tankerület, Országos Tankerülettől kérünk jogi állásfoglalást ebben a kérdésben. Amennyiben ez megérkezik, addig, hogy elő tudjam terjeszteni a november 16-ai ülésre ezt a megállapodást, akkor elő fogom tudni terjeszteni. Ha mégsem, akkor nem fogom tudni előterjeszteni, tehát rajtam kívül álló okok vannak egyelőre. Hogy aláírom-e a szerződést, vagy sem? Hát én csak olyan szerződést írok alá, amiben maradéktalanul minden teljesül, amit eddig a kerületi Önkormányzat vállalt, vagy úgy, ahogy Mizsei úrnak is írtam, talán Önnek is írtam, hogy a kerületi Önkormányzat finanszírozza a jövőben ezt, vagy úgy, hogy a KLIK finanszírozza. Ugye itt alapvetően azon múlik a kérdés, hogyha a kerületi Önkormányzat bármit is finanszíroz, hogy lesz-e erre pénze? Ugye itt a, azt kell figyelembe venni, hogy a kerületi Önkormányzat eddig mennyit költött az oktatásra, és a jövőben mennyi elvonás éri a törvényi változás miatt, és hogyha ennek a kettőnek a különbözete pozitív, akkor azt az összeget, vagy annak az összegnek egy jelentős részét, vagy akár a jelentéktelen részét lehetősége van a Képviselő-testületnek az oktatásra költeni. a jövőben. Ebben pontos számokat tudok Önöknek majd mondani, de most fejből nem idéznék, mert még a végén azt mondják, hogy rossz számokat mondtam. Egy biztos, hogy pozitív szaldó néz ki egyelőre ebből a dologból. Na, és innen jön az, hogy aláírom, vagy sem! Ha nem lesz benne minden olyan, akkor nem fogom aláírni, vagy erre fogom bíztatni a Képviselő-testületet, hogy ne fogadja el, ha benne lesz minden olyan, amit eddig mi elhatároztunk, és az oktatás színvonalának maradéktalan fejlesztése, vagy fejlődése, vagy legalább szinten tartása, ami eddig volt, megoldható, akkor meg azt fogom javasolni, hogy írja alá a Képviselő-testület. Tehát ez nem egy ilyen, – hogy mondjam – bátorságpróba, vagy nem tudom, micsoda, hanem egy nagyon ésszerű meggondolás. Következő hozzászóló Abonyi János képviselő úr. Parancsoljon, képviselő úr!

ABONYI JÁNOS

Köszönöm a szót, Polgármester úr. Három ingatlan lehetséges sorsáról szeretném kérdezni Polgármester urat. Az egyik a volt R+Á székház, elég ramaty állapotban néz ki most itt a felújított Csömörin, ha végig megy az ember. A másik, a volt Holdvilág kamaraszínház, vagy Világ mozi épülete. Ott a szolgálati lakás látom, működik, de az épület az pusztul le, a harmadik pedig a volt Kisgazda székház. Tehát erről a háromról, az sem gond, hogyha most nem tud válaszolni a Polgármester úr, ez az egyik kérdésem. A másik az egy bejelentés, hogy folytatjuk ezt a Találkozás a Rio hőseivel című sorozatunkat a baráti, olimpiai baráti kör szervezésében. November 10-én, Márton Anita, a bronzérmes súlylökő hölgy jön az edzőjével, valamint a Baji Balázs jön szintén Tomhauser Istvánnal, az edzőjével, ők lesznek a vendégeink. Köszönöm szépen.

KOVÁCS PÉTER

Köszönöm szépen. Tudok válaszolni a fölmerült kérdéseire. Ugye az R+Á székház és a Holdvilág kamaraszínház, vagy Világ mozinak az épülete az a kettő egybefügg. Ugye ezek, ameddig nem lettek életveszélyes állapotban, márpedig mind a kettő ugye abban van, addig valamilyen módon Szentmihály kulturális életét alkották. Lehet ezt így mondani, ugye az egyik egy civil ház volt, amiben hát mondjuk talán legtöbbször a galambászok voltak. A másik, a Holdvilág kamaraszínház, már nagyon régóta ugye üresen áll, mert az egyik elektronikai hálózata életveszélyes, tehát nem lehet oda beengedni senkit. Ugye talán figyelték, hogy elindult a János utcai napközis tábor kulturális funkcióval történő bővítése, tehát, hogy ott egy új kulturális létesítmény jön létre. Épp a keddi napon tárgyaltam a Szabó Csilla igazgató asszonnyal, hogy a jövőben ők ezt, hogy gondolják, ugye a költségvetés tervezését már csináljuk, hogy akkor milyen infrastruktúrára van neki ott szüksége. Humán meg egyéb infrastruktúrára, ahhoz, hogy ez jól tudjon működni, amellett, hogy megmarad ugye a napközis tábor funkció. Így ez a két ingatlannak a funkciója az pótolva van, ebből én arra következtetek, hogy az önkormányzat értékesítésre kínálja majd ezt a két ingatlant, legalábbis én erre fogok javaslatot tenni. Ugye itt a legnagyobb problémánk a Holdvilág kamaraszínházzal van, mert az egy túlépített, már a telekben túlépített rész, tehát azt vagy valaki, hát ilyen előadói, vagy nem tudom, mire próbálja egy ilyen jelentős felújítás után költeni, mint felújítást költ rá, és utána hasznosítani, erre kevés esélyt látok. A másik opció és ezeket meg kell majd gondolni, majd Csomor Ervin alpolgármester úrral, akihez a vagyonhasznosítás tartozik, átgondoljuk, a másik az, hogy lebontjuk az épületet és a telket adjuk el. Vagy hasznosítjuk. ugye ott van egy ilyen szolgálati lakás, de hát az egy ilyen egy szoba, talán konyha még, tehát nem egy túl jelentős rész ez. Az R+Á épülete hasonlóképp, ott az épület nem ér semmit. A telek ér valamennyit. Ugye itt Szatmáry László képviselő úr mindig a fülemet rágja, hogy ez egy nagyon régi épület, és csináljunk vele valamit. Itt is még gondolkodóba esek esetleg, de szerintem a logikus lépés az, hogy ezt értékesítjük, merthogy ugye ez a kulturális központ kialakítása azért néhány 100 milliójába bekerül az Önkormányzatnak. A Kisgazda székházban most egy apró javítást csináltunk. Ez egy nagyon szép épület egyébként. Bizonyára volt ott képviselő úr. Számos ötletem van. Tehát én mindenképpen azt javaslom majd, lehet, hogy a jövő évi költségvetésben már, hogy újítsuk föl. Több ötletem is van, hogy mi legyen. Őszintén szólva loptam ötletet a III. kerületi Önkormányzattól. De ők lehetőséget is adtak rá, hisz ők is azt mondták, illetve a Polgármester úr, hogy ő is lopta. Vagy hát legalábbis, látta, látta a, látta ezt valahol, méghozzá talán Párizsban, vagy valamelyik, ja nem, Spanyolország valamelyik városában látta. A következőképpen működik. Egy ilyen művészházat hoztak létre ott, ami úgy működik, hogy egy-két hónapra befogadnak külföldi művészeket, akik itt a kertvárosban élnek azon az időszak alatt. Itt alkotnak. Az alkotásaikat cserébe, azért mert, hogy itt lakhatnak, itt hagyják, és ebből szép lassan kialakul egy ilyen kortárs galéria. Ez lehet ugye képzőművészet, vagy akár író vagy nem tudom. Erre szerintem tökéletesen alkalmas lenne ez a ház. Az, ami engem gondolkodtatóba ejt, hogy vagyunk-e elég erősek ahhoz gazdaságilag, hogy ezt megengedhessük magunknak? Nincs-e valami más, fontosabb probléma, vagy olyan dolog, ami ezt megelőzi? De az a ház, aki volt ott benn tudja, hogy egy nagyon-nagy teremből, egy elég rossz állapotban levő pincerendszerből, vagy pincerészből, illetve egy teljesen kihasználatlan tetőtérből áll. Tehát nagy lehetőségek vannak benne. Ez az én tervem, de hát majd a Képviselő-testület megvitatja ezt. Következő hozzászóló Varga Ilona képviselő asszony. Parancsoljon!

VARGA ILONA

Köszönöm szépen, Polgármester úr. Hát nekem a Tóth Ilonka Emlékházzal kapcsolatban van egy nagyon komoly problémám. Mégpedig az, hogy megkerestek nem, nem is egy, nem is egy személy keresett meg azzal, rettenetesen felháborodva, mutatnám, ugye itt az átadó ünnepségre szóló plakát, ez egy műanyag …

KOVÁCS PÉTER

Ez nem plakát, bocsánat!

VARGA ILONA

Irányjelző, teljesen mindegy, hogy minek nevezzük. Felháborodva tették fel nekem a kérdést, hogy kinek jutott ez eszébe? Hát azt nem tudom.

KOVÁCS PÉTER

Mindjárt elmondom.

VARGA ILONA

Igen. Egyet tudok, hogy hát önmagában az, hogy a Tóth Ilonka arcképét feltenni egy ilyen járdára felragasztott valamire, szóval ez nagyon-nagy – hogy mondjam – ellenérzést váltott ki az emberekből. Gyakorlatilag átgyalogolnak rajta, megtapossák, hát én is úgy gondoltam, hogy ezt sürgősen meg kellene szüntetni. Én egy lapot fölszedtem. Ezt igen, én ezt elhoztam. Nem tudom, hol van még ilyen? Föl kellene szedni, az egyik bejelentő az mondta, hogy ő betelefonált a, a vagyis bent volt, vagy betelefonált a Tóth Ilonka Emlékházba, ott egy hölggyel beszélt. Ő az Emlékezetközpontnak – a hogy mondják – a Kertvárosi, milyen központ pontosan? Emlékközpont?

KOVÁCS PÉTER

Helytörténeti és Emlékezet Központ.

VARGA ILONA

Helytörténeti és Emlékezetközpont, igen! Annak a vezetőnőjével beszélt, aki azt mondta …

KOVÁCS PÉTER

Neki vezetője van, valószínű a helyettesével …

VARGA ILONA

A helyettesével, igen, helyettesével, aki azt mondta, hogy majd lekopik. Na most ez egy műanyag lap, öntapadós, nem kopik le és hát teljesen majdnem sírva mondta nekem, hogy ilyet nem lehet megtenni egy mártírral, hogy addig tapossuk, míg letapossuk, lekopik. Az én kérésem az lenne, hogy aki felrakta, tudja hova tette, hogy ezt nagyon-nagyon sürgősen szedjük fel a járdáról. Ne tapossák tovább. Én így hoztam be, Elég koszos, mocskos volt, de így gondolom, most már mindenki tudja, hogy miről van szó. Tehát kérnék ebben egy segítséget, hogy ez eltűnjön a járdákról. Köszönöm.

KOVÁCS PÉTER

Köszönöm szépen, képviselő asszony véleményét. Kezdem talán a végénél. A járdáról fölszedték ezeket, tehát már nem talál ilyet. A, de hát azért azóta történnek események, például van Fővárosi Közgyűlés is, de hát az egy másik kérdés. A én ötletem volt, hogy legyen valami jelzés, mert nagyon sok embert vártunk, ami be is jött a Tóth Ilonka ház avatóra. Attól, hogy valami a földön van, attól még nem kötelező rálépni. Ez úgy látom, egy nagyon jó teszt volt. XVI. kerületi lakóknak a Díszpolgárhoz ’56 hőséhez való hozzáállása, hogyha rátaposott. Attól, hogy valami a földön van, még nem kell rálépni. Ráadásul ugye ez nagyon rövid ideig, tehát még egy hétig sem volt ott, mondjuk, zárójelben jegyzem meg, van azért még olyan választási plakát, ami még ott van a földön ugyan úgy, sétálnak rajta, vagy legalábbis felirat. Igen, Vajda Zoltán képviselő úr jelzi, hogy az övé, és valóban így van. Hát körbe kell járni, ahogy Varga Ilona mondta. Ne haragudjon, képviselő úr, nem hinném, hogy közben tudunk beszélni. Jó, Ilona? Tehát már fölszedték ezt a dolgot, de szerintem ez egy az, hogy megjelöltük, hogy merre van a Tóth Ilonka házátadó, ez szerintem nem probléma. Én nem látok abban problémát, nálam is jelentkezett egy, azaz egy darab úriember, illetve kettő, de az egyik az kiderült, hogy azért, mert az a másik úriember szólt neki. Jelentkezett nekem ezzel a problémával. De mondom, attól, hogy valami a földön van, még nem kell rálépni. Mizsei úr szeretne még hozzászólni, sajnos nem tudok neki szót adni, ugye ez egy ilyen, dehogynem. (Mizsei László mikrofon beszél.) Ha netán valami olyan kérdés lenne, amire nem válaszoltam szóban, akkor kötelező vagyok írásban válaszolni, 15 napon belül. Több hozzászólót nem látok, ezzel ezt a napirendi pontot lezárom. Köszönöm szépen a munkát a mai napon. Főleg, azoknak, akik még itt maradtak a képviselői kérdésekre is. Az ülést berekesztem. November 16-án szerdán várhatóan a következő rendes képviselő-testületi ülés.

**kmf.**

|  |  |
| --- | --- |
| **Ancsin László**  *jegyző* | **Kovács Péter**  *polgármester* |